ޕަބްލިޝްކުރި ތާރީޚް: 17 ޖޫން 2014\nޕަބްލިޝްކުރި ގަޑި: 1135\nބާޒާރުގެ އެންމެ ހެޔޮ އަގު ޕްރޮގްރާމްގައި ބައިވެރިވުމަށް ހުޅުވާލުން\nރަމަޟާން މަހުގައި، އާއްމުކޮށް ބޭނުންކުރާ ކާބޯތަކެތީގެ އަގުތަކާއި ބެހޭގޮތުން އާންމުންނަށް މަޢުލޫމާތު ދިނުމަށްޓަކައި "ބާޒާރުގެ އެންމެ ހެޔޮ އަގު" މި ނަމުގައި 2013 އަދި 2012 ވަނައަހަރު ކުރިއަށް ގެންދިޔަ ޕްރޮގްރާމް މިއަހަރުވެސް ކުރިއަށް ގެންދިއުމަށް މި މިނިސްޓްރީން ވަނީ ނިންމާފައެވެ. މި ޕްރޮގްރާމުގެ މަޤްޞަދަކީ، އެއްބާވަތެއްގެ މުދާ ތަފާތު އަގުތަކުގައި ލިބެންހުންނައިރު އެންމެ އަގު ހެޔޮކޮށް މުދާ ލިބެންހުންނަ ފިހާރަތަކާބެހޭ މަޢުލޫމާތުތައް އާންމުންނާ ހިއްސާކޮށް މިކަމުގައި ރައްޔިތުންނަށް ފަސޭހަކޮށްދިނުމެވެ.\nމި މަސައްކަތް ކުރުމަށް ރޭވިފައިވަނީ ރާއްޖޭގައި ކާބޯތަކެތި ހޯލްސޭލް އަދި ރީޓެއިލްކުރާ ފަރާތްތަކުގެ ފުރިހަމަ އެއްބާރުލުމާއި، ބައިވެރިވުމާ އެކުގައެވެ.\nމިއަހަރުގެ "ބާޒާރުގެ އެންމެ ހެޔޮ އަގު" ޕްރޮގްރާމް ކުރިއަށް ގެންދާނޭ އުސޫލު ތިރީގައި މިވަނީއެވެ.\n1. މި ޕްރޮގްރާމްގައި ބައިވެރިވާން އެދޭ ފަރާތްތަކުން މިކަމަށް އެދި މިނިސްޓްރީގައި ރަޖިސްޓަރީ ކުރަންވާނެއެވެ.\n2. ޕްރޮގްރާމްގައި ބައިވެރިވާ ފަރާތްތަކުން ވިއްކާ މުދަލުގެ އަގުތައް މީޑިއާ އަދި މިނިސްޓްރީ ވެބްސައިޓް މެދުވެރިކޮށް އާންމުކުރެވޭނެއެވެ.\n3. މީޑިއާ މެދުވެރިކޮށް އަގުތައް އިއުލާން ކުރެވޭނީ މިޕްރޮގްރާމްގައި ބައިވެރިވުމަށް ރަޖިސްޓަރީ ކޮށްފައިވާ ފިހާރަތަކުން، މިމިނިސްޓްރީން ކަނޑައަޅާފައިވާ މުދަލުގެ ލިސްޓުގައި ހިމެނޭ މުދަލުގެ އަގުތައް، އަގުތައް ފޮނުވުމަށް ތައްޔާރުކޮށްފައިވާ ފޯމެޓަށް، ކޮންމެ ދުވަހަކު މިނިސްޓްރީއަށް ފޮނުވުމުންނެވެ. މި މަޢުލޫމާތު، ފެކްސް، އީމެއިލް ނުވަތަ މިނިސްޓްރީގެ ކައުންޓަރަށް ހުށަހެޅިދާނެއެވެ.\n4. ކޮންމެ ދުވަހެއްގެ 10:00 ގެ ކުރިން ލިބޭ މަޢުލޫމާތުތައް ދިރާސާކުރުމަށްފަހު، ލިސްޓްގައި ހިމެނޭ ތަކެތި (ބްރޭންޑްތައް ނުހިމަނާ) އެންމެ ހެޔޮ އަގުގައި ލިބެންހުންނަ ފިހާރައެއް ނުވަތަ ފިހާރަތަކުގެ ނަމާއި، ލިބޭ އަގުތައް މީޑިއާއަށް ފޮނުވޭނެއެވެ.\n5. "ބާޒާރުގެ އެންމެ ހެޔޮ އަގު" މި ޕްރޮގްރާމްގެ ދަށުން ފޯރުކޮށްދެވޭ މަޢުލޫމާތަކީ އެދުވަހެއްގައި މުދާ އެންމެ ހެޔޮ އަގެއްގައި ލިބެންހުރި ތަންތަނާއި އަގުތަކެވެ. އަދި މި މަޢުލޫމާތަކީ ސީދާ ފިހާރަތަކުން މިމިނިސްޓްރީއަށް ދީފައިވާ އަގުތަކެއްކަންވެސް ބަޔާން ކުރެވޭނެއެވެ.\n6. މި ޕްރޮގްރާމްގައި ރަޖިސްޓަރީކޮށްފައިވާ ފިހާރަތަކުން ހުށަހަޅާ އަގުތަކަކީ ޞައްޙަ އަގުތަކެއްތޯ ބެލުމަށް މިނިސްޓްރީން ރެންޑަމްކޮށް ޗެކް ކުރާނެއެވެ.\n7. މި ޕްރޮގްރާމްގައި ބައިވެރިވުމަށް ރަޖިސްޓަރީ ކުރުމުގެ ފުރުސަތު ރަމަޟާން މަހުގެ ފަހު ހަފްތާއާހަމައަށް ހުޅުވިފައިވާނެއެވެ.\nމި ޕްރޮގްރާމްގައި ބައިވެރިވުމަށް އެދޭ ރަޖިސްޓްރޭޝަން ފޯމު މިނިސްޓްރީގެ ވެބްސައިޓުން، އަދި މިނިސްޓްރީގެ ކައުންޓަރއިން ލިބެން ހުންނާނެއެވެ. މިކަމާބެހޭގޮތުން އިތުރު މަޢުލޫމާތު ހޯއްދެވުމަށް މިނިސްޓްރީގެ ނަންބަރު 3333162 ނުވަތަ 3333142 އަށް ގުޅުއްވުން އެދެމެވެ.\n18 ޝަޢުބާން 1435


ޕާލިމެންޓްރީ ގްރޫޕްގެ ދަތުރު ފަސްކޮށްފި – Maldivian Democratic Party\nދިވެހިރައްޔިތުންގެ ޑިމޮކްރަޓިކް ޕާޓީ (އެމް.ޑީ.ޕީގެ) ޕާލިއަމަންޓްރީ ގްރޫޕުން އިސްނަންގަވައިގެން ރާއްޖޭގެ އެކި އެކި ދާއިރާތަކަށް ކުރައްވަން ހަމަޖައްސަވާފައިވާ ދަތުރު ކުއްލިގޮތަކަށް ފަސްކޮށްފިއެވެ.\nމިއަދު ފެއްޓެވުމަށް ހަމަޖެހިފައިވާ ދަތުރު ފަސްކުރެއްވީ، ރައީސް ނަޝީދު ބަންދުގައި ބަހައްޓައިގެން ކޯޓަށް ހާޒިރުކުރުމަށް ހުޅުމާލޭ ކޯޓުން އަމުރުކުރުމާއި ގުޅިގެން ކަމަށް ޕާލިމެންޓްރީ ގްރޫޕުން މަޢުލޫމާތުދެއްވައެވެ.\nމި ދަތުރުގައި މި ޕާޓިގެ ހަރަކާތްތަކެއް ލ. އަތޮޅުގެ ރައްތަކުގައި ކުރިޔަށް ގެންދާ ގޮތަށް ވަނީ ހަމަޖައްސާފައެވެ. މިގޮތުން ރަށް ރަށުގެ ރައްޔިތުންނާ ބައްދަލު ކުރުމާއި، ޕާޓީއަށް މެމްބަރުން އިތުރުކުރުމާއި، އާއްމު ޖަލްސާތައް ބޭއްވުމާ، ދާއިރާތަކުގެ އިސްވެރިންނާ ބައްދަލު ކުރުމާއި އަދި ކައުންސިލަރުން ނާ ބައްދަލު ކުރުންވެސް ކުރިއަށް ގެންދަވާނެއެވެ.\nމި ދަތަރުގައި ހިމެނިވަޑައިގަންނަވާ ބޭފުޅުންގެ ޓީމުގެ އިސް ބޭފުޅަކަށް ހުންނަވާނި މި ޕާޓީގެ ޗެއަރ ޕާސަން އެވެ. އަދި މީގެ އިތުރުން ޕާލިއަމަޓްރީ ގްރޫޕްގެ ލީޑަރ އަދި ހިންނަވަރު ދާއިރާގެ މެމްބަރ އިބްރާހިމް މުޙައްމަދު ޞާލިޙާއި ނައިބު ލީޑަރ އަދި ތޮއްޑޫ ދާއިރާގެ މެމްބަރ އަލީ ވަޙީދުގެ އިތުރުން އިތުރު މެމްބަރުންވެސް ބައިވެރިވެ ވަޑައިގަންނަވާނެއެވެ. އަދި ހަމަ މި ދަތުރުގައި އެމް.ޑީ.ޕީގެ އަންހެނުންގެ ރޫޙްގެ ރައީސާ ޝިޔާމާ އަޙްމަދު އާ ދާއިރާ ރައީސުންވެސް ބައިވެރިވެ ވަޑައިގަންނަވާނެއެވެ.


Addu DNC ge furathama captain Hassan Saeed maruvejje | Mihaaru\n24 ސެޕްޓެމްބަރ 2020 - 10:41 11 comments\nއައްޑޫ ޑީއެންސީ ފުޓްބޯޅަ ކްލަބުގެ ފުރަތަމަ ކެޕްޓަން އަދި އޭރުގެ ކުޅަދާނަ ޑިފެންޑަރު ސ. ފޭދޫ މަތިކެޑެގޭ ހަސަން ސައީދު އިއްޔެ މަރުވެއްޖެ އެވެ.\nއާއިލާ އިން ބުނި ގޮތުގައި ހަސަން ސައީދު، 80، މަރުވީ މިމަހުގެ6ވަނަ ދުވަހު ހާޓްއެޓޭކެއް ޖެހިގެން މާލެ ގެނެސް ފަރުވާ ދެމުން އަންނަނިކޮށް އިއްޔެ މެންދުރުފަހު އައިޖީއެމްއެޗްގަ އެވެ.\nހަސަން ސައީދަކީ ޑީއެންސީން 1969 ވަނަ އަހަރު ގައުމީ ފުޓްބޯޅަ މުބާރާތުގައި ވާދަކުރަން މާލެ އައިއިރު އެ ޓީމުގެ ކެޕްޓަނެވެ. ކަނާތު ފަޅިން ފުލް ބެކަށް ކުޅުނު ސައީދަކީ، އޭނާއާ އެކު އެ ޓީމަށް ކުޅުނު އަބްދުﷲ މުފީދު (އުދުހޭ މުފީދު) ބުނި ގޮތުގައި ވަރަށް ވަރުގަދައަށް ކުޅުނު ޑިފެންޑަރެއް ކަމަށެވެ.\n"އޭނާ އަކީ އަޅުގަނޑުމެންނަށް ވުރެ ދޮށީ ކުޅުންތެރިއެއް. އަޅުގަނޑުމެންނާ އެކު އެ އަހަރު ގައުމީ މުބާރާތުގައި ކުޅެފައި ފުޓްބޯޅަ ކުޅުން ދޫކޮށްލައި ވިޔަފާރީގައި އުޅުނީ،" މުފީދު "މިހާރު" އަށް ބުންޏެވެ.\nޑީއެންސީގެ ޖެނެރަލް ސެކްރެޓަރީ ކަމާއި ކޯޗުކަން ކުރި މަރްހޫމް ހުސެއިން ދީދީ (ޖޯޖް) އާ ހަވާލާދީ އޭނާގެ ދަރިފުޅު އަހުމަދު މަރުޒޫގު (މަރޭ) ވިދާޅުވި ގޮތުގައި ހަސަން ސައީދު ވަނީ ޑީއެންސީ އެންމެ ފުރަތަމަ ރަޖިސްޓްރީކުރަން ފައިސާގެ އެހީ ވެސް ދީފަ އެވެ.\n"އެކަމަކު އޭރު އެކަން އެއްވެސް މީހަކަށް އަންގަން އޭނާ ބޭނުމެއް ނުވި،" ޑީއެންސީގެ ލިޔެކިއުންތައް ބައްޕަފުށުން ވާރުތަވި މަރޭ ވިދާޅުވި އެވެ.\nއޮލިމްޕިކް ކޮމިޓީގެ ސެކްރެޓަރީ ޖެނެރަލް ވިދާޅުވީ ހަސަން ސައީދަކީ ވަރަށް މަޑުމައިތިރި މިޒާޖެއްގެ މީހެއް ކަމަށާއި ސިއްހީ ހާލަތު ގޯސްވުމުގެ ކުރިން މިސްކިތުން ވަރަށް ގިނަ މީހުންނާ ދިމާވާނެ ކަމަށާއި އަބަދުވެސް ހުންނާނީ ހިނިތުން ވެފައި ކަމަށެވެ.\n"އޭނާ އަކީ އޭރު ޑީއެންސީގެ އެންމެ މުހިއްމު ހަތަރު ކުޅުންތެރިންގެ ތެރެއިން އެކެއް،" މަރޭ ވިދާޅުވި އެވެ.\nޑީއެންސީ ފުޓްބޯޅަ ކްލަބުގެ މެމްބަރުން ގްރޫޕް ފޮޓޯއެއްގައި.\nޑީއެންސީ އަކީ އައްޑޫގައި އިނގިރޭސިން ތިިބި ދުވަސްވަރު، ގަމަށް ވަޒީފާއަށް އަންނަ ޒުވާނުން ބައިވެރިކޮށްގެން އިނގިރޭސިން ބޭއްވި ލީގުގައި ކުޅެ އަދި އިނގިރޭސިންގެ ތަމްރީނާއި އިރުޝާދު ލިބިގެން އެ އަތޮޅު ޒުވާނުން އުފެއްދި ކްލަބެވެ.\nއިބްރާހިމް ހަސަން މަނިކުފާނުގެ މަސްއޫލުވެރިކަމުގެ ދަށުން، ޑިލައިޓްފުލް ނާސަން ކްލަބް އަދި ފަހުން ޑިލައިޓްފުލް ނެއިބަހުޑް ކްލަބް (ޑީއެންސީ) އެންމެ ފާހަގަކުރެވުނީ ރީތި ކުޅުމެއް ކުޅޭ ޓީމެއްގެ ގޮތުގަ އެވެ. އެގޮތުން ހަސަން ސައީދުގެ ކެޕްޓަންކަމުގައި 1969 ވަނަ އަހަރުގެ ގައުމީ މުބާރާތުގައި ކުޅުނު ކުޅުމަށް މާލޭގެ ގިނަ ބަޔެއްގެ ތައުރީފު އޮހުނެވެ.\n"ސ. ގަންފޭދޫ ޑީއެންސީން އިއްޔެ ރަސްމީ ބިމުގައި ތަމްސީލުކޮށްލި ޗާލު ފުޓްބޯޅައަކީ މިއިން ދުވަހަކު މާލެއިން ފެނިގެން ނުދާ ފަދަ މޮޅު، ކުށް މަދު، ބަލާހިތްވާ ކަހަލަ ފުޓްބޯޅައެކެވެ." ގައުމީ ފުޓްބޯޅަ މުބަރާތުގައި 1969 ވަނަ އަހަރު މާލޭ އޯކިޑް ކްލަބް އަތުން 3-1 އިން ޑީއެންސީ މޮޅުވި މެޗާ ބެހޭ ގޮތުން "ވިޔަފާރި މިއަދު" ނޫހުގައި ލިޔެފައިވެ އެވެ.\nއެ ނޫހުން ސިފަކުރި ގޮތުގައި ޑީއެންސީގެ އަގުހުރި ކާމިޔާބީ އަކީ މުޅި މާލޭގެ ހިތްތައް އެ މީހުން އަތުލައިގަތް ކާމިޔާބީއެއް ކަމަށެވެ. ބެލުންތެރިން ގެޔަށް ދިޔަ މަގުމަތީގަ އާއި މާލޭގެ އެތަން މިތަނުގައި މެޗާ ބެހޭ ގޮތުން ބޭނުންކުރި އެއް އިބާރާތަކީ އެ ނޫހުން ބުނި ގޮތުގައި "އަޅުގަނޑު ދުވަހަކު ވެސް މިހާ ރީތި ފުޓްބޯޅައެއް ނުދެކެން،" މި އެވެ.\n"ފުޓްބޯޅަ އަކީ ރީތިކޮށްންނާއި ހުތުރުކޮށް ކުޅެވިދާނެ ކުޅިވަރެއްކަން މިހާރު އެނގިއްޖެ. ޑީއެންސީގެ އެހެރަ ރީތި ބަހާލުންތަކާއި ފުޓްބޯޅައިގެ އެކިއެކި އުކުޅުތައް ހާމަކޮށްލަދިންލެއް ހާދަ ފުރިހަމަ އެވެ."\nތިރިން ޕާސްކޮށްގެން ކުޅުމުގެ އިންގިލާބީ ބަދަލު ގެނައީ 1980ގެ އަހަރުތަކުގެ ކުރީކޮޅު ކްލަބް ވެލެންސިއާގެ ޒުވާން ކުޅުންތެރިން ކަމަށް ވީ ނަމަވެސް އެންމެ ފުރަތަމަ ތިރިން ޕާސްކޮށްގެން ފުޓްބޯޅަ ކުޅެން ފެށި ޓީމަކީ ޑީއެންސީ ކަމަށް އެއް ބަޔަކު ގަބޫލުކުރެ އެވެ. މުފީދު "ހަވީރަ"ށް ކުރިން ދިން އިންޓަވިއުގައި ބުނީ މުޅި ގޭމް، އެއްކޮށް ތިރިން ޕާސްކޮށްގެން ނުކުޅުނު ނަމަވެސް މެދުތެރެއިން ކުޅުމަށް ފަހު ކުރިއަށް ބޯޅަ ފޯރުކޮށްދެނީ ތިރިން ޕާސްކޮށްގެން ކަމަށެވެ.\nއެ ހުރިހާ ކަމެއްގެ ފަހަތުގައި އޮތީ އިނގިރޭސިންގެ ތަމްރީންތަކެވެ. އަނެއްކޮޅުން ޑީއެންސީގެ ކުޅުންތެރިންނަކީ ބޫޓާއި އިސްޓާކީނަށް އަރައި އަދި ފުރިހަމަ ޖާޒީ ބައެއްގައި ކުޅުނު ފުރަތަމަ ޓީމު ވެސް މެ އެވެ. އެހެން ޓީމުތަކުގެ ކުޅުންތެރިން ހުސް ފައިގައި ކުޅުނު ނަމަވެސް ޑީއެންސީގެ ކުޅުންތެރިން ތިބެނީ ފުރިހަމަ ކިޓްގަ އެވެ.\nޑީއެންސީ ތަށީގައި އަތްލީ އައްޑު އަތޮޅުގައި 1970 ގައި ބޭއްވި 20 ވަނަ ގައުމީ ފުޓްބޯޅަ މުބާރާތުގަ އެވެ. ފުރަތަމަ މެޗުގައި އިވްނިން ކްލަބް ކޮޅަށް އަށް ލަނޑު ޖަހައި ރަނގަޅު ފެށުމެއް ހޯދި އެވެ. އެކަމަކު ފައިނަލުގައި މާލޭ ޒަމާނީ ކްލަބާ ވާދަކޮށް 1-1 އިން އެއްވަރުވުމުން ޖެހުނީ ޖޮއިން ޗެމްޕިއަންގެ ގޮތުގައި ތަށި ހިއްސާކުރާށެވެ.\nޖެހިގެން އައި 1971 ވަނަ އަހަރުގެ ގައުމީ މުބާރާތުގައި މާލެ އައިސް ޑީއެންސީ ކުޅުނު ފުރަތަމަ މެޗަކީ، ވިކްޓަރީ ސްޕޯޓްސް ކްލަބް އުފެދިގެން ކުޅުނު ފުރަތަމަ މެޗެެވެ. އެ މެޗުން ޑީއެންސީ މޮޅުވި ނަމަވެސް އެއީ، އެއް ބަޔަކު ބުނާ ގޮތުން، ދިވެހި ފުޓްބޯޅައިގައި މިހާތަނަށް ފެނުނު އެންމެ އަނިޔާވެރި އެއް މެޗެވެ.\nޑީއެންސީ 1972 ގެ މުބާރާތުގެ ފައިނަލަށް ދިޔަ ނަމަވެސް މި ފަހަރު ވެސް ޖެހުނީ، ވިކްޓަރީއާ އެއްވަރުވެ ޗެމްޕިއަންކަން ހިއްސާކުރާށެވެ. އޭރު މެޗު އެއްވަރުވުމުން އިތުރުވަގުތު ކުޅުމެއް، ޕެނަލްޓީ ޖެހުމެއް ނޯވެ އެވެ. ދެ ޓީމަށް ޖޮއިން ޗެމްޕިއަން ދެނީ އެވެ.\nއިތުރު ލިޔުންތައް އައްޑޫ ފުޓްބޯޅަ ޑީއެންސީ


BREAKING | Covid-19: Russia In Ithuru 491 Meehaku Maruvejje - Vaguthu\nމާލޭގެ އަދަދު މަދު، ނަމަވެސް އަދި އުފަލެއް ނެތް -7މިނެޓް ކުރިން\nކޮވިޑް-19: ރަޝިއާއިން އިތުރު 491 މީހަކު މަރުވެއްޖެ\nދުނިޔޭގެ އެކި ގައުމުތަކުގައި ހަލުވި ކަމާއި އެކީ ފެތުރެމުން އަންނަ ކޮވިޑް-19 ޖެހިގެން ރަޝިއާއިން އިތުރު 491 މީހަކު މަރުވެއްޖެއެވެ.\nރަޝިއާއިން އިތުރު 491 މީހަކު މަރުވެފައިވާއިރު، ފާއިތުވި ހަފްތާގައި އެގައުމުން މަރުވި މީހުންގެ އަދަދު ވަނީ 400 އިން މަތީގައެވެ.\nކޮވިޑް-19ގެ ފަހުގެ ތަފާސްހިސާބުތައް ގެނެސްދޭ ގައުމީ އިދާރާއަކުން ނެރެފައިވާ ތަފާސް ހިސާބުތަކުގައި ދައްކާގޮތުގައި އެގައުމުން ކޮވިޑް-19 ޖެހިގެން ޖުމްލަ 69،462 މީހަކު ވަނީ މަރުވެފައެވެ. މިހާތަނަށް އެގައުމުން އެއްދުވަސް ތެރޭ އެންމެ ގިނަ މީހުން މަރުވެފައިވަނީ ޑިސެމްބަރު 24 ވަނަ ދުވައެވެ. އެދުވަހު އެގައުމުން 635 މީހަކު ވަނީ މި ބަލި ޖެހިގެން މަރުވެފައެވެ.\nފާއިތުވެދިޔަ 24 ގަޑިއިރަށް ބަލާއިރު، އެ ގައުމުން 21،127 މީހަކު ވަނީ ކޮވިޑް-19 އަށް ފައްސިވެފައެވެ. އެގައުމުން މިހާތަނަށް އެންމެ ގިނަ މީހުން އެއް ދުވަސްތެރޭގައި ފައްސިވެފައިވަނީވެސް މިދިޔަ ޑިސެމްބަރު މަހުގެ 24 ވަނަ ދުވަހުއެވެ. އެދުވަހު އެގައުމުން 29،935 މީހަކު ވަނީ މި ބައްޔަށް ފައްސިވެފައެވެ.\nއެ ގައުމުގައި ކޮވިޑް-19 އަށް ފައްސިވި މީހުންގެ ޖުމްލަ އަދަދު ވަނީ 3،719،400 އަށް އަރާފައެވެ. އެގައުމުން މިހާތަނަށް 3،131،760 މީހަކު ބަލިން ރަނގަޅުވެފައިވާއިރު، މިވަގުތު ބަލި ޖެހިގެން ފަރުވާ ދެމުން އަންނަނީ 518،178 މީހަކަށެވެ.\nރަޝިއާގައި ކޮވިޑް-19 ހަލުވިކަމާއެކު ފެތުރެމުންދާއިރު، އެ ބަލީގައި މަރުވާ މީހުންގެ އަދަދުތައް ހިފެހެއްޓުމެއް ނެތި ދަނީ މައްޗަށެވެ.


Barcelona ah anekaa ves furathama leg ge hiydhathikan | Mihaaru\nޔުވެންޓަސްގެ ފޯވާޑް ޑީބަލާ ލަނޑު ޖެހުމަށް ފަހު އުފާފާޅުކުރަނީ. --ފޮޓޯ: އޭއެފްޕީ\n12 އެޕްރީލް 2017 - 09:00 16 comments\nދެ ވަނަ ބުރުގެ ފުރަތަމަ ލެގުގައި ރަށުން ބޭރުގައި ފްރާންސުގެ ޕީއެސްޖީ އަތުން 4-0 އިން ބަލިވެ ބާސެލޯނާ ކެޓީ ކަމަށް ގިނަ ބަޔަކު ނިންމައިގެން އެ ޓީމުން މަންޒަރު ބަދަލުކޮށް އަމިއްލަ ދަނޑުގައި 6-1 އިން މޮޅުވެގެންނެވެ. ކުއާޓާގައި ޔުވެންޓަސްއާ ދެކޮޅަށް އަމިއްލަ ދަނޑުގައި ބާސެލޯނާ ކުޅޭ މެޗު އޮންނާނީ އަންނަ ބުދަ ދުވަހުގެރޭގަ އެވެ.\nޗެމްޕިއަންސް ލީގުގެ ފައިނަލުން 2015 ވަނަ އަހަރު ބާސެލޯނާ އަތުން 3-1 އިން ޔުވެންޓަސް ބަލިވި ބަލިވުމުގެ ބަދަލު އެ ޓީމުން ހިފިއިރު މި މެޗުގެ ތަރިއަކަށްވީ އާޖެންޓީނާގެ ޑީބަލާ އެވެ. ބާސެލޯނާގެ ލިއޮނަލް މެސީގެ ވިދުވަރު ފަނޑުވެ ޑީބަލާ ވިދާލިއިރު އޭނާ އަކީ ބާސެލޯނާ އިން މިހާރު ވެސް ފާރަލަމުން އަންނަ ކުޅުންތެރިޔެކެވެ.\nއޭނާ ހަތް ވަނަ މިނެޓުގައި ލީޑު ނަގައިދިން އިރު ބާސެލޯނާ އަށް ހަމަޖެހިނުލެވެނީސް 22 ވަނަ މިނެޓުގައި ދެ ވަނަ ގޯލް ވައްދާލި އެވެ. ރަށުން ބޭރުގައި ގޯލެއް ޖަހައި، ބާސެލޯނާ އިން އެޑްވާންޓޭޖް ނަގަން ދެ ވަނަ ހާފުގައި މަސައްކަތްކުރި ނަމަވެސް 55 ވަނަ މިނެޓުގައި ޖިއޯޖިއޯ ކިއެލީނީ ވަނީ ޔުވެންޓަސްގެ ތިން ވަނަ ގޯލް ޖަހައިފަ އެވެ.\n"ކުޑައިރުން ފެށިގެން އަހަރެން މިފަދަ ރޭރޭތަކުގެ ހުވަފެން ދެކެން. މިއީ ފުޓްބޯޅައިގައި އަހަރެންގެ އެންމެ ބޮޑު އެއް ރޭ،" ޑީބަލާ ބުންޏެވެ.\nޕަލޭމޯ އިން 2015 ވަނަ އަހަރު 32 މިލިއަން ޔޫރޯ ޔުވެންޓަސް އިން ގަތް ޑީބަލާ ބުނީ ޓީމެއްގެ ގޮތުގައި ޔުވެންޓަސް ވަރަށް ފުރިހަމަ ކަމަށާއި ޔުވެންޓަސްގެ ތެރޭގައި އިތުބާރު ވަރަށް ބޮޑު ކަމަށެވެ.\n"އެކަމަކު އަދި ނެތް އެހާ ބޮޑަށް ހިތްހަމަޖައްސާލެވޭކަށް. ސަބަބަކީ ކޭމްޕް ނޯ މެޗު އަދި އޮތުން. އެ މެޗު އުނދަގޫވާ،" ޑީބަލާ ބުންޏެވެ.\nޔުވެންޓަސްގެ ކޯޗު މެކްސް އެލެގްރީ ބުނީ ބާސެލޯނާ ފަދަ ޓީމެއްގެ އަތުން މޮޅުވުމަކީ ފަސޭހަ ކަމެއް ނޫން ކަމަށާއި ހާއްސަކޮށް ބައިކޮޅަށް ލަނޑެއް ވައްދާނުލާ މެޗު ނިންމާލަން ބޮޑު މަސައްކަތެއް ކުރަން ޖެހުނު ކަމަށެވެ.\n"އެކަމަކު އަހަރެމެން ހަމަބިމުގައި ތިބެން ޖެހޭނީ. ޕީއެސްޖީން ޖެހި ހަތަރު ލަނޑު. އެކަމަކު ކިހިނެއް ދެންވީ،" ޗެމްޕިއަންސް ލީގު ދެ ފަހަރު ކާމިޔާބުކޮށް ހަ ފަހަރު ފައިނަލުން ބަލިވެފައިވާ ޔުވެންޓަސްގެ ކޯޗު ބުންޏެވެ.\nއިތުރު ލިޔުންތައް ބާސެލޯނާ ޔުވެންޓަސް ޗެމްޕިއަންސް ލީގު


Magaamun Vakikuree Vaki Meehakah Nubalaa Hukum Kohfai Vaathee - Didi - Vaguthu\nމަގާމުން ވަކިކުރީ ވަކި މީހަކަށް ނުބަލާ ޙުކުމް ކޮށްފައި ވާތީ – އަބްދުﷲ ދީދީ\nއަބްދުﷲ ދީދީ – ފޮޓޯ: ޕީއެސްއެމް\nސުޕްރީމް ކޯޓުގެ ފަނޑިޔާރުކަމުން މިއަދު ވަކިކުރުމުން ދޭހަވެގެން މިދިޔައީ ފަނޑިޔާރަކަށް ހުށަހެޅޭ މަައްސަލައެއްގައި މީހެއްގެ ގިންތިއަކަށް، ފަންތިއަކަށް، މުޖުތަމަޢުގައި އެމީހެއްގެ ނުފޫޒު ހުރި މިންވަރަކަށް އަދި އެމީހެއްގެ ވިސްނުން ހުރި ގޮތަކަށް ބެލުމެއް ނެތި ގޮތް ނިންމުމަކީ އޭގެ ސަބަބުން އެފަނޑިޔާރަކު ކުރިމަތިލާން ބޭނުން ނުވާ އެތައް ކަމަކާއި ކުރިމަތިކުރުވާ ކަމެއް ކަން ކަމަށް ސުޕްރީމް ކޯޓުގެ ފަނޑިޔާރުކަމުން މިއަދު ވަކިކުރި އަބްދުﷲ ދީދީ (ފަނޑިޔާރު ޑީޑީ) ވިދާޅުވެއްޖެއެވެ.\nޑީޑީ މިހެން ވިދާޅުވީ މަގާމުން ދުރުކުރުމުން މިރޭ ނެރުއްވި ބަޔާނެއްގައެވެ.\nއޭނާގެ ބަޔާނުގައި މީހެއްގެ ގިންތިއަކަށް، ފަންތިއަކަށް، މުޖުތަމަޢުގައި އެމީހެއްގެ ނުފޫޒު ހުރި މިންވަރަކަށް އަދި އެމީހެއްގެ ވިސްނުން ހުރި ގޮތަކަށް ބެލުމެއް ނެތި ގޮތް ނިންމިކަމަށް އެއިޝާރާތް ކުރެއްވީ ކުރީގެ ރައީސް މުހައްމަދު ނަޝީދު 13 އަހަރަށް ޖަލަށް ލާން 2015 ވަނަ އަހަރު ކްރިމިނަލް ކޯޓުން އިއްވި ޙުކުމަށް ކަމަށް ބެލެވެއެވެ.\nއަބްދުﷲ ގާޟީ ވަގަށް ނެގި މައްސަލައިގައި ނަޝީދު ޖަލަށް ލާން ޙުކުމް އިއްވި ޕެނަލްގައި ޑީޑީ އިންނެވިއެވެ. ޑީޑީ ސުޕްރީމް ކޯޓުގެ ފަނޑިޔާރުކަމުން ވަކިކުރަން މަސައްކަތް ކުރަނީ ނަޝީދު ޖަލަށް ލާން ޙުކުމް ކުރީތީ އެކަމުގެ ބަދަލު ހިފުމުގެ ގޮތުން ކަމަށް ޑީޑީގެ ވަކީލުން މީގެ ކުރިން ސުޕްރީމް ކޯޓުގައި ވެސް ވިދާޅުވެފައި ވެއެވެ.\nޑީޑީ ނެރުއްވި ބަޔާނުގައި ވިދާޅުވީ މިއަަދަކީ ކަޅު ދުވަހެއް ކަމަށެވެ. އެހެންނަމަވެސް ދިވެހިރާއްޖޭގެ މަސްރަހު އޮތް ގޮތުން މިފަދަ ދުވަހެއް އަތުވެދާނެކަމުގެ އިހުތިމާލު ނެތް ކަމުގައި ނުބެލެވޭނެ ކަމަށް ވެސް އޭނާ ވިދާޅުވިއެވެ.\n"އެންމެހައި ނުފޫޒުތަކުން އެއްކިބާވެގެން އުޅެވޭ ފަދަ ފަނޑިޔާރުގެއެއް ގާއިމްވެފައި އޮތުން މުހިއްމުވަނީ ވެސް މިފަދަ ނޭދެވޭ އަސަރުތަކުން ފަނޑިޔާރުން ހިމާޔަތް ކުރުމަށެވެ. ރައްޔިތުންނަށް އަދުލު އިންސާފު އޭގެ ޒާތުގައި ލިބިދިނުމަށެވެ. ކުލައަކަށް ނަސްލަކަށް، ބާރުވެރިކަމަކަށް ބެލުމެއް ނެތި އަނިޔާއިން މީހުުން ހިމާޔަތްކޮށްދީ ޙައްޤުތައް އޭގެ ޙައްޤުވެރިންނަށް ލިބިދިނުމަށެވެ." ބަޔާނުގައި ޑީޑީ ވިދާޅުވެފައިވެއެވެ.\nޑީޑީ މިރޭ ވެސް ތަކުރާރުކޮށް ވިދާޅުވީ އޭނާ އަކީ އެއްވެސް އިރެއްގައި މަގާމުގެ ނުފޫޒު ބޭނުންކޮށްގެން އެއްވެސް މީހަކަށް ވެސް އަދި އަމިއްލަ ނަފްސަށް ވެސް ނުހައްޤު އެއްވެސް މަންފާއެއް ހޯދުމަށް މަސައްކަތް ކުރި މީހެއް ނޫން ކަމަށެވެ.\n"އަޅުގަނޑުގެ ދުޢާއަކީ މިދިވެހިރާއްޖޭގައި ޙައްޤަށް ނަސްރުދޭ އަމަލު އިންސާފަށް މަގުފަހިކޮށްދޭ ވެއްޓެއް ގާއިމްވެފައި އޮތުމެވެ." ޑީޑީގެ ބަޔާން ނިންމާލަމުން ވިދާޅުވިއެވެ.\nޑީޑީ ސުޕްރީމް ކޯޓުގެ ފަނޑިޔާރުކަމުން ވަކިކުރުމުގެ މައްސަލަ ޖޭއެސްސީ އިން މަޖިލީހަށް ފޮނުވިތާ 24 ގަޑިއިރު ނުވަނީސް މަޖިލީހުން ވަނީ ޑީޑީގެ މައްސަލަ ޖުޑީޝަލް ކޮމެޓީއަށް ފޮނުވާ، އެކޮމެޓީން އެމައްސަލަ ދިރާސާކޮށް، އަނބުރާ މަޖިލީހަށް ފޮނުވާ، މަޖިލީހުން އެކަމަށް ބަހުސްކޮށް، ޑީޑީ މަގާމުން ދުރުކޮށްފައެވެ.\nއޮގަސްޓް 28, 2019 22:55\nއެއް ކޮރަޕްޓް ފަޑިޔާރު ބޭރުކޮށް އެއަށްވުރެ ބޮޑަށް ކޮރަޕްޓްވެފައިވާ ދެފަޑިޔާރުން އައްޔަން މިކުރަނީ. ވަރަށް ތާހިރު\nއޮގަސްޓް 28, 2019 22:56\nއޮގަސްޓް 28, 2019 23:02\nވަރަށް އަސަރުން ފުރިގެންވާ ބަޔާނެއް، ޑީޑީއަށް ނުޙައްގުން އަނިޔާއެއް ދެވިފައިވާނަމަ، ދެދުނިޔެއިން އެބަޔަކަށް ހައްޤު ޝަޒާ ލިބޭނެ ކަމީ ޝައްކެއްވެސް އޮތްކަމެއްނުން، އަޅުގަނޑުގެ ދުޢާ އަކީ ޑީޑީއަށް އަދަށްވުރެ ފާގަތި މުސްތަޤުބަލެއް މާތްﷲ މިންވަރުކުރެއްވުން.\nއޮގަސްޓް 28, 2019 23:04\nޑީޑީ ވަކިކުރީ ޑީޑީ ފޮނުވިކަމަށް ބުނާ މެސެޖްތަކެއްގެ ސަބަބުންނެވެ.. ޑީޑީގެ 777 ގެ ނަންބަރުން ކުރާ މެސެޖްތަކެއްގެ ގޮތުގައި ޑީޑީއަށް އެނގުމަކާ ނުލައި އަޅުގަނޑުގެ މިފޯނުން ސަސްޕެކްޓް 1 އަށް މެސެޖް ކުރެވިދާނެކަން ތަހުޤީޤު ކޮމެޓީއަށް ނޭނގުމަކީ ހިތާމަ ހުރިކަމެއް..\nއޮގަސްޓް 29, 2019 00:31\nމަގޭ ނަންބަރުވެސް ފެށެނީ 777 އިން. މިވެސް ޑީޑީގެ ނަންބަރެއްބާ! 777 ގެ ހުރިހާ ނަންބަރެއް ނިސްބަތްވަނީ ޑީޑީއަށް؟ ނާ ތެދެއް؟\nއޮގަސްޓް 28, 2019 23:20\nކުށްކުރިމީހަކު ބުނާނެތަ ކުށްކުރީ ތިމާއޭ! މިއީ އިންސާނުންންގެ އާދަ. އިންސާނާ އަކީ ކުށް ކުރެވޭނެ އެއްޗެއް. ކަލޭމެންނަށް އިންސާން-ވަންތަކަންވެސް ޤަބޫލުނުކުރެވޭދޯ! ދުވަހަކުވެސް މިއިން މީހަކަށް ކުށް ކުރެވޭކަމަށްވޭތަ؟ ނުވަތަ ކުށެއް ކުރި ކަމަކަށް ވެތަ؟\nއަދިވެސް ތިކަހަލަ އެތައްބަޔަކު އެބަތިބި ވަކިކުރަން ޖެހޭ! އެއްވެސް އަދަބެއް އަޚްލާޤެއް ގޮތެއް ފޮތެއް ސުލޫކެއް ނެތް އެތައްބަޔަކު އެބައުޅޭ ތި ޤާޒީންގެ ތެރޭގަވެސް އަދި ވަކީލުންގެ ތެރޭގަވެސް. ކިރިޔާވެސް ޝައްކެއްވާ މީހަކަށް އެފަދަ މަޤާމްތަކުގަ ނުތިބެވޭނެ. އެއީ އަދުލްވެރިކަން ޔަޤީން ކުރުމަށްޓަކާ. އަދި ޢަދުލުގެ ނިޒާމުގެ ކަރާމަތާއި އިތުބާރު ދެމެހެއްޓުމަށްޓަކާ\nއޮގަސްޓް 29, 2019 00:36\nފަނޑިޔާރުކަމަށް އެންމެ އެކަށީގެންވަނީ އެމީހެއްގެ ދަރި ޑްރަގު ކައިގެން އުޅެނިކޮށް އަތުލައިގަންނަ ފުލުހުންނަަށް ރިޝްވަތު ދީފަ ހުރި މީހަކު. އެއީ ނަޒާހަތްތެރިކަމުގެ ލާމަސީލު މިސާލު. އެވަރެއް ނުހުންނާނެ.\nސާބަހޭ މަގޭ ފަޑިޔާރު.\nއޮގަސްޓް 28, 2019 23:42\nއެކޮއެ މިހާރު މުހިއްމެއްނޫން ތީ މާޒީ. ދެން އިތުރައްބަލަންއޮތީ ކަލޭ ހިންގާފަހުރި ޖަރީމާތައް\nއޮގަސްޓް 28, 2019 23:46\nރިޝްވަތުކާގެން 13 އަހަރަށް ހުކުމްކުރީ..\nއޮގަސްޓް 29, 2019 00:39\nޓެރަރިސްޓަކަށް 13 އަހަރަށް ހުކުމްކުރީ ރިޝްވަތު ކައިގެން ކަމަށްވާނީ. އެހެންނޫންނަމަ ކުރީހީ 15 އަހަރަށް.\nއޮގަސްޓް 28, 2019 23:47\nޢަބްދުﷲދީދީ ފަނޑިޔާރުކަމުން ދުރުކުރީ، ޚިޔާނާތުގެ ކަޅުފައިސާގައި ހިފާފައިވާކަން ސާބިތުވެ،ޢަދުލު އިންސާފުޤާއިމު ކުރުމަށް ކަނޑައެޅިގެން ހުރަސްއަޅާ، ވަކިމީހަކުލިޔެފައި ދިނުމުން އެލިޔުމުގައި ވާގޮތަށް، ވަކިފަރާތަކަށްބުރަވެ، ނާއިންސާފުން މީހުންގެ މައްޗަށް ހުކުމް ކުރަމުންދާކަން ދިވެހި ރައްޔިތުންނަށް އެނގި ހާމަވުމުން، އެފަދަ ނާޤާބިލު މީހަކު ރާއްޖޭގެ އެންމެމަތީ ކޯޓުގެފަނޑިޔާރެއްގެގޮތުގައިބައިންދަން ދިވެހި ރައްޔިތުން ނެއެދޭތީ.!\nއޮގަސްޓް 29, 2019 00:46\nތިއިން ކަމެއް ސާބިތެއް ނުވޭ. ދިވެހި ރައްޔިތުން ތިވާހަކަ ގަބޫލެއްވެސް ނުކުރޭ. ތީ ޓެރަރިސްޓަކަށް ހުކުމް ކުރީތީ ލާދީނީން ރުޅިއައިސްގެން ފަތުރާ ވާކައެއް. ތިވާހަކަ ދައްކާ މީހުނަށް އަދި މާރަނގަޅަށް އެނގޭ ތިމާމެން މިހަދަނީ ދޮގުކަން. މިހާރު ތިތިބީ ދޮގު ހަދަންކަމަށް ފާސްކޮށް ހުވާވެސް ކޮށްގެނެއްނު. ތިތިބީވާ ޔޙޫދީންނަށް ގޮން ޖަހާލައިގެން.\nކަނޑައެޅިގެން އަނިޔާ މިދިނީ ޑީޑީއަށް. ފަނޑިޔާރު ވަގަށް ނެގި ކަލޭގެ އަށް އަދި ތިއަދަބަށް އަންނަންޖެހޭތަން ބަލާނަން އަދި ސާލާ ފިލި މައްސަލަވެސް އޮތީ. އަދި އެހެން ދުވަހެއްވެސް އެބައޮތްކަން ދަންނާތޮ. އަބަދަކު އެއް ދިޔަވަރެއް ނޯންނާނެ. އަދުލުވެރިވޭ\nހަތަރުކަށިމަތި މާލޭ ކުޑަކުޑަހަސަނާ\nއޮގަސްޓް 29, 2019 00:26\nހަވާފަޓާސްބަރިއެއްހެން ތިކަން ނިންލީ ނިކަން އުފަލުން ދޯ؟ ތިއަށް ކިޔަނީ މަހާނަމައްޗަށް މަޑިއަށް ޖެހުން. ޝަރިއަތަކާ ކުރިމަތިލާން ޖެހިއްޖެއްޔާ ތިބެނީ ގަޔަށް ރެވިފަ. ދިފާއުގަ ބަހެއް ބުނެލަން ކީއްކުރަން ކޯޓަށް ދާންވެސް ނުކެރި ތަންތަނަށް ވަދެ ތިބެނީ ފިލާފަ. ނޫނީ ކޯޓުކުރިމައްޗަށް ވެއްޓި ހަތަރެސްފައި ބުޅިކޮށް އަނގައިން ފޮނުއަރުވަން ފަށާ. ތުރުތުރުއަޅާ ހާލު ހަނު ތިބެނީ. މިވަރު މީހުން ބާރެއް ލިބުނީމަ އަނިޔާވެރިވުން މީ މަހާނަމައްޗަށް މަޑިއަށް ޖެހުން ނޫން ކޮންކަމެއް؟\nއޮގަސްޓް 29, 2019 02:08\nމިހާރު ރޯނެކަމެއް ނެތް،، އަދި އޮތީ ދައުވާކުރުން\nއޮގަސްޓް 29, 2019 08:54\nދައުލަތު ވަޒީރުންނާ ރަށްޔިތުންގެ މަޖިލީހުގެ މެންބަރުންނާ ސަރުކާރުގެ އިސްމަގާމް ތަކުގަތިބި ބޭބޭފުޅުންގެ. މަސްލަހަތުހުންނަ މައްސަލަތަށް ސުޕްރީމް ކޯޓަށްވަނީމަ އަހަރުމެން ބަލާނަން އަދުލުއިންސާފަކީ އޮންނައެއްޗެއްތޯ\nއޮގަސްޓް 29, 2019 09:09\nމަގާމުންވަކިކުރީ ފައިސާޔައްމައްސަލަނިންމާތީ ބ ތ ޔ\nއޮގަސްޓް 29, 2019 09:26\nޑީޑީއަށް ނުޙައްގުން އަނިޔާއެއް ދެވޭނަމަ، ދެދުނިޔެއިން އެބަޔަކަށް ހައްޤު ޝަޒާ ލިބޭނެ ކަމީ ޝައްކެއްވެސް އޮތްކަމެއްނުން، އަޅުގަނޑުގެ ދުޢާ އަކީ ޑީޑީއަށް އަދަށްވުރެ ފާގަތި މުސްތަޤުބަލެއް މާތްﷲ މިންވަރުކުރެއްވުން.\nއޮގަސްޓް 29, 2019 09:28\nމީސްމީހުންނަށް ނުހައްގުން ދޭއަނިޔާ ގެ ރަހަ މިސަރުކާރަށް ވަރަށް ހިތިކޮން ދައްކަވާށި..އާމީން\nއޮގަސްޓް 29, 2019 09:41\nޑީޑީއަށް މަރުހަބާ މިހެންމިބުނީ އަދުލުއިންސާފުން ކަންކަންކުރުމުގައި މީހެއްގެގިންތިއަކަށް\nފަންތިއަކަށް މުޖުތަމައުގައި އެމީހެެއްގެ ނުފޫޒްހުރިމިންވަރަކަށް އަދި އެމީހެއްގެވިސްނުންހުރި\nގޮތަށްބެލުމެއްނެތި ގޮތްނިންމުމަކީ އިންސާފުވެރިގޮތް މިހެންކަންތައްކުރެއްވުން ޑީޑީ މަޤާމުން\nވަކިކުރުމަކީ އަދުލުއިންސާފަށް ގޮންޖެހުމެއް 13 އަހަރުގެ ހުކުމްކުރެއްވީ އެކުމްއައިފަރާތަށް\nޝައްކުވާތީއެއްނޫން އަދި ހީއަަކަށްވެސްނޫން ގާޒީއަކު ވަގަށްނެގުން އެއީ ފާޅުކަން\nބޮޑުގޮތެއްގައި ކުރައްވާފައިވާކުށެއް މިކުށުގެ އަދަބުކަނޑައެޅުމުގެޕެނަލްގައި ދީދީ އިންނެވުމުން\nމަގާމުން ވަކިކުރެއްވުން އެއީ ބަދަލުހިފުމެއްކަމުގައިބެލުމުގެ ފުރުސަތުވަރަށްބޮޑު ދީދީ ދަންނަވަންތޯ ވިދާޅުވެލެއްވިގޮތަށް ފަނޑިިޔާރުކަން ކުރެއްވުންއެއީ ވަރަށްމާތްގޮތެއް މިފަދަފަނޑިޔާރުން ބޭނުންވަނީ ނަމަވެސް މިއަދު މިފެންނަނީ އިންސާފުން\nއޮގަސްޓް 29, 2019 13:26\nމި ކަހަލަ މުހާމީ ކޯސް ހަދައިގެން ފަނޑިޔާރު ކަމަށް އައިސްތިބޭ މީހުން ވަކި ކުރަންވިތަ ކިތަންމެ ދުވަހެއް!


ކަނޑުމަތީގައި މަރުވާ މުސްލިމެއްގެ ހަށިގަނޑު ކަނޑުފެއްތުމުގެ ޙުކުމް 1 – DhiSalafiyyah\nފޮތްތައް ވީޑިއޯ އޯޑިއޯ ދައުވަތު ސިލްސިލާ\nمحمد صلى ﷲ عليه و سلم\nޢަޤީދާގެ ޢާންމު ލިޔުންތައް\nކަނޑުމަތީގައި މަރުވާ މުސްލިމެއްގެ ހަށިގަނޑު ކަނޑުފެއްތުމުގެ ޙުކުމް 1\n15/09/2017 ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚް ޢިމްރާން މުޙައްމަދު ޢަލީ\nހުރިހާ ޒަމާނެއްގައިވެސް މުސްލިމުން ޢަމަލުކޮށްފައިވާ އުޞޫލަކީ މަރުވެފައިވާ މީހުން ބިމުގައި ވަޅުލުމެވެ. ﷲ ތަޢާލާގެ އަންނަނިވި ވަޙީބަސްފުޅުގައިވެއެވެ.\n﴿مِنْهَا خَلَقْنَاكُمْ وَفِيهَا نُعِيدُكُمْ وَمِنْهَا نُخْرِجُكُمْ تَارَةً أُخْرَىٰ﴾ [سورة طه ٥٥]\nމާނައީ: “ތިމަންއިލާހު ތިޔަބައިމީހުން ހެއްދެވީ އެ ބިމުންނެވެ. އަދި ތިޔަބައިމީހުން އަނބުރާ އިޢާދަކުރައްވާހުށީވެސް އެ ބިމަށެވެ. އަދި ދެވަނަފަހަރަށް ތިޔަބައިމީހުން ނެރުއްވާހުށީވެސް އެ ބިމުންނެވެ.”\nމިއާޔަތުން ދަލީލުކުރަނީ މަރުވެފައިވާ މީހުން ފޮރުވާލުމަށް ޝަރީޢަތުގައިވާ ގޮތަކީ އޭނާ ބިމުގައި ވަޅުލުމެވެ.\nފަހެ ބައެއް ޤައުމުތަކުގައި މަރުވެފައިވާ މީހުން އަންދާލައެވެ. ނުވަތަ ކަނޑުފައްތައެވެ. ނުވަތަ ސަންދޯއްތައް ހަދާފައި ވަޅުނުލާ ބާއްވައެވެ. މިއީ ﷲ ތަޢާލާ ލައްވާފައިވާ ކައުނީ ސުންނަތާއި ފިޠުރަތާ ޚިލާފުކަމެކެވެ. އެހެނީ ފިޠުރީ ގޮތުން، މައްޔިތުން މަރުވެގެން ވެއްޓެނީ ބިމުގެ މައްޗަށެވެ. ފަހެ އެހެންކަމުން އޭނާ ފޮރުވާލުން ވާޖިބުވެގެންވަނީވެސް ހަމަ އެތަނުގައެވެ.\nއާދަމުގެފާނުގެ ދެދަރިކަލުންކުރެ އެކަކު، އޭނާގެ އަޚާ ޤަތުލުކުރުމުން އިންސާނީ ނަސްލުގައި ހިނގި އެންމެ ފުރަތަމަ ވަޅުލުމުގައިވެސް ޢަމަލުކުރެވިފައިވަނީ އެފަދައިންނެވެ. ﷲ ތަޢާލާ ވަޙީކުރެއްވިއެވެ.\n﴿فَبَعَثَ اللَّـهُ غُرَابًا يَبْحَثُ فِي الْأَرْضِ لِيُرِيَهُ كَيْفَ يُوَارِي سَوْءَةَ أَخِيهِ ۚ قَالَ يَا وَيْلَتَىٰ أَعَجَزْتُ أَنْ أَكُونَ مِثْلَ هَـٰذَا الْغُرَابِ فَأُوَارِيَ سَوْءَةَ أَخِي﴾ [سورة المائدة ٣١]\nމާނައީ: “ދެން އޭނާގެ އަޚާގެ (ފުރާނަނެތް) މަސްގަނޑު ނިވާކުރާނީ ކޮންފަދަޔަކުންކަން އޭނާއަށް ދެއްކެވުމަށްޓަކައި، ބިން ހާވާނޭ ކާޅެއް ﷲ ފޮނުއްވިއެވެ. ދެން، އޭނާ ބުންޏެވެ. އޭ، އަހުރެންނަށް ހުރި ހިތާމަޔެއްގެ ބޮޑުކަމާއެވެ! އަހުރެންގެ އަޚާގެ މަސްގަނޑު ނިވާކުޅައުމަށް، މި ކާޅު ފަދައިންވުމަށްވެސް، އަހުރެން ނުކުޅެދިގެން ވީހެއްޔެވެ.”\nފަހެ ﷲ ތަޢާލާ ބާވައިލެއްވި އެންމެހާ ޝަރީޢަތްތަކެއްގައިވެސްވަނީ (މީހަކުމަރުވުމުން) ފަސްދާނުލުން ވާޖިބެއްކަމުގައި ލައްވާފައެވެ.\nމިލިޔުމުގެ އެހެނިހެން ބައިތައް\nފިތުނަތައް ފާޅުވާހިނދު ދީނުގައި ޘާބިތުވުން\nތިބާގެ މަސްއޫލިއްޔަތެއް ހަމަ ނެތީތޯއެވެ!\nتَدْوِيْنُ السُّنَّةِ النَّبَوِيَّةِ 56\nއިސްލާމްދީނުގައިވާ ލުއި ފަސޭހަކަން\nނަބީބޭކަލުންގެ ޤަބުރުފުޅުތައް ވީތަނެއް އެނގޭތަ؟\nހުކުދު ދުވަހުގައި ޢީދުނަމާދުކޮށްފިމީހާ ހުކުރު ނަމާދަށް ޙާޟިރުވުން\nފަތުވާ: ތަރާވީޙް ނަމާދުގައި އައްތަޙިއްޔާތު ކިޔާނެ ގޮތް\nޙަރަމްފުޅުގައި ހިނގައިދިޔަ ލޭ އޮހޮރުވުން -1979\nމަސްޖިދުލްއަޤްޞާއާއި ޤުއްބަތުއްޞަޚްރާގެ ތަފާތު\nރަސޫލުﷲ صلى اللّه عليه وسلم ގެ ދަރިކަނބަލުން ފާޠިމާ رضي الله عنها\nނަބިއްޔާ صلى الله عليه وسلم ގެ ޒަވާޖީ ޙަޔާތް 50\nނަބިއްޔާ صلى الله عليه وسلم ގެ ޒަވާޖީ ޙަޔާތް 49\nކުޑަކުދިންގެ ވާހަކަ: ސިއްސުވާލި ސުވާލު\nކުޑަކުދިންގެ ވާހަކަ: މުސްޙަފުގައި ހުރި ހިރަފުސް\nކުޑަކުދިންގެ ވާހަކަ: ހުދުގެއަކުން ހުދު ދަތްޕިލައެއް\nވަރީގެ ނުރައްކާތެރިކަމާއި ގެތައް އިޞްލާޙުކުރުން\nކޮންމެ މުސްލިމެއްގެ ހިތުގައި، ފަލަސްޠީނާއި މަސްޖިދުލްއަޤްޞާ\nއެންމެ ބުރަ އަޅުކަން އަދި އެންމެ ހެޔޮވެގެންވާ ކޮއްތު\nކޮޕީރައިޓް ދިސަލަފިއްޔާ 2016. ހުރިހާ ހައްގުތަކެއް ހިފެހެއްޓިފައި.


Umurun 8 Aharuge Kujjaku Rape Koh Maraali Kamuge Thuhumathu India Ge Fuluhakah - Vaguthu\nއުމުރުން އަށް އަހަރުގެ ކުއްޖަކު ރޭޕް ކޮށް މަރާލި ކަމުގެ ތުހުމަތު އިންޑިއާގެ ފުލުހަކަށް\nއުމުރުން އަށް އަހަރުގެ ކުއްޖަކު ރޭޕްކޮށް މަރާލި ކަމުގެ ތުހުމަތު ފުލުހަކަށް ކޮށްފިއެވެ.\nމިދިޔަ ޖެނުއަރީ މަހު ކަޝްމީރުގެ ވަލުތެރޭގައި މަރާލާފައި އޮއްވާ ފެނުނު އުމުރުން އަށް އަހަރުގެ އާސިފާ ބާނޯ މަރާލާފައިވަނީ މަސްތުވާތަކެތި ދިނުމަށްފަހު އެތައް ފަހަރަކު ރޭޕުކޮށް އަނިޔާވެރި ގޮތަކަށް ކަން މިހާރު ވަނީ ތަހުގީގަށް ތިލަވެފައެވެ.\nއާސިފާ ވަގަށް ނަގާފައިވަނީ ކަތުއާގައި އޭނާގެ އަސްތަކަށް ކާންދިނުމަށް ޖަންގަލި ތެރެއަށް ވަނުމުންނެވެ. ވަގަށް ނަގައިގެން ގެންގޮސް ފައްޅީގެ ތެރޭގައި ތިން ދުވަސް ވަންދެން ބަހައްޓާފައި ހުރި އިރު އަންހެން ކުއްޖާއަށް މަސްތުވާތަކެތިދީ ތަކުރާރުކޮށް އެތައް ފަހަރެއްގެ މަތިން ރޭޕުކޮށްފައިވާ ކަމަށް ބުނެފައިވެއެވެ.\nތަހުގީގަށް އެގިފައިވާ ގޮތުގައި ކަރުގައި ހިފާ ހާސްކޮށްލައިގެން މަރާލުމުގެ ކުރިން ތޫނު އެއްޗަކުން އާސިފާއަށް ހަމަލާދީ ޒަހަމުކޮށްލާފައިވާ ކަމަށާއި އާސިފާ ފުރާނަ ނެތްކަން ޔަގީން ކުރުމަށް މަރުވި ފަހުން ގަލަކުން އޭނާގެ ބޮލަށް ހަމަލާދީފައިވެއެވެ.\nއާސިފާ ރޭޕުކޮށް މަރާލި ކަމުގެ ތުހުމަތު ހިންދޫންގެ މައްޗަށް ކުރެވޭ އިރު އެ މައްސަލަވަނީ ދީނީ ހަމަނުޖެހުންގަނޑަކަށް ބަދަލުވެފައެވެ.\nއާސިފާ މަރާލި މައްސަލާގައި މިހާރު ހަތް މީހަކު ހައްޔަރު ކޮށްފައިވާއިރު އޭގެތެރޭގައި، އާސިފާ މަރާލާފައި އޮތް ކަތުއާ ޑިސްޓްރިކްޓުގައި ހުން ފައްޅިއެއް ބެލެހެއްޓުމުގައި އިސްކޮށް އުޅޭ މީހެއް ހިމެނެއެވެ.\nއަދި އޭނާގެ ދަރިފުޅާއި ކަތުއާގެ ސަބް އިނިސްޕެކްޓަރަކާއި ހާއްސަ ފުލުހުންގެ ދެ މީހަކާއި ކަތުއާގެ ހެޑް ކޮންސްޓްބެލަކާއި އާއްމުންގެ މީހަކުވެސް ވަނީ ހައްޔަރުކޮއްފައެވެ. އެ ހަތް މީހުންނާއި ދެކޮޅަށް ކުރާ ތުހުމަތުތައް ވަނީ ކޯޓަށް ހުށަހަޅާފައެވެ.\nއެ ހަތް މީހުންގެ ތެރެއިން ސަބް އިނިސްޕެކްޓަރުގެ މައްޗަށް ތުހުމަތު ކުރަނީ އެ މައްސަލައިގެ ހެކި ނައްތާލި ކަމަށެވެ.\nއާސިފާ ރޭޕުކޮށް މަރާލި މައްސަލާގައި ހައްޔަރުކޮށްފައިވާ މީހުން ދޫކުރުމަށް ގޮވާލާ ކުރި މުޒާހަރާއެއްގައި ބީޖޭޕީގެ ދެ މިނިސްޓަރަކު ބައިވެރިވި މައްސަލައެއް ވެސް ވަނީ ހޫނުވެފައެވެ. އަދި އެ މީހުން އިސްތިއުފާ ދިނުމަށް ބޮޑު ވަޒީރު ނަރެންދުރަ މޯޑި އަންގާފައިވާ ކަމަށް ވެސް ހަބަރުތައް ބުނެއެވެ.


Raees Ge Dhekanbalunnah India In Rasmee Maruhaba Dhannavaifi - Vaguthu\nރައީސްގެ ދެކަނބަލުންނަށް އިންޑިއާ އިން ރަސްމީ މަރުޙަބާ ދަންނަވައިފި\nޑިސެމްބަރު 17, 2018 11:16\nގައުމު ވިއްކާލާފާ އާދޭ.\nޑިސެމްބަރު 17, 2018 12:06\nރައީސް ނަސީދު އާއި އިދިކޮޅަށް އެއްވެސް ކަމެށް ނުކުރެވޭނެ\nޑިސެމްބަރު 17, 2018 12:48\nކޮން ރައީސް ނަޝީދެއްތަ. ބަލާއެއްނު. ޢެއީ މާޒީ އަހަރުންގެ ރައީހަކީ މިހާރު އިބޫ. ނަޝީދު މަހަށްދޭ.\nޑިސެމްބަރު 17, 2018 12:52\nތިޔަށްވުރެ ތަންކޮޅެއް ވައި ސާފު ތަނަކަށް ގެންދިޔަނަމަދޯ. މޯދީބެ ހާދަ ހީކަރުވާފަހުރި ވައްތަރު ޖަހައޭ


ހޮލަންޑުން އިސްލާމް ދީން ފޮހެލަން މަސައްކަތްކުރި ޖޯރަމް ވާން ކްލެވެރެން އިސްލާމްވެ އެކަން އިއުލާންކޮށްފި\nހޮލަންޑުން އިސްލާމް ދީން ފޮހެލަން މަސައްކަތްކުރި ކުރީގެ އެމްޕީ ޖޯރަމް ވާން ކްލެވެރެން އިސްލާމްވެ އެކަން އިއުލާންކޮށްފި އެވެ. އިސްލާމް ވެގެންހުރި ކަމަށް ބުނެ އޭނާ ބަޔާން ދީފައިވާ ބައެއް ނޫސްތަކުގައި ބުނެފައިވަނީ އެނާ އިސްލާމްވީ މިދިއަ އަހަރުގެ އޮކްޓޯބަރު މަހު ކަމަށެވެ.\nބައެއް ނޫސްތަކުގައި ބުނެފައިވަނީ ޖޯރަމް ވާން ކްލެވެރެން އިސްލާމް ދީނާއި ދެކޮޅަށް މަސައްކަތްކުރީ އެއިރު އެޤައުމުގައި ވިސްނަމުން ދިއަ ގޮތުން ކަމަށެވެ. ކޮންމެ ނުބައި ކަމެއް ހިނގާ ސަބަބަކީ މުސްލިމުން ކަމަށް ދެއްކުމަށް އެއިރުގެ ސިޔާސަތުތައް ހުރުމުން ކަމަށެވެ.\n''އަހަރެން އިސްލާމް ދީނާ ދެކޮޅަށް ފޮތެއް ލިޔަން ފެށިން އެ ފޮތަށް ހޯދި މައުލޫމާތުން އަހަރެންގެ ވިސްނުން ބަދަލުވީ. މިއީ ދީނީ މިނިވަންކަން އޮތް ޤައުމެއް. ކޮންމެ މީހަކަށްވެސް އެމީހަކު އަޅުކަން ކުރަން ބޭނުން ކަލާނގެއަކަށް އަޅުކަން ކުރެވޭ ޤައުމެއް މިއީ. އެހެންވީމާ އަހަރެން މި ނިންމީ މުސްލިމަކަށްވާން."\nޖޯރަމް ވާން ކްލެވެރެން އިސްލާމްވިކަން އިއުލާނުކުރުމާއި ގުޅިގެން މީޑިއާތަކުން ގެންދަނީ އޭނާއަށް ވަރަށް ބޮޑަށް ފާޑުކިޔަމުންނެވެ. އަދި އެނާގެ އެންމެ ގާތް އެކުވެރިން ކަމުގައި ބެލެވުނު މީހުން ގެންދަނީ އޭނާގެ މި ބޮޑު ބަދަލަށް ކަންބޮޑުވުން ފައުޅުކުރަމުންނެވެ.\n6 ފެބްރުއަރީ 2019


Maraali kuhjjaage massala:2dhuvas fahun idhaaraathah Majileehah haaziru kuranee | Jazeera\tމަރާލި ކުއްޖާގެ މައްސަލާގައި އިދާރާތައް މަޖިލީހަށް ހާޒިރުކުރަނީ - Jazeera\nހިއުމަން ރައިޓްސް ކޮމިޓީ\nމަރާލި ކުއްޖާގެ މައްސަލަ: ދެ ދުވަސްފަހުން އިދާރާތައް މަޖިލީހަށް ހާޒިރު ކުރަން ނިންމައިފި\nމަރިޔަމް ނިމާ ހަސަން June 22, 2021 663 views0\nހިއުމަން ރައިޓްސް ކޮމިޓީގެ މުގައްރިރު ޖީހާން މަހްމޫދު\nމަރާލައިފައި އޮއްވާ ފެނުނު 13 އަހަރުގެ ކުޑަކުއްޖާގެ މައްސަލާގައި މައުލޫމާތު ހޯދަން ދެ ދުވަސް ދިނުމަށް ފަހު، އިދާރާތައް ރައްޔިތުންގެ މަޖިލީހުގެ ހިއުމަން ރައިޓްސް އެންޑް ޖެންޑާ ކޮމިޓީއަށް ހާޒިރުކުރަން ނިންމައިފިއެވެ.\nއެ ކުއްޖާގެ މައްސަލާގައި މިއަދު ބޭއްވި ކޮމިޓީ ބައްދަލުވުމުގައި ނިންމާފައި ވަނީ، ކޮމިޓީއާ މައުލޫމާތު ހިއްސާ ކުރުމަށް ދެ ދުވަސް ދިނުމަށްފަހު އަންނަ ހޮނިހިރު ދުވަހު، އިދާރާތައް ހާޒިރުކޮށް ސުވާލު ކުރުމަށެވެ.\nމިއަދުގެ ކޮމިޓީގައި މެންބަރުން ހުށަހެޅުއްވީ، ކުއްޖާ މަރާލި މައްސަލައާ ގުޅޭ މާ ގިނަ މައުލޫމާތުތަކެއް ފުލުހުން ހާމަ ކޮށްފައި ނުވާތީ، އެ މައުލޫމާތުތައް ހޯދުމަށްފަހު ކުރިއަށް ދިއުމަށެވެ. އަދި ކުއްޖާއާ މެދު މީގެ ކުރިން އަމަލުކޮށްފައިވާ ގޮތް ބެލުމަށާއި، ގާނޫނުގެ ދަށުން ދޭން ޖެހޭ ހައްގުތަކާއި އަޅަން ޖެހޭ ފިޔަވަޅުތައް އަޅާފައި ވޭތޯ ބެލުމަށް ވެސް މެންބަރުން ހުށަހަޅާފައިވެއެވެ. އަދި މި މައުލޫމާތުތައް އެއް ކުރަން ނިންމާފައި ވަނީ ލިޔުމުންނެވެ.\nމީގެ އިތުރުން ކޮމިޓީގައި މެންބަރުން ފާހަގަ ކުރެއްވި އެންމެ ބޮޑު އެއް ކަންބޮޑުވުމަކީ ރާއްޖޭގެ ދުވަސް ނޫސްތަކުން ސާބިތުނުހިފޭ މައުލޫމާތު ފަތުރަމުން ދިއުމެވެ. އެގޮތުން، ކުޑަކުއްޖެއްގެ މައްސަލައެއްގައި ޒާތީ މައުލޫމާތު ހިމެނުމާއި، އެކި ނޫސްތަކުގައި އެކި މައުލޫމާތު ހިމަނާފައިވާތީ މެންބަރުން ވަނީ ވަރަށް ބޮޑަށް ކަންބޮޑުވުން ފާޅު ކޮށްފައެވެ. ކޮމިޓީ މެންބަރުން ވަނީ، އޮންލައިން ނޫސްތައް ރެގިއުލޭޓް ކުރެވޭނެ ގޮތެއް ހޯދުމަށް ގޮވާލައްވާފައެވެ.\nހުޅުމާލެއިން ރޭ މެންދަމު އެ ކުއްޖާ މަރާލާފައި އޮއްވައި ފެނުނީ، ކުއްޖާ ހޯދުުުމުގެ މަސައްކަތް ކުރަމުން ދަނިކޮށްށެވެ. އެގޮތުން 13 އަހަރުގެ ކުއްޖަކު ރަހީނުކޮށްފައިވާ ކަމަށް ބެލެވޭ މައްސަލައެއް އާދިއްތަ ދުވަހު ހުށަހެޅުމުން، އެ ކުއްޖާ ހޯދުމަށް ކުރަމުންދިޔަ މަސައްކަތުގެ ތެރެއިން ކަމަށް ފުލުހުން ބުނެއެވެ.\nއްސަލަ އާއި ގުޅިގެން މިހާތަނަށް ދެ މީހަކު ހައްޔަރުކޮށްފައިވެއެވެ. އެއީ 17 އަހަރުގެ ފިރިހެން ކުއްޖެއްގެ އިތުރުން، 27 އަހަރުގެ ފިރިހެނަކު އެވެ.\nމަރާލި ކުއްޖާގެ މައްސަލާގައި އިދާރާތައް މަޖިލީހަށް ހާޒިރުކުރަނީ


Komolika ge Role Hina Ah Dhin Sababu Engeytha?\nހީނާ ހާން އާއި ކަސޯޓީގެ ފުރަތަމަ ބައިން ކޯމޮލިކާގެ ރޯލުން ފެނިފައިވާ އުރްވަޝީ--\n30 އޮކްޓޯބަރ 20180ކޮމެންޓް\nކޯމަލިކާގެ ރޯލު ހީނާއަށް ދިން ސަބަބު އެނގޭތަ؟\nއެކްތާ ކަޕޫރުގެ އެންމެ މަގްބޫލު އެއް ޑްރާމާ ކަމަށްވާ ކަސޯޓީ ޒިންދަގީ ކޭގެ އެންމެ އައިކޯނިކް ރޯލުކަމުގައިވާ "ކޯމޮލިކާ" ގެ ރޯލަށް ނަގާފައިވާ ކޮން ތަރިއެއްކަން އެކްތާ ރަސްމީކޮށް އިއުލާނުކުރީ ވަރަށް ފަހުންނެވެ.\nކޯމޮލިކާގެ ރޯލުން ފެނިގެންދާނީ އެޝޯގެ ފުރަތަމަ ބައިގާ ވެސް ކޯމޮލިކާގެ ރޯލަށް ނެގި އުރްވާޝީ ދޯލަކިއާ ތޯ އެއް ބަޔަކު ސުވާލު އުފައްދާފައިވެއެވެ. ނަމަވެސް އެޝޯއަށް ސްޓާ ޕްލަސް އިން ދައްކަމުން އަންނަ ޔޭ ރިޝްތާ ކިޔާ ކެހްލާތާ ހޭގައި އަކްޝަރާގެ ރޯލުން ގިނަ ބައެއްގެ މަގްބޫލުކަން ހޯދި ހީނާ އެރޯލަށް ނެގި ހަބަރާއެކު ގިނަ ބަޔަކަށް ހައިރާކަން ގެނުވިއެވެ.\nކޯމޮލިކާގެ ރޯލު ހީނާއަށް ދިނީ ކީއްވެތޯ ދާދިފަހުން ހީނާ ސުވާލުކުރުން އެކްތާ ބުނީ، އަށް އަހަރު ދުވަސް ވަން ދެން ބެލުންތެރިންނަށް ހީނާ ފެނިފައިވަނީ "ބަހޫ" އެއްގެ ރޯލުންކަމަށެވެ. އެހެންކަމުން ކޯމޮލިކާގެ ރޯލު ފަދަ އައިކޯނިކް ރޯލެއް ދީ އެކަން ބަދަލުކޮށްލަން ބޭނުންވީކަމަށް އެކްތާ ބުނެއެވެ.\nAn icon ektakapoor made an iconic show KZK 17 years ago exactly on this day and tht show had an iconic character called komolika. I only pray n hope tht I can add to this great legacy and make it,keep it as Iconic as ever.Thank you @ektaravikapoor #Komolika tonight on @StarPlus pic.twitter.com/bt0GqJb9gB— HINA KHAN (@eyehinakhan) October 29, 2018\nއެކްތާގެ އެޖަވާބާއެކު ހީނާ ބުނީ، އޭނާ އެފަދަ ރޯލަކުން ފެނިގެންދާނެކަމަށް މީހަކު ހިތަށް ވެސް ނާރާނެކަމަށެވެ. ޓީވީ އެކްޓަރުންގެ ތެރޭގައި އެންމެ ނަން ހިނގާ އެއް ތަރިކަމަށްވާ ހީނާ އެ ޑްރާމާ ކުޅެން އެއްބަސްވެފައިވަނީ އޭނާއަށް ކޮންމެ އެޕިސޯޑަކަށް 2.25 ލައްކަ ރުޕީސް ދޭނެކަމަށް އެޑްރާމާ އުފައްދާ ޓީމުން އެއްބަސްވުމުންކަމަށް ހަބަރުތައް ބުނެއެވެ.\nމީގެ ކުޑަ ދުވަސްކޮޅެއް ކުރިން ހީނާ އެ ޑްރާމާގެ ޝޫޓިންތައް ފެށިއިރު އޭނާގެ އެކްޓިން އެޝޯގައި ރޭ ވަނީ ފެނިގެންގޮސްފައެވެ. ކޮމޮލިކާގެ ރޯލުން ހީނާ ފެނިގެންދާއިރު ޕްރެނާގެ ރޯލުގައި މަސައްކަތް ކުރަމުން އަންނަނީ އެރިކާ ފެނާންޑެޒެވެ. އަދި އަނޫރާގަކީ ޕާތް ސަމްތާންއެވެ. ކަސޯޓީގެ ދެވަނަ ބަޔަށް ވެސް ބެލުންތެރިންގެ ބޮޑު ތަރުހީބެއް އަންނަނީ ލިބެމުންނެވެ.\nކަސޯޓީ އެކްތާ ކަޕޫރު ހީނާ ހާން


Kane nimmee madukuran, City ah dhen oiy choice akee Ronaldo? - One Online\nކޭންއާއި ރޮނާލްޑޯ --- ފޮޓޯ/ ގެޓީ\nކޭން ނިންމީ މަޑުކުރަން، ސިޓީއަށް ދެން އޮތް ޗޮއިސްއަކީ ރޮނާލްޑޯ؟\nއިނގިރޭސިވިލާތުގެ ފޯވަޑް ހެރީ ކޭން، ޓޮޓެންހަމްގައި މަޑުކުރާނެކަން އިއުލާން ކުރުމާއެކު މެންޗެސްޓާ ސިޓީއަށް ފޯވަޑެއް ހޯދުމުގެ މަސައްކަތުގައި އުނދަގޫތަކެއް ކުރިމަތިވެއްޖެއެވެ.\nމެންޗެސްޓާ ސިޓީން މި ޓްރާންސްފާ ސީޒަންގައި ފޯވަޑެއް ހޯދުމަށް ވަނީ ގިނަ މަސައްކަތްތަކެއް ކޮށްފައެވެ. ޓްރާންސްފާ ސީޒަން ފެށުނީއްސުރެ އެޓީމުން އެންމެ ގާތުން ބަލަމުންދިޔަ ފޯވަޑަކީ ޓޮޓެންހަމްގެ ކޭންއެވެ. ކޭން އަމިއްލައަށް ކްލަބު ދޫކޮށްލަން ބޭނުންވާ ކަމަށް ބުނެފައިވާ އޮތްއިރު، ސިޓީން ވަނީ ކޭން ހޯދުމަށް އަގު މަތި ދެ ބިޑެއްވެސް ހުށަހަޅާފައެވެ. ޓޮޓެންހަމްއިން ވަނީ ދެ ބިޑަށްވެސް ނޫނެކޭ ބުނެފައެވެ.\nކޭން އަމިއްލަ އަށް ދާން ބޭނުންވާކަން ކްލަބަށް ރަސްމީކޮށް އެންގި ނަމަވެސް ޓޮޓެންހަމްގެ ބޯޑުން ތަކުރާރުކޮށް ބުނެފައި ވަނީ ކޭންއަށް ނުދެވޭނެ ކަމަށެވެ. ކޭން މިއަދު ބުނެފައި ވަނީ ކްލަބާއެކު އެއްވެސް ދެބަސްވުމަކަށް ގޮސް، ކްލަބަށް އިހުތިރާމު ކުޑަ ނުކުރާނެ ކަމަށާއި، ކުރިއަށް އޮތް ސީޒަނުގައި ކްލަބުގައި މަޑުކުރާނެ ކަމަށެވެ.\nހަބަރުތައް ބުނެފައިވާ ގޮތުގައި ސިޓީން ކޭން ހޯދަން ފުރަތަމަ 120 މިލިއަން ޕައުންޑް ހުށަހެޅިއިރު، ފަހުން ވަނީ 150 މިލިއަން ޕައުންޑުވެސް ހުށަހަޅާފައެވެ. އެއަގަށްވެސް ކޭން ފޮނުވާލަން ބޯޑުން އެއްބަހެއް ނުވިއެވެ. އަދި ސިޓީން ކޭންގެ ޓްރާންސްފާއަށް ފުރުސަތު ފަހިކުރުމަށް ޓޮޓެންހަމްއަށް ބައެއް ކުޅުންތެރިން ހުށަހެޅި ކަމަށްވެސް ހަބަރުތައް ބުނެއެވެ. އެގޮތުން ކޭންގެ ޑީލްގެ ތެރޭގައި ގެބްރިއަލް ޖީސަސް އާއި ރަހީމް ސްޓާލިން ހިމަނައިގެން ބިޑު ކާމިޔާބު ކުރުމަށް ސިޓީން މަސައްކަތް ކުރި ކަމަށްވެސް ބައެއް ރިޕޯޓުތަކުން ވަނީ ބުނެފައެވެ.\nކޭން ނުލިބުމުން ސިޓީން ފޯވަޑެއް ހޯދުމަށް ކުރަމުން އައި މަސައްކަތުގެ މިސްރާބު ވަނީ ބަދަލުވެފައެވެ. އިތުބާރު ހުރި ބައެއް ނޫސްތަކުން ބުނެފައި ވަނީ ސިޓީއަށް ދެން އޮތް އެންމެ ބޮޑު ފުރުސަތަކީ ކްރިސްޓިއާނޯ ރޮނާލްޑޯ ހޯދުން ކަމަށެވެ. ރޮނާލްޑޯ ޔުވެންޓަސް ދޫކޮށްލަން ބޭނުންވެ އެކަމަށް ކްލަބުގައި އެދުމަށް މަސައްކަތް ކުރާއިރު، ސިޓީއަކީ ރޮނާލްޑޯ ހިތްހަމަ ޖެހޭ ކްލަބެއް ކަމަށް އިޓަލީގެ ބައެއް ނޫސްތަކުން ވަނީ ރިޕޯޓު ކޮށްފައެވެ.\nޓްރާންސްފާ ސީޒަންގައި ބާކީ އޮތް ހަފުތާއެއްހާ ދުވަސް ތެރޭގައި ޔުވެންޓަސް ދޫކޮށްލަން ރޮނާލްޑޯ ބޭނުން ވެފައި ހުރި ކަމަށް ނޫސްތަކުން ބުނެފައިވާއިރު، ރޮނާލްޑޯ ހޯދަން އަދި ރަސްމީކޮށް އެއްވެސް ކްލަބަކުން މަސައްކަތް ކޮށްފައެއް ނުވެއެވެ. ދުނިޔޭގެ ރެކޯޑު ގޯލް ޖެހުންތެރިޔާ ރޮނާލްޑޯ، އިޓަލީ ލީގު ދޫކޮށް ޕްރިމިއާ ލީގަށް ދާން މަސައްކަތް ކުރަމުން އަންނައިރު، ސިޓީން އެލާޓުގައި ތިބޭނެކަން ޔަގީނެވެ.\nގުޅޭ ޓެގު ކްރިސްޓިއާނޯ ރޮނާލްޑޯ ޓޮޓެންހަމް ހޮޓްސްޕާ މެންޗެސްޓާ ސިޓީ ޓްރާންސް ޓޯކްސް ޔުވެންޓަސް ހެރީ ކޭން


Kaa ehcheheege sababun ves nidhan undhangoo vey\nކާއެއްޗެހީގެ ސަބަބުން ވެސް ނިދަން އުދަނގޫވޭ\nސައިންސްގެ ދިރާސާތަކުން ދައްކާ ގޮތުގައި "އިންސޮމްނިއާ" މި ބަލި ޖެހެން އާންމުކޮށް މެދުވެރި ވަނީ ނިދުމުގެ އާދަތަކާއި ނަފްސާނީ މައްސަލަތަކުގެ ސަބަބުންނެވެ. މި ކަންތައްތަކުގެ އިތުރުން ކާއެއްޗެހީގެ ސަބަބުން ވެސް ނިދަން އުދަނގޫވުން ފަދަ ކަންތައްތައް ކުރިމަތިވާ ކަމަށް ވެސް ދިރާސާތަކުން ދައްކަ އެވެ.\nނިދުމަށް ނޭދެވޭ އަސަރުތައް ކުރުވާ ކާނާތައް\nފިޔާ ގައި ހުންނަ "ފްރަކްޓަންސް" މި ފައިބާގެ ސަބަބުން ގެސްޓްރިކް ފަދަ މައްސަލަތައް ދިމާވެ ނިދަން އުދަނގޫ ވެއެވެ. ބަނޑަށް އިތުރު ޕްރެޝަރެއް އެޅި ބަނޑުގައި ހުންނަ އެސިޑްތައް ތްރޯޓް ނުވަތަ އަޑުފޮށްޓަށް ދާ ގޮތް މެދުވެރި ވެއެވެ. އެހެންކަމުން ރޭގަނޑުގެ ކެއުމުގައި މަދުން ފިޔާ ހިމެނުން ހިމެނެ އެވެ.\nމިރުހަކީ މެޓަބޮލިޒަމް ނުވަތަ ހަށިގަނޑުގެ އެތެރޭގެ ހަރަކާތްތައް އަވަސް ކޮށްދޭ އެއްޗެއް ނަމަވެސް ހަޖަމް ކުރާ ނިޒާމަށް ނޭދެވޭ އަސަރުތައް ކުރާ އެއްޗެކެވެ. ހަޖަމް ކުރާ ނިޒާމަށް ދިމާވާ މައްސަލަތަކުގެ ސަބަބުން ހަށިގަނޑުގެ އެތެރޭގެ ހޫނުމިން މައްޗަށް ގޮސް ނިދަން އުދަނގޫ ވެއެވެ.\nއައިސްކްރީމަކީ ގިނަ އަދަދަކަށް ފެޓް ހިމެނޭ ކާނާ އެކެވެ. ފެޓް ގިނައިން ހިމެނޭ ކާނާތައް ހަޖަމްވުމަށް ގިނަ ވަގުތު ނަގައެވެ. އެހެންކަމުން ނިދަން ކައިރިކޮށްފައި އައިސްކްރީމް ފަދަ ކާނާތައް ކެއުމުގެ ބަދަލުގައި ޔޯގަޓް ފަދަ ކާތަކެތި ކެއުން ރަނގަޅެވެ.\nޑާކް ޗޮކްލެޓަކީ ސިކުނޑިއަށް ރަނގަޅު ކާނާއެއް ނަމަވެސް އޭގައި ހިމެނޭ ކެފެއިން ގެ ސަބަބުން ރަނގަޅަށް ނިދާ ނުލެވޭ ގޮތް މެދުވެރި ވެއެވެ. ޑާކް ޗޮކްލެޓްގެ ބަދަލުގައި ވައިޓް ޗޮކްލެޓް ރަނގަޅު ވާނެ އެވެ.\nރަނގަޅު ސިއްހަތެއްގައި ހުރުމަށް ގިނައިން ފެން ބޯންވާނެ އެވެ. ނަމަވެސް ނިދުމުގެ ކުރިން މާ ގިނައިން ފެން ބުއިން ރަނގަޅެއް ނޫނެވެ. އޭގެ ބަދަލުގައި ނިދުމުގެ އެއް ގަޑިއިރު ކުރިން ފެންބޯން އާދަ ކުރާށެވެ.


Satheyka meter hamanuva thankolhehgai 1 km maguhedhey faisa haradhukuri: Shiyam\nސަތޭކަ މީޓަރު ހަމަނުވާ ތަންކޮޅެއްގައި 1 ކިލޯމީޓަރު މަގުހެދޭ ފައިސާ ޚަރަދުކުރި: ޝިޔާމް\n- 1 week ago2- އައިޝަތު އަހުމަދު\nކަނބާއައިސާ ރަނި ހިނގުމުގައި، ސަތޭކަ މީޓަރު ހަމަނުވާ ތަންކޮޅެއްގައި 1 ކިލޯމީޓަރު މަގުހެދޭ ވަރަށް ފައިސާ ޚަރަދުކުރި ކަމަށް އިދިކޮޅު ޕީޕީއެމްގެ ނައިބް ރައީސް އަޙްމަދު ޝިޔާމް ވިދާޅުވެއްޖެއެވެ.\nޝިޔާމް މިފަދައިން ވިދާޅުވެފައިވަނީ، ކަނބާއައިސާ ރަނި ހިނގުން އަލުން ހަދާ އެމަގުގައި ފެންބޮޑުނުވާނެ ކަމަށް މާލޭސިޓީ ކައުންސިލުން ބުނެފައިވަނިކޮށް އެމަގުގައި ފެންބޮޑުވެފައިވާތީ އެކަމަށް އިޝާރާތްކުރައްވައި ކުރެއްވި ޓްވީޓެއްގައެވެ.\nޝިޔާމް ވިދާޅުވީ، ކަނބާއައިސާ ރަނި ހިނގުމަށް ބޮޑު ހޭދައެއް ކުރުމަށްފަހު އަލުން އެމަގު ހަދައި އެމަގުގައި ފެނބޮޑުވުމުން އެކަމަށް ކިޔާނީސޯލިޙުވުމްތޯ ނޫނީ، ޝިފާވުންތޯ ސުވާލު އުފައްދަވާފައެވެ.\n"ކަނބާއައިސާ ރަނި ހިނގުން 100 މީޓަރު ހަމަނުވާ ތަންކޮޅެއްގައި 1ކިލޯމީޓަރު ހެދޭ ފައިސާ ޚަރަދުކުރި. މިއަށް ކިޔަނީ ސޯލިޙްވުންތޯ ނޫނީ ޝިފާވުންތޯ އަޅުގަނޑަކަށް ނޭނގެ ޔަގީނުންވެސް." ޝިޔާމްގެ ޓްވީޓްގައި ވިދާޅުވެފައިވެއެވެ.\nއަދި ޑރ.މުޢިއްޒު ކަންކުރެއްވި ގޮތަށް އެ ސްޕީޑްގައި މިސަރުކާރުން ކަންކުރަން ނޭގޭ ކަމަށްވެސް ޝިޔާމް ވަނީ ވިދާޅުވެފައެވެ.\nރުހުމުގެ ލޮލަކަށް އައިބެއް ނުފެންނާނެޔޭ ބުނަނީ ހަމަރަގަޅަށްކަން ސިންތިމާވާގެ ވާހަކައިން އެގިއްޖެއެވެ. އެހެންނޫނީ ތިފަދަ ވާހަކައެއް ނުދެއްކީހެވެ. އިއްޔެ، އެވެރިންނާއި ދިމާލަށް މިއަދު ތިމަގު ހެދިމީހުން ގޮވިގޮވެލި ވަރު އަޑުއިވުނު ނަމަ .....\nތިޔަ މަގެއް ހަދައިގެން ކަލޭމެންނަށް ހާދަ ވަރެކޭ ދޯ ތިޔަވަނީ؟ ހަސަދަވިޔަސް ބޮޑުވަރު!؟


Veli Finolhu Mohamed Nashiz ge kunfungnah\nވެލި ފިނޮޅު މެމްބަރު ނާޝިޒުގެ ޕާލް ސޭންޑްސް ކުންފުންޏަށް\nރިސޯޓު ހަދަން އިއުލާނުކުރި ހއ. ވެލިފިނޮޅުގެ ބިޑް ކާމިޔާބު ކުރި ޕާލް ސޭންޑްސް އޮފް މޯލްޑިވްސް ކުންފުނީގެ އެއް ހިއްސާދާރު ކަމަށްވާ އެމްޕީ މުހައްމަދު ނާޝިޒު -- ފޮޓޯ: ރައްޔިތުން މަޖިލިސް\nރިސޯޓު ތަރައްގީ ކުރަން އިއުލާނުކުރި ހއ. ވެލިފިނޮޅު، ރައްޔިތުން މަޖިލީހުގެ ކިނބިދޫ ދާއިރާގެ މެންބަރު އަދި އައްޑޫ މީދޫ ދާއިރާގެ މެންބަރު ރޮޒެއިނާ އާދަމްގެ ފިރިކަލުން، މުހައްމަދު ނާޝިޒުގެ ހިއްސާ އޮންނަ ކުންފުންޏަކަށް ލިބިއްޖެ އެވެ.\nޓޫރިޒަމް މިނިސްޓްރީން ރިސޯޓު ހަދަން އެންމެ ފަހުން ހުޅުވާލި 16 ރަށުގެ ތެރެއިން ހަތް ރަށަކަށް ނުވަ ފަރާ ތަކުން ބީލަން ހުށަހެޅި އެވެ. މި ރަށްތަކުގެ ތެރެއިން ވެލިފިނޮޅު ރިސޯޓަށް ބީލަން ހުށަހަޅާފައިވާ އެއް ކުންފުންޏަކީ ރައްޔިތުން މަޖިލީހުގެ މާލިއްޔަތު ކޮމިޓީގެ މުގައްރިރު ނާޝިޒުގެ ހިއްސާ އޮންނަ ޕާލް ސޭންޑްސް އޮފް މޯލްޑިވްސް އެވެ.\nއިކޮނޮމިކް މިނިސްޓްރީގެ ވެބްސައިޓުގައިވާ ގޮތުން 2013 ވަނަ އަހަރު ރަޖިސްޓްރީކޮށްފައިވާ ޕާލް ސޭންޑްސް އޮފް މޯލްޑިވްސް ކުންފުނީގެ މެނޭޖިން ޑިރެކްޓަރަކީ އިބްރާހިމް ސައީދު އެވެ. އަދި ޑިރެކްޓަރުންގެ ބޯޑުގައި އެމްޕީ މުހައްމަދު ނާޝިޒް އިންނަވަ އެވެ.\nމި ރަށަށް އެމްޕީ ރަޝީދު ވެސް ވާދަކުރި\nއަވަސް އަށް އެނގިފައިވާ ގޮތުގައި ޕާލް ސޭންޑްސް އޮފް މޯލްޑިވްސް ކުންފުންޏަށް ވެލިފިނޮޅުގެ ބީލަން ކާމިޔާބު ކުރިކަން ޓޫރިޒަމް މިނިސްޓްރީން އިއްޔެ ވަނީ އަންގައި އެވޯޑް ސިޓީ ވެސް ފޮނުވާފަ އެވެ. މި ރަށަށް ޕާލް ސޭންޑްސް ކުންފުނިން އެކުއެޒިޝަން ކޮސްޓެއްގެ ގޮތުގައި ޖަހާފައިވަނީ 610،000 ޑޮލަރު (ގާތްގަނޑަކަށް 9.4 މިލިއަން ރުފިޔާ) އެވެ.\nބޮޑު މިނުގައި 4.1 ހެކްޓަރު ހުންނަ ވެލިފިނޮޅަށް ޕާލް ސޭންޑްސްގެ އިތުރުން ބިޑް ހުށަހެޅި އަނެއް ކުންފުންޏަކީ ފުވައްމުލަކު އުތުރު ދާއިރާގެ މެންބަރު މުހައްމަދު ރަޝީދުގެ ހިއްސާ އޮންނަ ބީޗް އެކްސް ކުންފުންނިންނެވެ. އެ ކުންފުނިން މި ރަށަށް އަގެއްގެ ގޮތުގައި ޖަހާފައިވަނީ 625،000 ޑޮލަރު ނުވަތަ ގާތްގަނޑަކަށް 9.6 މިލިއަން ރުފިޔާ އެވެ.\nއެހެން ހުރިހާ ބިޑްތަކެއް ކެންސަލް\nއެނގިފައިވާ ގޮތުގައި ޕާލް ސޭންޑް ކުންފުންޏަށް ވެލިފިނޮޅު އެވޯޑު ކުރިއިރު މި މަޝްރޫއުގެ ދަށުން ބިޑްކުރި ހުރިހާ ރަށްތަކެއްގެ ބިޑުތައް ޓޫރިޒަމް މިނިސްޓްރީން ވަނީ ކެންސަލްކޮށްފަ އެވެ. މި ބިޑްތައް ކެންސަލްކޮށްފައިވަނީ ބިޑް އެވޭލުއޭޓްކޮށް ނިމުމަށްފަހު އިތުރު ތަފުސީލް ހޯދައި ވެރިފައި ކުރުމުގެ ސްޓޭޖުގައި ފާހަގަވީ ބައެއް ކަންތައްތަކުގެ ސަބަބުން ކަމަށް އަވަސް އަށް އެނގިފައިވެ އެވެ.\nޕާލް ސޭންޑް ކުންފުންޏަށް ފެލިފިނޮޅު އެވޯޑު ކުރިނަމަވެސް ރަސްމީކޮށް މި ރަށާ އެ ކުންފުންޏަށް ހަވާލު ވެވޭނީ އަދި އިތުރު ދެ މަރުހަލާއެއް ފުރިހަމަ ކުރުމަށްފަހު އެވެ. މި ރިސޯޓުގެ އެކުއެޒިޝަން ކޮސްޓު ދެ މަސް ތެރޭގައި އެ ކުންފުނިން ދައްކަން ޖެހޭނެ އެވެ. މީގެ އިތުރުން އިނީޝަލް އެންވަޔަރަންމަންޓް އެސެސްމަންޓް ރިޕޯޓް ވެސް ހުށަހަޅަން ޖެހޭނެ އެވެ.\nމި ސަރުކާރު ވެރިކަމަށް އައިސް ރިސޯޓު ހަދަން 29 ރަށެއް ކަނޑައެޅި އެވެ. އަދި އެންމެ ފުރަތަމަ ބިޑަށްލީ 16 ރަށެކެވެ. ނަމަވެސް މި ރަށްތަކުގެ ތެރެއިން ބިޑް ހުށަހެޅީ ހަތް ރަށަށެވެ. ކޮވިޑުގެ ބަލި ދުނިޔޭގައި ހަލުވިކަމާއެކު ފެތުރެމުން ދިޔަ ދުވަސްވަރު މި ރަށަތައް ބިޑް ކުރުމަށްފަހު ރަށުގެ އަގު ސަރުކާރުން 30 ޕަސެންޓް ދަށްކުރި އެވެ.\nޓޫރިޒަމް މިނިސްޓްރީން ވަނީ އެންމެ ފަހުން ބީލަމުގެ އުސޫލުން ކުއްޔަށް ދޫކުރުމަށް ކަނޑައެޅި ރަށްތަކުގެ ލޭންޑް އެކުއިޒިޝަން ކޮސްޓް ދަށްކުރީ އިންވެސްޓް ކުރަން އިންވެސްޓަރުންނަށް ދަތި ތަކެއް ހުރުމުން ކަމަށް ބުނެފަ އެވެ. ނަމަވެސް އާއްމުކޮށް މިފަދަ ބޮޑެތި މަޝްރޫއު ތަކަށް ބިޑް ކުރުމުގެ ކުރިން ހާލަތަށް ބަލައި ދުރާލާ އަގަށް ބަދަލު ގެނެސް ބިޑު ކުރުމަކީ ދުނިޔޭގައި މިކަން ކުރާ ގޮތެވެ.\nމި ރަށްތަކުގެ ބިޑްތައް އިވޭލުއޭޓްކޮށް ނިމުމަށްފަހު ވެސް ރަށްތައް އެވޯޑު ކުރުން ލަސް ވެގެން ދިޔަ އެވެ. ޓޫރިޒަމް މިނިސްޓްރީން ބުނީ ރަށްތައް އެވޯޑު ކުރުން ލަސްވަނީ އިތުރަށް ވެރިފައި ކުރުމަށް ކަމަށެވެ. ނަމަވެސް އެމްޑީޕީ އެތެރޭގެ އިންތިހާބު ހަމަ ނިމުމާއެކު މި ރަށްތަކަށް ކުރިމަތިލި ގިނަ ފަރާތްތަކުގެ ބިޑްތައް ކެންސަލްކޮށް އެންމެ ރަށެއް މިވަނީ އެވޯޑުކޮށްފަ އެވެ.\nމި އަހަރުގެ ދައުލަތުގެ ބަޖެޓުގައި ޓޫރިޒަމް ތަރައްގީ ކުރުމަށްޓަކައި 10 ރަށެއް ނެރެން ނިންމާފައިވެ އެވެ. އަދި މި ރަށް ތަކުން ދައުލަތަށް 130 މިލިއަން ރުފިޔާ ހޯދަން ކަނޑައަޅާފައިވެ އެވެ.\nޓޫރިޒަމް ރޮޒައިނާ އާދަމް މިނިސްޓްރީ އޮފް ޓޫރިޒަމް + އިގްތިސޯދު ޑރ. އަބްދުﷲ މައުސޫމް ފޮރިން އިންވެސްޓްމެންޓް\nބިޑްނުކޮށް ވިލުފުށި އެއާޕޯޓް އަޅަން ބޭރު ބަޔަކަށް\nހަތް ރަށުގެ އަންދާޒާއަށް ވުރެ އާމްދަނީ ބޮޑު\n75 ރަށެއް ހަދަން ތިން އަހަރު، ނޫނީ އަތުލާނެ


Heki hoadhee gaanoona hilaafah: Mahloof\nޔޫތު މިނިސްޓަރު އަހްމަދު މަހްލޫފް: ހިޔާނާތުގެ މައްސަލައިގެ ތަހުގީގަށް ހެކި ހޯދީ ގާނޫނަށް ހިލާފަށް ކަމަށް ވިދާޅުވި -- ފޮޓޯ: އަވަސް އޮންލައިން\nއެމްއެމްޕީއާރްސީގެ ކޮރަޕްޝަންގެ މައްސަލާގައި ޔޫތު މިނިސްޓަރު އަހްމަދު މަހްލޫފްގެ މައްޗަށް ދައުވާ ކޮށްދިނުމަށް އެދި އެންޓި ކޮރަޕްޝަޕް ކޮމިޝަން (އޭސީސީ) އިން ޕީޖީ އޮފީހަށް ފޮނުވާފައިވާ މައްސަލާގައި ހެކި ހޯދާފައި ވަނީ ގާނޫނާ ހިލާފަށް ކަމަށް އޭނާ ވިދާޅުވެއްޖެ އެވެ.\nމަހުލޫފު މިއަދު ވިދާޅުވީ ޖެނުއަރީ 24 ވަނަ ދުވަހު ފުލުހުން އޭނާގެ މައްސަލަ ޑިއުޓީ ޕްރޮސެކިއުޝަން ޕޯޓަލް މެދުވެރިކޮށް ހުށަހެޅުމުން ތަހުގީގު ފުރިހަމަ ކުރަން ޕީޖީން އަންގާފައިވާ ކަމަށެވެ. އޭގެ ފަސް މަސް ފަހުން އޭސީސީ އިން ޕީޖީއަށް ހަމަ އެ މައްސަލަ ފޮނުވާފައި ވަނީ އޮތްގޮތަށް އެއްވެސް އިސްލާހެއް އަދި ބަދަލެއް ވެސް ގެނައުމެއް ނެތި ކަމަށެވެ.\n"ދައުވާ ކުރިޔަސް އަދި ނުކުރިޔަސް އެއީ ގާނޫނާ ހިލާފަށް ހޯދާފަހުރި ހެކިތަކެއް ކަމުން އަދި ޕީޖީ އެވިދާޅުވާ ގޮތަށް ދައުވާ ފުރިހަމަވެސް ނުކުރެވޭނެ. އަޅުގަނޑު އެދެނީ އަވަހަށް ގޮތެއް ނިންމަވާ ދެއްވުން." މަހުލޫފު ވިދާޅުވި އެވެ.\nމަހްލޫފް މީގެ ކުރިން ވިދާޅުވެފައި ވަނީ އޭނާ އަށް ތުހުމަތުކުރާ މައްސަލާގައި ދައުވާ ކުރުމުގެ އެއްވެސް ގާނޫނީ ބާރެއް އޭސީސީއަށް އަށް ލިބިގެން ނުވާ ކަމަށެވެ. އެކަން އެސެޓް ރިކަވަރީ ކޮމިޝަން އުފައްދަވަން ރައީސް އިބްރާހިމް މުހައްމަދު ސޯލިހު ނެރުއްވި ގަރާރުން އަދި ރިޔާސީ ކޮމިޝަންގެ ގާނޫނުންވެސް ސާފުވާ ކަމަށް ވެސް މަހްލޫފް ވިދާޅުވެފައިވެ އެވެ.\nޕްރޮސެކިއުޓާ ޖެނެރަލް ހުސެއިން ޝަމީމް މިއަދު ވިދާޅުވެފައި ވަނީ ޕީޖީ އޮފީހަށް މުހިންމު ވަނީ ދައުވާކުރަން މައްސަލައެއް ފޮނުވާ ހިސާބުން ކޯޓުގައި އެ މައްސަލަ ސާބިތުކުރެވޭވަރުގެ ހެކި ހުރިތޯ ބެލުން ކަމަށެވެ. ސަބަބަކީ ކޯޓުން ކުރާ ސުވާލުތައް ތަސައްވަރު ކުރެއްވޭތީ ކަމަށް ވިދާޅުވި އެވެ. އަދި މިމައްސަލައިގައި ވެސް ދައުވާ ކުރަން ފޮނުވާނީ ހުރިހާ ކަމެއް ފުރިހަމަކުރުމަށްފަހުގައި ކަމަށް ވިދާޅުވި އެވެ.\nޝަމީމް ވިދާޅުވީ މިނިސްޓަރު މަހްލޫފަށް ވާތީ ދައުވާ ނުކުރުން ނޫޅޭ ކަމަށާއި ކޯޓަށް ހުށަހެޅުމުގެ ކުރިން މައްސަލައިގެ އިދާރީ ކަންކަމާއި އެހެން ހުރި ހުރިހާ ކަމެއް ފުރިހަމަވުން މުހިންމު ކަމަށެވެ. ދައުވާ ކުރަން ފޮނުވާ ހިސާބުން އެމީހެއްގެ ސިޔާސީ ކެރިއަރު ނިމުނީ ކަމަށާއި އަދި ޕީޖީ އޮފީހުގެ ކުށަކުން އެ ދައުވާ ސާބިތު ނުވެއްޖެނަމަ އެއީ ވެސް ބައެއް މީހުން ކަންބޮޑުވުން އޮންނަ ކަމެއް ކަމަށެވެ. އެހެންކަމުން\nގޮތެއް ނިންމާއިރު ހުރިހާ ކަމެއް ޔަގީންވެފައި އޮތްތޯ ބަލަން ޖެހޭ ކަމަށް ވިދާޅުވި އެވެ.


GreenStreet Athun Da Grande Ah Faseyha Molheh - Vaguthu\nދިރާގު ދިވެހި ޕްރިމިއާ ލީގުގެ ތިން ވަނަ ބުރުގައި ރޭ ދަ ގްރާންޑޭ ސްޕޯޓްސް ކްލަބުން ކްލަބް ގްރީން ސްޓްރީޓްސް ބަލިކޮށްފި އެވެ.\nގައުމީ ފުޓްބޯޅަ ދަނޑުގައި ކުޅުނު މެޗު ދަ ގްރާންޑޭ އިން ކާމިޔާބުކުރީ 5-2 އިންނެވެ.\nރޭގެ މެޗުގައި ދަ ގްރާންޑޭގެ އިރާގު ފޯވާޑް އޮބައިދާ ކަދުމް އަހުމަދު ވަނީ ހަތަރު ލަނޑު ޖަހައިފަ އެވެ. މެޗުގެ 14 ވަނަ މިނެޓުގައި ގްރީންގެ ކީޕަރު ހަސަން އަލީފް އިބްރާހީމް އަށް ހެދުނު ގޯހެއްގެ ފައިދާ ނަގައި، އަޔާޒް އަހުމަދު ދިން ބޯޅައަކުން ދަ ގްރާންޑޭގެ ފުރަތަމަ ލަނޑު އޮބައިދާ ޖެހި އިރު އޭނާގެ ދެ ވަނަ ލަނޑު ފެނިގެންދިޔައީ 28 ވަނަ މިނެޓުގަ އެވެ. އޮބައިދާ މި ލަނޑު ޖެހީ ގާސިމް ސައްމާމް (ސައްމޭ) ނަގައިދިން ހުރަހަކުންނެވެ. ފުރަތަމަ ހާފު ނިމިގެންދިޔައީ 2-0ގެ ނަތީޖާއަކުން ދަ ގްރާންޑޭ ކުރީގައި އޮވެގެންނެވެ.\nމެޗުގެ ދެވަނަ ހާފު ފެށިތާ ހަތް ވަނަ މިނެޓުގައި އޮބައިދާ އޭނާގެ ހެޓްރިކް ފުރިހަމަކުރި އިރު 60 ވަނަ މިނެޓުގައި މުހައްމަދު ރަޝީދު (ހޮކޭ) ތަނަވަސަކޮށްދިން ފުރުސަތެއްގައި އޭނާ ވަނީ ހަތަރު ވަނަ ފަހަރަށް ގްރީންގެ ގޯލު ފޫއަޅުވާލާފަ އެވެ.\nގްރީނުން މެޗުގައި ކާމިޔާބުކުރި ފުރަތަމަ ލަނޑު ޖެހީ 70 ވަނަ މިނެޓުގަ އެވެ. މުހައްމަދު އުމެއިރު ތަނަވަސްކޮށްދިން ފުރުސަތެއްގައި ޕެނަލްޓީ އޭރިއާ ތެރެއިން ފޮނުވާލި ބާރު ހަމަލާ އަކުން މި ލަނޑު ޖެހީ މުހައްމަދު ރިސްވާން އެވެ. އޭގެ ނުވަ މިނެޓް ފަހުން ދަ ގްރާންޑޭ އިން ވަނީ ލަނޑެއް ޖަހައި، އަލުން ހަތަރު ލަނޑުގެ ލީޑެއް ހޯދައިފައެވެ. ސައްމޭގެ އެހީތެރިކަމާއެކު އެ ޓީމަށް މި ލަނޑު ކާމިޔާބުކޮށްދިނީ އަހްމަދު އިމާޒް (އާއްކޮ) އެވެ.\nއާއްކޮގެ ލަނޑުން ދަ ގްރާންޑޭ އިން ލީޑު ފުޅާކުރި ނަމަވެސް އިތުރު ވަގުތުގައި އަހުމަދު ރަޝީދު (އައްމަޑޭ) ވަނީ ލަނޑެއް ޖަހައި ގްރީން އަށް ފަރަގު ކުޑަކޮށްދީފަ އެވެ.\nރޭގެ މޮޅާއެކު ދަ ގްރާންޑޭ އަށް ވަނީ 17 މެޗުން 24 ޕޮއިންޓް ހޯދައި ގަދަ ހަތަރެއްގެ އުއްމީދު އާކޮށްފަ އެވެ. މެޗުން ބަލިވި ގްރީން ސްޓްރީޓްސް އޮތީ 26 ޕޮއިންޓާއެކު ހަތަރު ވަނައިގަ އެވެ.\nލީގުގައި ދެން މެޗެއް ކުޅުމަށް ހަމަޖެހިފައިވަނީ އަންނަ ބުރާސްފަތި ދުވަހު އެވެ. އެ ދުވަހުގެ ރޭ 9:00ގައި ކުޅޭ މެޗުގައި ބައްދަލުކުރާނީ އީގަލްސް އާއި ޗެމްޕިއަން ޓީސީ އެވެ.


PPM Aai PNC In Thaaeedhu Kuraa Villigili Dhaairaage Candidate Aky Shaheeb - Vaguthu\n4 މަސް ކުރިން ( މާޗް 23, 2019 )\nއަންނަ މަހު އޮންނަ ރައްޔިތުން މަޖިލީހުގެ އިންތިޚާބުގައި ގއ.ވިލިނގިލީ ދާއިރާއަށް ވާދަކުރައްވާ ޝަހީބް އިބްރާހިމްއަށް ޕީޕީއެމް އާއި ޕީއެންސީގެ ފަރާތުން ތާއިދު ކުރާކަމަށް ޕްރޮގްރެސިވް ކޯލިޝަނުން ބުނެފިއެވެ.\nއެ ކޯލިޝަންގެ ހިމެނޭ ޕީއެންސީގެ ރައީސް އަބްދުއް ރަހީމް އަބްދުﷲ (އަދުރޭ) ވިދާޅުވީ، ޕްރޮގްރެސިވް ކޯލިޝަންގެ ފަރާތުން ގއ. ވިލިގިނގިލީ ދާއިރާއަށް އެ ކޯލިޝަންގެ ފަރާތުން ވާދަކުރައްވާނީ ޝަހީބު ކަމަށާއި، އެ ކޯލިޝަނުން އޭނާއަށް ތާއިދު ކުރާނެ ކަމަށެވެ.\nއަދުރޭ ވިދާޅުވީ، ރައީސް ޔާމީންގެ ތާއިދާއެކު ޝަހީބް އެ ދާއިރާއަށް ނެރުނީ އެ ދާއިރާގެ ރައްޔިތުންގެ ފުރިހަމަ ތާއިދާ އޭނާއަށް ލިބޭނެކަމުގެ ފުރިހަމަ ޔަގީންކަން އޮތީމަ ކަމަށެވެ.\n“އަޅުގަނޑުމެންގެ އިހްލާސްތެރި އެދުމަކީ ރައީސް ޔާމީންއަށް ތާއިދު ކުރައްވާ ހުރިހާ ބޭފުޅުން ޕީޕީއެމް، ޕީއެންސީއަށް ތާއިދު ކުރައްވާ ބޭފުޅުން މި ގައުމަށް އިހްލާސްތެެރި ހުރިހާ ބޭފުޅުން ޝަހީބުއަށް ވޯޓު ދެެއްވައިގެން ވިލިގިނލީ ގޮޑި ޝަހީބުއަށް ލިބޭނެ ގޮތް ހައްދަވާދެއްވުން”. އަދުރޭ ވިދާޅުވިއެވެ.\nއަދުރޭ އިތުރަށް ވިދާޅުވީ، އެ ކޯލިޝަންއިން ޝަހީބުއަށް ތާއިދު ނުކުރާނެކަމަށް ބުނެ އެކިއެކި ބޭފުޅުންދައްކަވަމުން ގެންދާ ވާހަކަތަތަކަކީ ދޮގު ވާހަކަތަކެއް ކަމަށެވެ.\n“ވަރަށް ސާފްކޮށް މި ދަންނަވަނީ ވިލިގިނލީ ދާއިރާއަށް ވާދަކުރައްވާ ސައުދުއަކީ އަޅުގަނޑުމެންގެ ތާއިދު އޮތް ބޭފުޅެއް ނޫން. އަޅުގަނޑުމެންގެ ތާއިދު އޮތް ބޭފުޅަކީ ޝަހީބް އިބްރާހިމް”. އަދުރޭ ވިދާޅުވިއެވެ.\nވިސްލްބްލޯކުރާ ފަރާތްތައް ރައްކާތެރި ކުރުމުގެ ބިލް ބަލައިގަނެ ކޮމެޓީއަށް ފޮނުވައިފި\nބޭރު ބޯޓުތަކުން ރާއްޖޭގެ ކަނޑުގައި މަސްވެރިކަން ކުރުން ހުއްޓުވާ ގަރާރު ބަލައިގަނެފި\nސަރުކާރުގެ ވެރިންނަށް ނަޝީދުގެ އިންޒާރެއް


އަލްޙަމްދު ލިﷲ! އިޓަލީގެ އައި.ސީ.ޔޫ. ގައި ތިބީ މީހުންގެ އަދަދު އެއްހާހުން ދަށުގައި – Dhen.mv\nއަލްޙަމްދު ލިﷲ! އިޓަލީގެ އައި.ސީ.ޔޫ. ގައި ތިބީ މީހުންގެ އަދަދު އެއްހާހުން ދަށުގައި\nMay 12, 2020 - 1:24 pm\nކޮވިޑް-19 އެންމެ ބޮޑަށް ފެތުރުނު އެއް ގައުމުކަމަށްވާ އިޓަލީގައި އައި.ސީ.ޔޫ ގައި ފަރުވާ ދެމުންދާ މީހުންގެ އަދަދު އެއްހާހަށްވުރެ ދަށަށް ގޮސްފިއެވެ. މިއީ މަރޗް 10 ގެ ފަހުން މިއަދަދު މިވަރަށް ދަށަށް ދިޔަ ފުރަތަމަ ފަހަރެވެ.\nއިޓަލީގެ ޙާލަތު ރަނގަޅު ވަމުންދާއިރު އެގައުމުން އެއް ލައްކަ މީހުންވަނީ ބަލިން ޝިފާލިބި ރަނގަޅު ވެފައެވެ. މިއީ ގައުމުތަކުން ކުރަމުން އަންނަ މަސައްކަތަށް ލިބޭނެ ވަރަށް ބޮޑު ހިތްވަރެކެވެ.\nމި ލިބުނު ކުރިއެރުމާއި އެކު މި ފެށޭ ހަފްތާގައި، ދާރުލްއާސާރުތަކާ، އަޅުކަން ކުރާ ތަންތަނާ، ފިހާރަތަކާ،ތާރީޚީ ތަންތަން ހުޅުވާލާނެއެވެ. އަދި 1 ޖޫން އިން ފެށިގެން ބާރ އަދި ރެސްޓޯރެންޓް ގެ އިތުރުން ސެލޫންތައް ހުޅުވަން އަންނަނީ ތައްޔާރުވަމުންނެވެ.\nއޭޕްރިލް3ގައި މުޅި އިޓަލީގެ އެކި ހިސާބުތަކުގެ އައި.ސީ.ޔޫ ގައި 4،068 މީހަކު ފަރުވާ ހޯދަމުން ދިޔައެވެ. 30 ހާހަށްވުރެ ގިނަ މީހުން މަރުވެގެން ދިޔަ އިޓަލީގައި އަދިވެސް ކޮންމެ ދުވަހަކު މިބަލީގައި މީހުންމަރުވާ ރޭޓް އުޅޭނީ އެވްރެޖްކޮށް 200 ގައެވެ. އިޓަލީއަކީ ކުރިން ، މިބަލި އެންމެ ބޮޑަށް ފެތުރެމުން ދިޔަ ގައުމެވެ. އެދުވަސްވަރު އިޓަލީގެ ހޮސްޕިޓަލްތަކަށް ނުކަތާވަރަށް ބަލިމީހުން ގެންދިޔައެވެ. އިޓަލީއަކީ ކޮވިޑް19 ޖެހިގެން3ވަނައަށް އެންމެ ގިނަ މީހުން މަރުވި ގައުމެވެ.


Penalty gai Colombia balikoh Argentina finalah - Hali News\nޕެނަލްޓީގައި ކޮލަމްބިއާ ބަލިކޮށް އާޖެންޓީނާ ފައިނަލަށް\n07 July 2021, 09:43\nމިހާރު ކުރިއަށްދާ ދެކުނު އެމެރިކާ ސަރަހައްދީ ފުޓްބޯޅަ މުބާރާތް، ކޮޕާ އެމެރިކާގެ ސެމީފައިނަލުގައި ޕެނަލްޓީ ޖަހައިގެން 2-3 އިން ކޮލަމްބިއާ ބަލިކޮށް އާޖެންޓީނާ މުބާރާތުގެ ފައިނަލުން މިއަދު ހެނދުނު ޖާގަ ހޯދައިފިއެވެ.\nބްރެޒިލްގެ އެސްޓާޑިއޯ ނެޝަނަލް ޑި ބްރެޒިލިއާ ސްޓޭޑިއަމްގައި ކުޅުނު މިމެޗުގެ ފުރިހަމަ ވަގުތު ހަމަވިއިރު ދެގައުމު އޮތީ 1-1 އިން އެއްވަރުވެފައެވެ. ގިނަފައުލްތަކެއް ފެނިގެންދިޔަ މިމެޗުގައި ފުރަތަމަ ލަނޑު ޖަހައި ކުރި ހޯދީވެސް އާޖެންޓީނާއިންނެވެ. މިލަނޑު މެޗުގެ7ވަނަ މިނެޓުގައި ކެޕްޓަން ލިއޮނަލް މެސީ ތަނަވަސްކޮށްދިން ފުރުސަތަކުން ކާމިޔާބު ކޮށްދިނީ ފޯވާޑް ލައުރާޓޯ މާޓިނޭޒްއެވެ. މިއީ މިފަހަރުގެ ކޮޕާ އެމެރިކާގައި މެސީ ކުރި5ވަނަ އެސިސްޓްކަން ފާހަގަ ކޮށްލެވެއެވެ.\nދެވަނަ ހާފުގައި ކުޅުން ރަނގަޅުކޮށް ކޮލަމްބިއާއިން ނަތީޖާ ހަމަހަމަ ކުރީ 61 ވަނަ މިނެޓުގައި ލުއިޒް ޑިއަޒްގެ ލަނޑުންނެވެ. މިލަނޑަށްފަހު ދެން ފެނިގެންދިޔައީ ކޮލަމްބިއާގެ ފަރާތުން ވަރަށް ބޮޑަށް ފިޒިކަލް ފުޓްބޯޅައެއް ކުޅެން މަސައްކަތް ކުރި ތަނެވެ.\nޕެނަލްޓީ ޝޫޓްއައުޓުގައި ކޮލަމްބިއާއިން އެގައުމުގެ ފުރަތަމަ ޕެނަލްޓީ ކާމިޔާބު ކުރިއެވެ. އާޖެންޓީނާގެ ފުރަތަމަ ޕެނަލްޓީ ޖަހަން ދިޔައީ ކެޕްޓަން ލިއޮނަލް މެސީއެވެ. ވަރަށް އިތުބާރާއެކު މެސީ ފޮނުވާލި ޕެނަލްޓީ އަމާޒުކޮށްލީ ގޯލުގެ މަތީ ކަނަށެވެ. އެކަމަކު އާޖެންޓީނާގެ ދެވަނަ ޕެނަލްޓީ މިޑްފީލްޑަރު ރޮޑްރީގޯ ޑި ޕައުލް އަތުން ދިޔައީ ގޯލުގެ ދަނޑި މަތިން ބޭރަށެވެ. އާޖެންޓީނާ ޕްރެޝަރަށް ވެއްޓުނަ ނުދީ ސަލާމަތް ކޮށްދިނީ ކޮލަމްބިއާގެ ދެވަނަ ޕެނަލްޓީ މަތަކޮށް ކީޕަރު އެމިލިއާނޯ މާޓިނޭޒްއެވެ. އާޖެންޓީނާގެ ތިންވަނަ ޕެނަލްޓީ ޕެރެޑެސް ކާމިޔާބުކޮށް އުއްމީދު ބޮޑު ކޮށްދިނެވެ. ކޮލަމްބިއާގެ ތިންވަނަ ޕެނަލްޓީ ފޮނުވާލަން ދިޔައީ ބާސެލޯނާގެ ކުރީގެ ޑިފެންޑަރު ޔެރީ މިނާއެވެ. މާޓިނޭޒް ވަނީ މިނާ ފޮނުވާލި ޕެނަލްޓީވެސް ހުށިޔާރުކަމާއެކު ދިފާއުކޮށްފައެވެ. އާޖެންޓީނާގެ ހަތަރުވަނަ ޕެނަލްޓީ ފޯވާޑް ލައުރާޓޯ މާޓިނޭޒް ކާމިޔާބުކޮށް ކޮލަމްބިއާ ޕެރެޝަރަށް ވައްޓާލިއެވެ. އާޖެންޓީނާއަށް ފައިނަލުން މެޗުގެ ތަރިޔަކަށްވި މާޓިނޭޒް ފުރުސަތު ހޯދައި ދިނީ ކޮލަމްބިއާގެ ފަސްވަނަ ޕެނަލްޓީވެސް ދިފާއުކޮށްފައެވެ.


Riyaasy Inthikhaabeh Beyvveyny Raees Yameen Himanaigen: Dr.Jameel ރިޔާސީ އިންތިޚާބް ބޭއްވޭނީ ރައީސް ޔާމީން ހިމަނައިގެން: ޑރ.ޖަމީލް – Huvadhoo News Riyaasy Inthikhaabeh Beyvveyny Raees Yameen Himanaigen: Dr.Jameel Huvadhoo News\nރިޔާސީ އިންތިޚާބް ބޭއްވޭނީ ރައީސް ޔާމީން ހިމަނައިގެން: ޑރ.ޖަމީލް\n2023 ވަނަ އަހަރު ރާއްޖޭގައި ރިޔާސީ އިންތިޚާބެއް ބާއްވާނަމަ ބޭއްވޭނީ ކުރީގެ ރައީސް އަބްދުﷲ ޔާމީން ހިމނައިގެން ކަމަށް ޑރ. މުހައްމަދު ޖަމީލު ވިދާޅުވެއްޖެއެވެ.\nރޭ ކާނިވާ ސަރަހައްދުގައި ބޭއްވި” އައްޑަނަ” ޖަލްސާގައި ވާހަކަފުޅު ދައްކަވަމުން ކުރީގެ ނައިބް ރައީސް ވިދާޅުވީ ރާއްޖޭގައި ދެން ރިޔާސީ އިންތިޚާބެއް ބާއްވާނަމަ ބޭއްވޭނީ ރައީސް ޔާމީން ހިމަނައިގެން ކަމަށާއި އެހެންނޫނީ ރާއްޖޭގައި 2023 ވަނަ އަހަރު ރިޔާސީ އިންތިޚާބެއް ނުބޭއްވޭނޭ ކަމަށެވެ. އަދި ސުޕްރީމް ކޯޓުން ރައީސް ޔާމީން މިނިވަން ކުރާނެ ކަމުގެ ޔަޤީންކަން އޮތްކަމަށް ޖަމީލު ވިދާޅުވިއެވެ.\nޖަމީލް އިތުރަށް ވިދާޅުވިގޮތުގައި ރާއްޖޭގައި އަދިވެސް ހެޔޮވެރިކަމެއް ކުރަން ރައީސް ޔާމީން އެނބުރި އަންނާނެ ކަމާމެދު އެއްވެސް ޝައްކެތް ނެތްކަމަށެވެ.\nރޭ ބޭއްވުނު ޖަލްސާގައި ވާހަކަފުޅު ދައްވަކަމުން މާލޭ ކައުންސިލަރު އިބްރާހިމް ޝުޖާއު ވިދާޅުވީ ދެން އަންނަ ރިޔާސީ ދައުރެއްގައި ރައީސް ޔާމީން ވެރިކަމަށް ގެނައުމަށްފަހު އެމަނިކުފާނުގެ މައްޗަށް ހުކުމް އިއްވި ފަނޑިޔާރުން ތިއްބަވަން ޖެހޭނީ ޖަލުގައި ކަމަށެވެ.\nމަނީލޯންޑްރިންގެ އަމަލު ހިންގިކަމުގެ ތުހުމަތުގައި އަބްދުﷲ ޔާމީންގެ މައްޗަށް ވަނީ ފަސްއަހަރުގެ ޖަލުހުކުމެއް ކޮށްފައެވެ. އެމައްސަލަ މިހާރުވަނީ ސްޕްރީމްކޯޓުގައި އިސްތިއުނާފްކުރުމަށް ހުށަހަޅާފައިވާއިރު ކްރިމިނަލް ކޯޓުގައި ވަނީ އެމަނިކުފާނާ ދެކޮޅަށް ރ. ފުއްގިރި ކުއްޔަށް ދޫކުރުމުގެ މުއާމަލާތުގައި 1.1 މިލިއަން ޑޮލަރު ރިޝްވަތުގެ ގޮތުގައި ނަންގަވާ، ލޯންޑަރކުރިކަމަށް ބުނާ މައްސަލައިގެ ޝަރީއަތް ފަށާފައެވެ. އަދި ރިސޯޓެއް ތަރައްގީކުރަން އާރަށް ވިއްކައިގެން ލިބުނު އެއް މިލިއަން ޑޮލަރު ރައީސް ޔާމިންގެ އަމިއްލަފުޅު އެކައުންޓަށް ޖަމާކުރިކަމަށް ތުހުމަތުކުރެވޭ މައްސަލައެއްގައި ދައުވާ ކުރުމަށް ފުލުހުން ވަނީ ޕީޖީ އޮފީހަށް ފޮނުވާފައެވެ.\nރައީސް އަބްދުﷲ ޔާމީން ޑރ.މުހައްމަދު ޖަމީލް


ޕެންޑަމިކަށް ފަހު ވުޖޫދުން ގެއްލިދާނެ ބައެއް ވަޒީފާތައް – DhiDaily\nޕެންޑަމިކަށް ފަހު ވުޖޫދުން ގެއްލިދާނެ ބައެއް ވަޒީފާތައް\nކޮވިޑް-19 ގެ ޕެންޑަމިކާ އެކު ވަޒީފާގެ ބާޒާރަށް ވަނީ ހިޔަނި އެޅިފަ އެވެ. ބައެއް ވަޒީފާތަކަށް މީހުން ނެގުން މަޑުޖައްސާލިއިރު އަނެއްބައި ވަޒީފާތައް މިހާރު ވެސް ވަނީ އުވިގެން ގޮސްފަ އެވެ. މިއީ މުޅި ދުނިޔޭގައި ވެސް މިދުވަސްވަރު ކަންހިނގާ އުސޫލެވެ. ސުވާލަކީ ބަލިމަޑުކަމަށް ފަހުން އާއްމު ދިރިއުޅުމަށް ބަދަލުވާއިރު ބައެއް ވަޒީފާތައް ގެއްލިދާނެބާ އެވެ؟\nގްލާސްޑޯސް ވޯކްޕްލޭސް ޓްރެންޑް 2020 ރިޕޯޓުގައި ވަނީ ޕެންޑަމިކަށް ފަހު އަލުން ވުޖޫދަށް އައުމުގެ ފުރުސަތު ކުޑަ ވަޒީފާތައް ފާހަގަކޮށްފަ އެވެ. ގްލާސްޑޯ އަކީ ވަޒީފާ ހޯދުމާއި، ވަޒީފާއާ ގުޅޭ އެހެނިހެން މުހިއްމު ތަފާސްހިސާބުތައް އެއްކުރާ އޮންލައިން ޕްލެޓްފޯމެކެވެ. ގެއްލިދާނެހެން ހީވާ ވަޒީފާތައް ރިޕޯޓުގައި ހިމެނީ އެ ޕްލެޓްފޯމް މެދުވެރިކޮށް ނަގާފައިވާ ހިސާބުތަކަށް ބަލައިގެންނެވެ.\nކޮވިޑާ އެކު އެންމެ ބޮޑަށް ގޮންޖެހުން ކުރިމަތިވެފައިވަނީ އޯޑިއޮލޮޖިސްޓުންނަށެވެ. އޯޑިއޮލޮޖިސްޓުންގެ މައިގަނޑު މަސައްކަތަކީ އަޑުއިވުމުގެ ހިއްސުގައި މައްސަލަ ހުންނަ ފަރާތްތަކަށް ފަރުވާދިނުމެވެ. ގްލާސްޑޯގެ ތަފާސް ހިސާބުން ދައްކާ ގޮތުގައި މި ވަޒީފާ އަދާކުރާ މީހުންގެ އަދަދު މިހާރު ވަނީ 70 އިންސައްތަ ދަށަށް ގޮސްފަ އެވެ. އެމެރިކަން އެކެޑެމީގެ އޯޑިއޮލޮޖިސްޓް އޮފީހުން ވަނީ އެ ހިދުމަތްދޭ އަމިއްލަ ތަންތަން ބަންދުކުރުމާ އެކު ގިނަ ބައެއްގެ ވަޒީފާ ގެއްލިފައިވާކަމަށެވެ. އަދި އޯޑިއޮލޮޖިސްޓުންގެ ވަޒީފާތައް މިހާރު އުފެދިގެން ނުދާކަމަށް އެތަނުން ވަނީ ބުނެފަ އެވެ.\nއެހެން ވަޒީފާތަކަށް ބަލާއިރު ކޮވިޑާ ގުޅިގެން ލޮލުގެ ފަރުވާދޭ އޮޕްޓީޝަނުންނާއި ފިޒިކަލް ތެރަޕިސްޓުންގެ ޑިމާންޑް ވެސް ވަނީ ވަރަށް ބޮޑަށް ދަށްވެފަ އެވެ. މިގޮތުން މި އޮޕްޓީޝަނުންގެ ވަޒީފާގެ ނިސްބަތް 61 އިންސައްތައަށް ދަށްވިއިރު ފިޒިކަލް ތެރަޕިސްޓުންގެ އަދަދު 40 އިންސައްތަ ވަނީ ދަށްވެފަ އެވެ. އެޑްމިނިސްޓްރޭޝަނާއި އޮފީސްތަކުގައި ހުންނަ އާދައިގެ ވަޒީފާގެ ނިސްބަތް ވެސް ވަނީ މަދުވެފަ އެވެ. އިވެންޓް ކޯޑިނޭޓަރުންގެ ވަޒީފާ 69 އިންސައްތައަށް ދަށްވެފައިވާއިރު މިއީ އޯޑިއޮލޮޖިސްޓުންނާ ޖެހިގެން ގެއްލިދާނެ ކަމުގެ އެންމެ ބިރު އޮތް ވަޒީފާ އެވެ. އެގްޒެކެޓިވް އެސިސްޓުންގެ ނިސްބަތް 55 އިންސައްތަ ދަށްވިއިރު ހިއުމަން ރިސޯސް ވަޒީފާގެ ނިސްބަތް ވަނީ 37 އިންސައްތައަށް ވެއްޓިފަ އެވެ. އޮފީސްތަކުގެ މި ވަޒީފާތައް އަދާކުރާ ނިސްބަތް ދަށްވީ ކޮވިޑާ އެކު އޮފީސްތަން ބަންދުކުރުމުންނެވެ. ރިޕޯޓުގައި ބުނެފައިވަނީ ސިއްހީ ދާއިރާގެ ވަޒީފާތަކުގެ ޑިމާންޑަށް ބަދަލު އައި ނަމަވެސް ޕެންޑަމިކަށް ފަހު މި ދާއިރާގެ ވަޒީފާތައް އަލުން އިއާދަވުމުގެ ފުރުސަތު ބޮޑުކަމަށެވެ.\nއިދާރީ ބައެއް ވަޒީފާތައް ގެއްލުމުގެ ބިރު ބޮޑުވަނީ ޕެންޑަމިކާ އެކު އޮންލައިން ހިދުމަތް ހޯދުން ގިނަވުމުންނެވެ. އަދި، އެފަދަ ޕްލެޓްފޯމްތަކަށް މީހުން އަހުލުވެރިވުމުން އެ މަގާމްތަކުގެ ބޭނުން އޮފީސަތަކަށް ނުޖެހޭނެކަމަށް ރިޕޯޓުގައި ބުނެފައިވެ އެވެ. އިތުރަށް ފާހަގަކޮށްފައިވާ ގޮތުގައި ވަޒީފާގެ ބާޒާރަށް އޮތް ރަނގަޅަކީ، ކޮވިޑާ ގުޅިގެން ސިއްހީ ދާއިރާއަށް އިތުރުކުރަމުން އައި ވަޒީފާތައް އަންނަ އަހަރު ވެސް މެދުކެނޑުމެއް ނެތި ދެމިގެން ދިއުމެވެ.


ފިކުރު ބޮޑުވުން ކުޑަކުރުމަށް ކުރެވިދާނެ ކަންކަން - GOV.MV\nޚަބަރު ފިކުރު ބޮޑުވުން ކުޑަކުރުމަށް ކުރެވިދާނެ ކަންކަން\nކޯވިޑް-19 ބަލިމަޑުކަމުގެ ސަބަބުން ދިރިއުޅުމުގައި ވަރަށް ގިނަ ގޮންޖެހުންތަކާއި ކުރިމަތިލާން ޖެހިފައިފައިވާ މިދަނޑިވަޅުގައި މާބޮޑަށް ފިކުރުބޮޑުވުމަކީ ޢާންމުކަމެއް. ނަމަވެސް ފިކުރު ކުރުން ކުޑަކުރުމަށް އަހަރެމެންނަށް ވަރަށް ގިނަ ކަންކަން ކުރެވިދާނެ.\nފިކުރުބޮޑުވުމަކީ ޢާންމުކޮށް ދިމާވާ ކޮންމެ ޙާލަތެއް ނުވަތަ ކަމެއްގައި އަހަރެމެން އެކަމަށް ރެސްޕޯންޑްކުރުމުގައި އެންމެ ފުރަތަމަ ކުރެވޭ އެއް ކަންތައް. ބައެއްކަހަލަ ފިކުރު ކުރެވުމަކީ މާ ބޮޑު މައްސަލައެއް ނޫން އަދި މިފަދަ ފިކުރުބޮޑުވުންތަކާއި ހެދި ހާސްކަމާއި މާޔޫސްކަން މީހާއަށް އިޙްސާސް ނުކުރެވުންވެސް އެކަށީގެންވޭ. ނަމަވެސް މާބޮޑަށް ފިކުރުބޮޑުވުމަކީ މީހާގެ ނަފްސާނީ ދުޅަހެޔޮކަމަށް އޭގެ ނޭދެވޭ އަސަރުކުރާކަމެއް. މިފަދަ ދަނޑިވަޅުގައި ތިމާގެ ފިކުރުތަކަށް ޙާއްޞަ އަހަންމިއްޔަތުކަމެއް ދިނުމަކީ ވަރަށް މުހިންމުކަމެއް.\nފިކުރުބޮޑުވުން ކުޑަކުރާނެ ގޮތްތައް\nދިރިއުޅުމަށް ގެންނަން ބޭނުންވާ ބޮޑެތި ބަދަލުތަށް ގެނައުން ލަސްކުރުން. ކޮންމެ ވަގުތެއްގައިމެ ދިރިއުޅުމަށް ބޮޑެތި ބަދަލު ގެންނަން މަސައްކަތްކުރުމަކީ ފިކުރުބޮޑުވުން އިތުރުވެދާނެ ކަމެއް. ޚާއްޞަކޮށް މިފަދަ ދަނޑިވަޅުތަކުގައި ފިކުރުބޮޑުވުން އިތުރު ވުމަކީ އެކަށީގެންވާ ކަމެއް. ހާސްވެ ފިކުރުބޮޑުވާކަމުގެ އިޙްސާސް ކުރެވޭނަމަ އެންމެ ރަނގަޅުގޮތަކީ މި ދަނޑިވަޅުގައި ކުރަން ނިންމާފައިވާ ބޮޑެތި ކަންތައް މަޑުޖައްސާލެވެން އޮތްނަމަ މަޑުޖައްސާލުން. ކޯވިޑް-19 ގެ ސަބަބުން ކުރަންބޭނުންވާ ބޮޑެތި ކަންތައްތައް ފަސްކޮށްލަން ނުވަތަ މަޑުޖައްސާލަން ޖެހިފައިވާނަމަ އެއީ ކުޑަ ދުވަސްކޮއްޅެއްގެ ކަމެއްކަން ހަނދާނުގައި ބެހެއްޓުން ބުއްދިވެރިވާނެ. އެހެނީ ޙާލަތު ބަދަލުވެ ޢާންމު ދިރިއުޅުމަށް ރުޖޫޢަވާނެކަން ކަށަވަރުވާތީ.\nޒާތީ މައްސަލަތައް ޙައްލުކުރުން\nތިމާގެ ދިރިއުޅުމުގައި ދިމާވާ ޒާތީ މައްސަލަތަކަކީ ޢާންމުކޮށް ހާސްވުމާއި ފިކުރުބޮޑުވުން އިތުރުކޮށްދޭ ކަމެއް. އަދި ގޭގައި މިހާރު ހުންނަން ޖެހުމަކީ ޖެހިފައިވާ މައްސަލަތައް އިތުރަށް ގޯސްވާން ދިމާވެދާނެ ކަމެއްކަމަށްވުން އެކަށީގެންވޭ. ދިމާވެފައިވާ މައްސަލަތަކާއިމެދު ވާހަކަ ދައްކައި އެކަމަށް ޙައްލެއް ހޯދަން މަސައްކަތް ކުރުމަކީ ގޭގައި ހުންނައިރު ކުރެވިދާނެކަމެއް. މިގޮތުން ދިމާވެފައިވާ ކަންތައްތަކާއިމެދު ތެދުވެރިކަމާއިއެކު ވާހަކަދެއްކުން އެއީ ކަންކަން ޙައްލުކުރުމަށް ފަސޭހަވެގެންދާނެ ކަމެއްކަން ޔަޤީން. ގޭގައި ހުރެގެންވެސް ކައުންސިލަރެއް ނުވަތަ ސައިކޮލޮޖިސްޓެއްގެ އެހީ އޮންލައިންކޮށްވެސް ހޯދިދާނެ. ގެވެށިއަނިޔާ ނުވަތަ އެފަދަ އެއްވެސް ކަހަލަ މައްސަލަތަކާއި ކުރިމަތިވާނަމަ ސިއްރުނުކޮށް ޖެންޑަރ މިނިސްޓްރީގެ ހެލްޕް ލައިންނަށް ގުޅާ އެހީ ހޯދުން މުހިންމު.\nހިތްހަމަޖެހުން ގެނުވައިދޭ ކަންތައްތައް ކުރުން\nފިކުރުބޮޑުވުންތަކާއި ދުރަށް ގޮސް ސިކުނޑިއަށް ހިތްހަމަޖެހުން ލިއްބައިދޭ ކޮންމެވެސް ކަހަލަ ޙަރަކާތެއް ހިންގުންވެސް އެއީ ކުރެވޭނެ ވަރަށް މުހިންމު ކަމެއް. ހިތްހަމަޖަސާލުމެއް ހޯދުމަށް ކުރެވިދާނެ ކަންތައްތަކުގެ ތެރޭގައި ޤުރުއާން ކިޔެވުން، ފޮތެއް ކިޔާލުން، ގަސްއިންދުން، ޢާއިލާއާއި ރަޙުމަތްތެރިންނާ އޮންލައިންކޮށް ވާހަކަ ދައްކާލުން، ލަވައެއް އަޑުއަހާލުން، ރަޙުމަތްތެރިންނާއި ޢާއިލާގެ މީހުންނަށް ހަދިޔާ ފޮނުވުން ނުވަތަ ކޮންމެސް ކަހަލަ ލިޔުމެއް ލިޔެލުންފަދަ ކަމެއް ކުރެވިދާނެ. ހިތްހަމަޖެހުން ލިބޭ ފަދަ އާ ކަމެއް ފެށުން ވެސް އެއީ މިފަދަ ދަނޑިވަޅެއްގައި ތިމާގެ ފިކުރު ކުޑަކުރުމަށް ކުރެވިދާނެ މުހިންމުކަމެއް.\nކުރާ މަސައްކަތުގެ ބުރަ ހިފެހެއްޓުން\nއަހަރެމެންގެ ދިރިއުޅުމުގައި މަސައްކަތްކުރާ މާޙައުލު އިސްދައުރެއް އަދާކުރިކަމުގައިވީ ނަމަވެސް ކުރާ މަސައްކަތާއި ދިރިއުޅުމުގެ އެހެންކަންތައްތަކާއި ހަމަހަމަ ކުރުމަށް މަސައްކަތްކުރުމަކީ މުހިންމުކަމެއް. ޙާއްޞަކޮށް ކޯވިޑް-19 ގެ ސަބަބުން ގޭގައި މަސައްކަތް ކުރުމަށް ވަގުތު ހޯދަމުން ދަރިންނަށް ގޭގައި ކިޔަވައިދޭން މަސައްކަތްކުރާ އިރު މިކަމާ ވިސްނާލުން މުހިންމު. މަސައްކަތްތަކުގެ ސަބަބުން ފިކުރުބޮޑުވުން އިތުރުވާނަމަ އޮފީސް މަސައްކަތްކުރަން ހޭދަކުރާ ވަގުތު ކުޑަކޮށް، އެހެންކަންކަމަށް ވަގުތުދޭ މިންވަރުވެސް މަދުކޮށްލުން ބުއްދިވެރި. އަދި ކަންކަމުގައި ނޫނެކޭ ބުނަން ދަސްކުރަންވާނެ.\nސިކުނޑިއަށް ހަމަޖެހުން ހޯދައިދިނުމަށާއި، ޓެންޝަންތަކުން ދުރުވުމަށް ކަސްރަތު އެހީތެރިވެދޭ. ގޯތިތެރޭގައި ހިނގާލާ، ނުވަތަ ގައިދުރުކަން ބަހައްޓައި ހިގާލަންދިއުން ނުވަތަ ދުވެލަން ދިޔުން ފަދަ ކަސްރަތެއްކުރުމަށް މަސައްކަތްކުރުން މުހިންމު. ނަފްސާނީ ގޮތުންނާއި ޖިސްމާނީ ޞިއްޙަތަށް ފައިދާހުރި ކަސްރަތު ކިޔައިދޭ ރަނގަޅު އޮންލައިން ކަސްރަތު ކްލާހެއްގައި ބައިވެރިވުން ވެސް އެއީ ކުރެވިދާނެ ކަމެއް.\nޢާއިލާގެ މީހަކާއި ނުވަތަ ރަޙުމަތްތެރިއަކާ ވާހަކަ ދައްކާލުން ނުވަތަ ނުތަނަވަސްކަން ލުއިކުރުމަށް ކަމާބެހޭ މާހިރެއްގެ އެހީ ހޯދިދާނެ. ފިކުރުބޮޑުވާ ޙާލަތުގައި ބިރުނުގަނެ މީހެއްގެ އެހީތެރިކަން ހޯދަންވާނެ.\nޢާންމުކޮށް ކޮންމެ ދުވަހުގެ ކުރާ ކަންތައްތަކުގެ ތެރޭގައި ގައިގެ މަސްތަކަށް ލުއިދޭ ކަހަލަ ކަސްރަތެއް ކުރުމުން އަމިއްލަ ހިތްހަމަޖެހުމަށް އެހީތެރިވެދޭނެ. ތިމާގެ ހަށިގަނޑަށް ހިތްހަމަޖެހުން ލިއްބައިދޭ ކޮންމެވެސް ކަމެއް ކޮންމެ ދުވަހަކު ކޮށްލުން ރަނގަޅު.\nމަޢުލޫމާތު ރަނގަޅަށް ލިބުން\nމާލީ ދަތިތަކާއި ވަޒީފާ ނެތުން ނުވަތަ ގެއްލުން ވަޒީފާ ގެއްލުން ނުވަތަ މާލީގޮތުން ދަތިތަކާއި ކުރިމަތިވުމަކީ ޢާންމުކޮށް ފިކުރުބޮޑުވުންތައް އިތުރުވާ ދެކަމެއް. އަދި ކޯވިޑް-19 ގެ ސަބަބުން ވަރަށް ގިނަ މީހުންދަނީ މިކަން ތަޙައްމަލް ކުރަމުން. މިފަދަ ޙާލަތެއްގައި ތިމާ ވާނަމަ މިކަމުން އަރައިގަތުމަށް ކުރެވިދާނެ ކަންތަކުގެ އޮޕްޝަންތައް ހޯދުން ރަނގަޅު.\nއަމިއްލަ މީހާ އަދި ޢާއިލާގެ މީހުންގެ ޞިއްޙަތާއިމެދު ފިކުރުބޮޑުވުން. މިފަދަ ދަނޑިވަޅުގައި ތިމާގެ ޞިއްޙަތާއި އެހެންމީހުންގެ ޞިއްޙަތާއިމެދު ވިސްނުމަކީ އެންމެންވެސް ކުރާނެ ކަމެއްކަން ޔަޤީން. ވުމާއިއެކު މިފަދަ ދަނޑިވަޅުގައި ތިމާއަށް މަޢުލޫމާތު ލިބެނީ ސައްޙަ ތަނަކުންތޯ ބެލުމަކީ ވަރަށް މުހިންމު ކަމެއް. މިގޮތަށް ޢަމަލުކުރުމުން ތިމާގެ ފިކުރުބޮޑުވުންތައް ކުޑަކޮށް ބެހެއްޓުމުގައި އެހީތެރިވެދޭނެ.


Anhenaku Rape Kuran Ulhunu Meehaku Vettunu Gothakun Vee Maru! - Vaguthu\nއަންހެނަކު ރޭޕް ކުރަން އުޅުނު މީހަކު ބިންމައްޗަށް ވެއްޓުނު ގޮތަކުން ވީ މަރު!\n1 ދުވަސް ކުރިން ( ޖުލައި 17, 2021 )\nއިންޑިއާގައި އުމުރުން 23 އަހަރުގެ އަންހެނަކު ރޭޕް އުޅުނު ފިރިހެނެއްގެ ކިބައިން ސަލާމަތްވުމަށް، ކުރިކަމުން ބިންމައްޗަށް ވެއްޓި މަރުވެއްޖެއެވެ.\nމި މައްސަލާގައި އެ އަންހެން މީހާ ފުލުހުންގެ ބެލުމުގެ ދަަަށަަށް ގެންދިޔަ ނަމަވެސް ފަހުން އެ މީހާ ވަނީ ދޫކޮށްލާފައެވެ. ފުލުހުން ބުނެފައި ވަނީ، އޭނާ އަމިއްލަ ދިފާއުގައި ތެދުވީ ކަމަށެވެ. އެ އަންހެން މީހާއަކީ ދެ ކުދިންގެ މަންމައެކެވެ. އަދި އޭނާ އުޅުނި އެމީހާގެ ކިބައިން ސަލާމަތް ނުވެވިގެން ކަމަށާއި، އެގޮތަށް އުޅެނިކޮށް، އެ އަންހެން މީހާ އެ މީހާ ކޮއްޕާލިއިރު، ބިން މަތީގައި އެ މީހާ ޖެހުނު ގޮތަކުން މަރުވީ ކަމަށް ރިޕޯޓްތައް ބުނެއެވެ.\nއެއީ ކާކުކަން އަދި ހާމަކޮށްފައެއް ނުވެއެވެ. ބެލެވޭގޮތުގައި، އޭނާގެ ވެއްޓުނުއިރު، ބޯ ޖެހުނީ ގަލެއްގައެވެ. ފުލުހުން ހިންގި ތަހުގީގުން އެނގުނުގޮތުގައި، އެ އަންހެން މީހާ އޭނާ ކޮއްޕާލީ، އޭނާ ކައިރިން ސަލާމަތް ވުމަށެވެ. އެހެންވެ ހިންގި ތަހުގީގަށް ފަހު އެ އަންހެން މީހާ ވަނީ ދޫކޮށްލާފައެވެ.\nފުލުހުން ބުނެފައި ވަނީ މިންޖޫރް ކައިރީގައި މިދިޔަ ބުދަ ދުވަހުގެ މެންދުރުގެ ވަގުތެއްގައި މީހަކު މަރުވެފައި އޮއްވާ ފެނިގެން އެކަން އާއްމުން ފުލުހުންނަށް ގުޅި ކަމަށެވެ. އަދި އެ މީހާގެ ހަށިގަނޑު ޓިރުވައްލޫރް ސަރުކާރު ހޮސްޕިޓަލަށް ޕޯސްޓް މޯޓަމް ހެދުމަށް ފޮނުވާލި ކަމަށް ބުނެފައި ވެއެވެ.\nއަދި ފުލުނުން ހޯދި މައުލޫމާތުން އެނގުނުގޮތުގައި، އެ ފިރިހެން މީހާއަކީ ހިޖުރަވެރިއެކެވެ. އަދި އޭނާ މި އަންހެން މީހާގެ ފަހަތުން އުޅޭތާ ވަރަށް ގިނަ ދުވަސްވެފައިވާ ކަމަށް ވެއެވެ.\nއެ ފިރިހެން މީހާ ރޭޕް ކުރަން އުޅުނު މީހާއަކީ ފިރިމިހާ އާއި އާއިލާއެކު ދިިރިއުޅެމުންދާ މީހެކެވެ. އަދި އެ މީހުންނަކީ މަހުގެ ބާވައްތަކާއި ގުޅުން ހުރި ދަނޑެއްގައި ވަޒީފާގައި އުޅެމުންދާ މީހުންނެވެ.\n"ބުދަ ދުވަހު އެ ފިރިހެން މީހާ ވަނީ ދަނޑު ތެރެއަށް ވަދެ، އަންހެން މީހާގެ އަނގަ މަތީގައި އަތް އަޅާ، އެ އަންހެން މީހާ ބިންމަތީގައި ދަމާފައި ގެންގޮސް، އޭނާގެ ގަޔަށް އަތްލާ ހަދަން". ފުލުހުން ބުނެފައި ވެއެވެ.\nއަދި ޖިންސީ ގޯނާ ކުރަން އުޅުމުން، އެ އަންހެން މީހާ އޭނާ ކޮއްޕާލީ ކަމަށާއި، އެގަޑީގައި އެ މީހާ ވެއްޓި ބޯ ޖެހުނީ ގަލެއްގައި ކަމަށް ބުނެފައި ވެއެވެ. އަދި އޭނާ ވެއްޓުނު ގޮތަށް ހޭނެތުނުއިރު، އެ އަންހެން މީހާ އޭނާ މަގުގެ އެއް ފަޅިއެއްގައި ބާއްވާފައި އެކަން ފިރިމީހާގެ ސަމާލުކަމަށް ގެނައި ކަމަށް ބުނެފައި ވެއެވެ.\nއެ މީހުން އެ ސަރަހައްދަށް ފަހުން ދިޔައިރު، އާއްމުންނަށް އެ މަންޒަރު ފެނިގެން ފުލުހުންގެ ސަމާލުކަމަށް ވަނީ ގެނެސްފައެވެ.\nމީގެ ކުރިންވެސް އިންޑިއާގައި މިފަދަ ހާދިސާތަކެއް ހިނގާފައިވެއެވެ.\nޖުލައި 18, 2021 22:45\nއޮންނާނީ ރާކަނިމަސް ކެވިފަ


ފުވައްމުލައް ސިޓީ ކައުންސިލްގެ އެސްޖީ ކަމަށް އަސްލަމު އައްޔަން ކުރުމަށް ފެންނަކަމަށް ފާސްކޮށްފި – Mikal News\nފުވައްމުލައް ސިޓީ ކައުންސިލްގެ އެސްޖީ ކަމަށް އަސްލަމު އައްޔަން ކުރުމަށް ފެންނަކަމަށް ފާސްކޮށްފި\nސިޓީ ކައުންސިލްގެ މިރޭގެ ޖަލްސާ- އެސްޖީއަކު ހޮވުން\nފުވައްމުލައް ސިޓީ ކައުންސިލްގެ ސެކެރެޓަރީ ޖެނެރަލް (އެސްޖީ) ކަމަށް އަސްލަމު ރަޝީދު، މާދަޑު، އެސްޓޯރިއާ، އައްޔަން ކުރުމަށް ފެންނަ ކަމަށް ފާސްކޮށްފިއެވެ. މިރޭ ބޭއްވި ކުއްލި ޖަލްސާގައި ސިވިލް ސާވިސް އިން ފޮނުވާފާއިވާ ނަމަށް ފެނޭތޯ ނެގި ވޯޓގައި ބައިވެރިވި3މީހުންގެ އިއްތިފާގުން އަސްލަމު ގެންނަން ވަނީ ފާސްވެފައެވެ.\nމިރޭ އޮންލައިންކޮށް ބޭއްވި5ވަނަ ކުއްލި ޖަލްސާގައި ސިޓީ ކައުންސިލްގެ މޭޔަރާއި އެކު އަނެއް6މެމެބަރުން ވެސް ބައިވެރިވިއެވެ. މިޖަލްސާގައި ވޯޓަށް އެހުމުން3މެމްބަރަކު ވޯޓްގައި ބައިވެރިވެފައެއް ނުވެއެވެ. ވުމާއެކު ފުވައްމުލައް ސިޓީ ކައުންސިލްގެ އެސްޖީ ކަމަށް ސިވިލް ސާވިސް ކޮމިޝަނުން ފޮނުވި އަސްލަމް ރަޝީދު އަށް ތާއިދުކުރާ ކަމަށް ފާސްވެގެން ދިޔައީއެވެ.\nމެމްބަރުން ވޯޓް ދިންގޮތް\nސިވިލް ސާވިސްއިން ފޮނުވާފައިވާ ނަމަށް\nޑެޕިއުޓީ މޭޔަރު މުހައްމަދު ފިކުރީ – ތާއިދު\nކައުންސިލް މެމްބަރު އަބްދުﷲ ނާސިރު – ތާއިދު\nކައުންސިލް މެމްބަރު އާމިނަތު އިނާޔާ – ތާއިދު\nކައުންސިލް މެމްބަރު – އިބުރާހިމް މުހައްމަދު – ވޯޓުގައި ބައިވެރިނުވޭ\nކައުންސިލް މެމްބަރު – މުހައްމަދު އިސްމާއީލް – ވޯޓުގައި ބައިވެރިނުވޭ\nކައުންސިލް މެމްބަރު – އާއިޝަތު އަބްދުލް ގާދިރު – ވޯޓުގައި ބައިވެރިނުވޭ\nމި ޖަލްސާގައި ސިޓީކައުންސިލް މެމްބަރުންގެ ވިސްނުން މިކަމުގައި ދެކަފިވެފައިވާކަން ހާމަވެގެން ދިޔައެވެ. އެގޮތުން ބައެއް މެމްބަރުން ބޭނުންވީ ސިޓީ ކައުންސިލްގެ އެސްޖީއަކަށް މީހަކު ހޮވުމުގެ މަރުހަލާތަކުގައި ސިޓީ ކައުންސިލްގެ ދައުރެއް އޮތުމަށެވެ.\nނަމަވެސް އެހެން މެމްބަރުން ބޭނުންވިކަމަށްވަނީ އެސްޖީގެ މަގާމަކީ ސިވިލްސާ ވިސް މަގާމަކަށްވާއިރު އެމަގާމަށް މީހަކު ހޮވމުގައި އެނެމް އިންސާފުވެރިވާނީ ސިޔާސީ ފަރާތްތައް ހިމަނައި ސިދާ ސިވިލް ސާވިސް ކަމިޝަނުން އެކަމުގައި ގޮތެއް ނެިނމުމެވެ. އަދި އެމަގާމަށް މީހަކު އައްޔަން ކުރުމާއި ވިކިކުރުމުގެ ބާރަކީ ސިވިލް ސާވިސް ކައުންސިލަށް ލިބިގެންވާ ބާރެއްކަމަށް ވީހިނދު އެކަމަށް ކަޑައަޅާފައިވާ އުސޫލުގައި ވަނީ ސިވިލް ސާވިސް ކައުންސިލުން އާއްމުކޮށް ހުޅުވާލުމުން މަގާމަށް ކުރިމަތިލާ ފަރާތްތަކަށް ތައުލީމާއި ތަޖުރިބާ އަދި މަސައްކަތުގެ ގާބިލުކަމަށް (އިންޓަވިއު) ޕޮއިންޓް ދީގެން، މީހަކު ހޮވުމުގައި ކައުންސިލްގެ ލަފައެއް ހޯދުމަށެވެ.\nސިޓީ ކައުންސިލްގެ މިރޭ ބޭއްވި ކުއްލި ޖަލްސާ- އެސްޖީއަކު ހޮވުން\nއެގޮތުން ފުވައްމުލައް ސިޓީ ކައުންސިލުގެ ސެކެރެޓަރީ ޖެނެރަލް ކަމަށް ކުރިމަތިލި ފާރަތްތަކުގެ ތައުލީމާއި ތަޖުރިބާ އަދި ގާބިލުކަމަށް އިންޓވިއުކޮށްގެން ލިބުނު ޕޮއިންޓުން އެންމެ ކުރިގައި އޮތީ އަސްލަމު ރަޝީދުއެވެ.\nމިރޭގެ ޖަލްސާ ކުރިޔަށްދިޔައިރު ޖަލްސާގައި އިދާރީގޮތުން މަސްލަހަތު ފުށުއަރާ ފަރާތެއް ބައިވެރިވެފައިވާކަމުގެ ކަން ބޯދުވުން މިކަލް ނޫހާއި ވާހަކަ ދެއްކި ފަރާތަކުން ހާމަކުރިއެވެ. އެފަރާތުން ފާހަގަ ކުރި ގޮތުގައި މިރޭގެ ޖަލްސާގައި ވާހަކަ ދެކެވުނު މައްސަލައިގެ މަސްލަހަތު ކައުންސިލްގެ ޑިރެކްޓަރު އަލީ މަސީހުގެ އޮތީ އޭނާ ވަނީ އެމަގާމަށް ކުރިމަތިލައި، ޕޮއިންޓް ލިބުނު ލިސްޓުގެ ދެވަނާގައި ކަމަށްވުމެވެ. އަދި ސިވިލސް ސާވިސްގެ އުސޫލުގައި ވާ ގޮތުން 1 ވަނާގައި އޮތްފަރާތަށް ސިޓީ ކައުންސިލްގެ ރުހުން ނުލިބިއްޖެނަމަ ދެވަނަޔަށް އެމަގާމަށް ރުހުން ހޯދަން ސިވިލް ސާވިސް އިން ފޮނުވަން އޮންނަނީ ލިސްޓްގެ ދެވަނާގައިވާ ފަރާތަށްވުމެވެ.\nޑިރެކްޓަރު މަސީހު އަށް މިރޭ އެޖަލްސާގައި ހުންނަން ވެސް އުނދަގޫ ވެދާނެއެވެ. ނަމަވެސް އިދާރީގޮތުން އެޒިންމާ އޭނާއާއި ހަވާލުކުރި ފަރާތްތަކުން ވެސް އެ ކުރިމަތުކުރީ އޭނާއަށް ވެސް އުނދަގޫ ވާނެ ދަތިހާލަތެއްކަމަށް މިކަލް ނޫހާއި ވާހަކަ ދެއްކި ފަރާތުން ހާމަކުރިއެވެ. އަދި އެއީ މަސްލަހަތު ފުށުއަރާ ހާލަތެއް ކަމަށެވެ. އެހެނީ ހުށަހެޅިފައިވާ މައްސަލައާއި އެއްކޮޅަށް ވާހަކަ ދައްކަން މަސީހު ކުރިމަތީގައި ހުރުމުން ބައެއް ފަރާތްތަކަށް ދަތިވެދާނެއެވެ. އަދި މައްސަލައާއި ދެކޮޅަށް ވާހަކަ ދައްކަން ބައެއް މީހުންނަށް ފަސޭހަވެދާނެ ފަދަ ނުފެންނަ ނުފޫޒެއް އުފެދިފައި އޮވެދާނެ މަސްރަހަކަށް އެޙާލަތު ވާކަމަށެވެ.\nއެފަރާތުން ފާހަގަ ކުރި ގޮތުގައި މިރޭގެ ޖަލްސާގައި އެހެންކަންތައްތައް ދިޔައީ އުސޫލާއި އެއްގޮތަށެވެ. ނަމަވެސް އޮންލައިންކޮށް ގެންދިއުމުގައި ބައެއްފަހަރު މަންޒަރު ނުފެނި ދިޔަކަން، ޚާއްސަކޮށް ވޯޓު ދޭގަޑީގައި މަންޒަރު ނުފެނި އަތްމައްޗަސް ނަގާގޮތަށް ވޯޓަށް އެހުމުން ވާނުވާ ސާފުވުމުގައި ދަތިތަކެއްވި ކަމަށް ފާހަގަ ވިކަމަށެވެ. އެފަދަ ހާލަތްތަކުަގއި އަތް އުފުލުމުގެ ބަދަލުގައި “ރޯލްކޯލް” ވޮޓަކަށްދިޔަނަމަ ފަސޭހަވީސްކަމަށެވެ.


Rajje aai Cochin ferry mi mahuge 20 gai fashanee – Iru\nރާއްޖެ އާއި ކޮޗިން ފެރީ މި މަހުގެ 20 ގައި ފަށަނީ\nރާއްޖެ އާއި އިންޑިއާގެ ކޮޗިންއާ ދެމެދު ބާއްވާ ފެރީގެ ހިދުމަތް މި މަހުގެ 20 ގައި ފަށާނެ ކަމަށް އިންޑިއާގެ ބައެއް ނޫސްތަކުން ރިޕޯޓުކޮށްފި އެވެ.\nއެ ނޫސްތަކުގައި ބުނެފައިވާ ގޮތުގައި ރާއްޖެއަށް އަންނަ ފުރަތަމަ ކާގޯ ފެރީ އިންޑިއާގެ ތޫތުކުޑިން ފުރާނީ މި މަހުގެ ދެ ވަނަ ދުވަހު އެވެ. އަދި ކޮޗިން އަށް މި މަހުގެ 22 ވަނަ ދުވަހު ބަނދަރު ކުރުމަށް ތާވަލްކޮށްފައި ވާއިރު ރާއްޖެއަށް ފެރީ އަންނާނެ ކަމަށް ލަފާކޮށްފައިވަނީ 26 ވަނަ ދުވަހު އެވެ.\nމި ހިދުމަތް ފެށުމާއެކު ރާއްޖެ އާއި ކޮޗިންއާ ދެމެދު މަހަކު 2-3 ދަތުރު ކުރާނެ އެވެ. މި ދަތުރުތައް ކުރާނީ ކޮޗިން އިން ކުޅުދުއްފުށީގެ ޕޯޓަށާއި މާލޭގެ ޕޯޓަށެވެ.\nއެކަމާ ގުޅޭ ގޮތުން، ފޮރިން މިނިސްޓްރީން ބުނީ މި މަހު ފަހުކޮޅު އެ ހިދުމަތް ފަށާނެ ކަމަށެވެ. ނަމަވެސް، ފުރަތަމަ ބޯޓު އަންނަ ތާރީހު ރަސްމީކޮށް ފަހުން އިއުލާނު ކުރާނެ ކަމަށެވެ.\nފުރަތަމަ އަންނަ ކޮންޓެއިނަރު ބޯޓުގައި މެޝިނަރީ އާއި، ފަރުނީޗަރާއި ކާބޯތަކެތީގެ އިތުރުން ބޭހުގެ ސަމާނު ވެސް ހިމެނޭކަމަށް ރިޕޯޓުތައް ބުނެ އެވެ.\nމި ހިދުމަތުގެ ސަބަބުން އިންޑިއާ އިން ރާއްޖެ އަށް މުދާ އެތެރެ ކުރުމުގައި ލުއި ފަސޭހަ ކަމެއް ލިބޭނެ ކަމަށައި ކޮލޮމްބޯ އާއި ދުބާއީ މަގުން ރާއްޖެއަށް އެތެރެކުރާ އަގަށް ވުރެ ކުޑަ އަގެއްގައި މުދާ އެތެރެ ކުރެވޭނެ ކަމަށް ރާއްޖޭގައި ހުންނަވާ އިންޑިއާ ސަފީރު ކުރިން ވަނީ ވިދާޅުވެފައިވެ އެވެ.\nނަމަވެސް، ކޮޗިން ފެރީއާއެކު ދެ ގައުމުގެ މެދުގައި މުދާ އުފުލުން ފަސޭހަވެގެން ދިޔުމުގެ ބަދަލުގައި އިތުރު ގޮންޖެހުންތަކެއް ކުރިމަތިވެދާނެ ކަމަށް ބުނެ ބައެއް ވިޔަފާރިވެރިން ވަނީ ކަންބޮޑުވުން ފާޅުކޮށްފަ އެވެ. ރައީސް އިބްރާހިމް މުހައްމަދު ސޯލިހުގެ ސަރުކާރުން އިންޑިއާއާ ވަރަށް ކައިރި ބަދަހި ގުޅުމެއް އުފައްދައްފައި ވެއެވެ. އަދި އެ ގުޅުމާއެކު ރާއްޖޭގައި ގައިމުވެ ތިބޭ އިންޑިއާ ސިފައިން އިތުރު ކުރާ މައްސަލަ ހޫނުވެ، “އިންޑިއާ އައުޓު” ގެ ނަމުގައި ދިވެހިންގެ ގިނަ ބަޔަކާއި އިދިކޮޅު ފަރާތްތަކުން ވަނީ ކެމްޕޭނެއް ފަށާފަ އެވެ.


Handhaan gadhakamuge rekoad dhe aharuge Mayan ah\nމާޔަން އަށް ލިބުނު ބައެއް އެވޯޑުތަކާއެކު\nމާޔަން އަކީ އެންމެ ދެ އަހަރު ބައި ކުއްޖެކެވެ. ނަމަވެސް އޭނާގެ ހަނދާން ގަދަކަމުން ބޮޑެތި މީހުންގެ ތެރެއިން ބައެއް މީހުންނާ ނުބައްދަލެވެ. އިންޑިއާގެ ޓެމިލް ނާޑޫގެ ޝިވަގަންގާ ޑިސްޓްރިކްޓްގެ ތިރުއްޕުވަނަމްގައި ދިރިއުޅޭ ބާލާޖީ އާއި ނަންދިނީގެ ދަރިފުޅަށް މިހާރު ރީތިކޮށް ވާހަކަ ދައްކަން އެނގުމުގެ އިތުރުން އޭނާއަށް ފެންނަ ކޮންމެ އެއްޗެއް ހަނދާނުގައި ބެހެއްޓުމުގެ ގާބިލްކަން މި ކުޑަ ކުއްޖާގެ އެބަހުއްޓެވެ. މިއީ މި އުމުރުގެ ގިނަ ކުދިން އަދި ވާހަކަ ދައްކަން ދަސްކުރަން މަސައްކަތްކުރާ އުމުރެވެ.\nމާޔަންގެ ހަނދާން ވަރުގަދަކަމުން އޭނާއަށް ފެންނަ ކޮންމެ ނަމެއް ކޮންމެ ތަސްވީރެއް ހަނދާނުގައި ބަހައްޓަން އެއްވެސް ކަމެއް ނޫނެވެ. އަދި އޭނާ ބައިވެރިވި ކޮންމެ އިވެންޓެއްގެ ވާހަކަ އެހިޔަސް އޭނާ އެ އިވެންޓުގައި ހިނގި ކަންކަމަށް ދަންދެން ހަނދާން ބަހައްޓައިގެން ކިޔައިދެ އެވެ. އޭގެ ފަހުން ކިތަންމެ ދުވަހެއް ފާއިތުވިޔަސް މާޔަންގެ ހަނދާނަކަށް ފަނޑުކަމެއް ނާދެ އެވެ.\nމާޔަންގެ މި ހުނަރު އޭނާގެ މައިންބަފައިންނަށް ވަރަށް ކުރިއްސުރެ ފާހަގަ ކުރެވުނެވެ. އަދި އެންމެ ފުރަތަމަ އެކި ކަހަލަ ތަސްވީރު އޭނާއަށް ދައްކަން ފެށި އެވެ. ލީޑަރުންނާއި މޭވާގެ ތަސްވީރު ތަކެވެ. މާޔަން ވަރަށް އަވަހަށް އެ އެއްޗެތި ދަސްކޮށްލި އެވެ. އޭގެ ފަހުން އެމީހުން އަލްބަމެއް ތައްޔާރުކުރި އެވެ. ތަމަޅަ 247 ބަސް، ހިސާބު ނަންބަރު، ވެހިކަލްގެ ނަން، އިނގިރޭސިން މަސްތަކަށް ކިޔާ ނަންތައް، ތަމަޅައިން މަސްތަކަށްކިޔާ ނަންތައް، ދުނިޔޭގެ ގައުމުތަކުގެ ނަންތަކާއި އެ ގައުމުތަކުގެ ވެރިކަންކުރާ ރަށުގެ ނަންތައް އެމީހުން އޭނާއަށް ދަސްކޮށްދިނެވެ. މި އެއްޗެތިވެސް ވަރަށް އަވަހަށް ފަސޭހަކަމާއެކު މާޔަން ދަސްކޮށްލައި އެންމެން ހައިރާން ކޮށްލި އެވެ.\nދަރިފުޅުގެ ހުނަރު ސާބިތުކޮށްދިނުމަށް ހެއްކާއެކު އެމީހުން އިންޑިއާ ބުކް އޮފް ރެކޯޑްސް އާއި ކަލާމް ބުކް އޮފް ރެކޯޑްސް އަށް ހުށަހެޅި އެވެ. މި ދެ ރެކޯޑުސް އިން ވެސް މިހާރު ވަނީ މާޔަންގެ މި ހުނަރުވެރިކަން ގަބޫލުކޮށްފަ އެވެ.\nމިހާތަނަށް މި ރެކޯޑްތައް ހަދާފައިވަނީ ހަތަރު އަހަރުން މަތީގެ ކުދިންނެވެ. އުމުރުން ދެ އަހަރު ބައިގައި ރީތިކޮށް ވާހަކަ ދައްކަން އެނގޭ ކުދިންގެ ތެރެއިން މާޔަންގެ ހަނދާނުގެ ވަރުގަދަކަން އަޖައިބު ވާވަރު ވެއެވެ.\nމާޔަންގެ މަންމަ ނަންދިނީ ބުނި ގޮތުގައި ދަރިފުޅުގެ ހަނދާނުގެ ބާރު އާދަޔާޚިލާފަށް ގަދަކަން އެމީހުންނަށް އެނގުމާއެކު އުމުރުން އެއް އަހަރުގައި މާޔަން އަށް އެއްޗެތި ދަސްކޮށްދޭން ފެށި އެވެ. އެގޮތުން ދުނިޔޭގެ ލީޑަރުންގެ ނަންތަކާއި ތަމަޅަ އަކުރުތަކާއި އިނގިރޭސި އަކުރުތައް އަދި ތަމަޅައިން މަސްތަކަށް ކިޔާ ނަންތަކާއި އިނގިރޭސިން މަސްތަކަށް ކިޔާ ނަންތައް، ހިސާބު ނަންބަރުތައް، ދުނިޔޭގެ ގައުމުތަކާއި ވެރިކަން ކުރާ ރަށްތައް އަދި ޑިސްޓްރިކްޓްތައް ތަސްވީރުތަކެއްގެ ސިފައިގައި ތައްޔާރުކޮށް ދަސްކޮށްދިންކަމަށް އޭނާގެ މަންމަ ބުންޏެވެ.\nމިހާރު އެންމެ ދެ ރެކޯޑް އޮތަސް ކުރިޔަށް އޮތްތާނގައި ގިނަ ރެކޯޑްތައް ގާއިމްކުރުމަށް މާޔަން ތައްޔާރުކުރާނެކަމަށް އޭނާގެ މައިންބަފައިން ބުންޏެވެ.


Mahmood Maraalan, Salim5Gadi Iru Heydha Kuri! - Vaguthu\nސާލިމް ހުދު ކުލައިގެ ގަމީހެއް ލައިގެން ކާރެއްގެ ތެރޭގައި. --- ވަގުތު އިމޭޖަސް\nއދ. ދަނގެތީގެ ވިޔަފާރިވެރިޔާ މަހުމޫދު އަބޫބަކުރްގެ މަރާލަން އޭނާގެ ގާތިލު ޝާ އަލޮމް މިއާ (ސާލިމް) 29، ފަސް ގަޑިއިރެއްހާއިރު ހޭދަކޮށްފައިވާކަން ފުލުހުންގެ ތަހުގީގުން ހާމަވެއްޖެއެވެ.\nރަށުގެ އެކި ކަންކަމުގައި އެހީތެރިވަމުން އަންނަ މަހްމޫދު ފުރަތަމަ ގެއްލިފައިވާ މައްސަލަ ފުލުހުންނަށް ރިޕޯޓުކޮށްފައި ވަނީ މިދިޔަ އޮކްޓޯބަރު މަހުގެ 14 ވަނަ ދުވަހުގެ 10:20 ހާއިރުއެވެ.\nދަނގެތި ފުލުހުންނާއި ކައުންސިލުންނާއި ރައްޔިތުން ކުރި މަސައްކަތުން މަހްމޫދު 57، ފެނިފައި ވަނީ އެ ދުވަހު ހަވީރު ފަޅު ގޯއްޗެއްގައި ހުރި ވަޅެއްގެ ތެރޭގައި މަރާލާފައި އޮއްވައެވެ. އެ މައްސަލާގައި ސާލިމް ހައްޔަރުކޮށްފައިވަނީ ކޯޓު އަމުރުގެ ދަށުން އޮކްޓޫބަރު މަހުގެ 16 ވަނަ ދުވަހުއެވެ.\nމަހްމޫދުގެ ހަށިގަނޑު ފެނުނު ވަޅު: ވަގުތު އިމޭޖަސް: އަހްމަދު އަޝްހާދު އަބްދުﷲ\n"ގިނަ އަނިޔާތަކެއް ދިނުމަށް ފަހު މަރާލީ" މަހުމޫދުގެ މަރާއި ގުޅޭ ގޮތުން ފުލުހުންގެ ތަހުގީގަށް ލިބިފައިވާ މައުލޫމާތުތައް ހާމަކުރައްވަމުން ފުލުހުންގެ މޭޖާ ކްރައިމްސް އިންވެސްޓިގޭޝަންގެ ހެޑް ހަސަން ޝިފާއު ވިދާޅުވިއެވެ.\nފުލުހުންގެ ތަހުގީގުން ހާމަވިގޮތުންނަމަ ސާލިމް ގުޅައިގެން މަހުމޫދު، އޭނާ އުޅޭ ނެދުންގެއަށް ގޮސްފައިވަނީ 13 ވަނަ ދުވަހުގެރޭ 9:15 ހާއިރުއެވެ. މަހުމޫދު މަރާލުމަށް ފަހު އޭނާގެ ހަށިގަނޑު ވަޅަށް އެއްލާލާފައިވަނީ އެރޭ ދަންވަރުގެ ވަގުތެއްގައެވެ.\n"ނެދުންގޭގައި ފަސް ގަޑިއިރު ހޭދަވި. ބައިވަރު ހަމަލާތަކެއް ދީފައި އެބަހުރި. އަދި އެކަން ކުރަން ވަގުތުވެސް ލިބުނު" ޝިފާއު ވިދާޅުވިއެވެ.\nސާލިމް، މަހުމޫދަށް ގުޅައިގެން ގެންދިޔަ ސީދާ ސަބަބެއް ފުލުހުން ހާމައެއް ނުކުރެއެވެ.\n"އެންމެ ހަމަލާއެއް ނޫން، މަރުވަންދެން ހަމަލާދިން"\nފުލުހުން ގަބޫލުކުރާ ގޮތުގައި ސާލިމް، މަހުމޫދު މަރާލާފައިވަނީ އެންމެ ހަމަލާއަކުން ނޫނެވެ. ނެދުންގޭގެ ތެރެއަށް މަހުމޫދު ވަތް ހިސާބުން ފެށިގެން ސާލިމް ދިޔައީ ހަމަލާދެމުންނެވެ. މަހުމޫދުގެ ހަށިގަނޑުގެ ތިރީހަށްވުރެ ގިނަ ތަންތަނަށް ތޫނުއެއްޗެހި ބޭނުންކޮށްގެން ހަމަލާދީފައިވެއެވެ. އަނިޔާދެމުން ގޮސް މަރުނުވާހެން ހީވީމަވެސް އަނިޔާކުރިކަން ފުލުހުންގެ ތަހުގީގުން ވަނީ ހޯދާފައެވެ.\n"ފުރަތަމަ ދިން ހަމަލާއަކީ ކުއްލިއަކަށް ދިން ހަމަލާއެއް" ކްރައިމް ޑިޕާޓްމެންޓުގެ ހެޑް ހަސަން ސައީދު ވިދާޅުވިއެވެ.\nއޭނާ ވިދާޅުވި ގޮތުންނަމަ ސާލިމް ދިން ހަމަލާއިން ސަލާމަތްވާން ނުވަތަ ޑިފެންސްކުރަން މަހުމޫދަށް މާ ގިނަ ވަގުތުތަކެއް ނުލިބެއެވެ.\nއެކަމަށް ފުލުހުން ބާރުދެނީ ސާލިމްގެ ހަށިގަނޑުން އެއްވެސް ކަހަލަ "ޑިފެންސް ވޫންޑެއް" ފެންނަން ނެތުމުންނެވެ. "ޑިފެންސިވް ވޫންޑޭ މި ކިޔާ ކަހަލަ އިންޖަރީއެއް ނެތް ފާހަގަކުރެވިފައި" ވިދާޅުވިއެވެ. މަހުމޫދަށް ހަމަލާދޭން ސާލިމް ބޭނުންކުރި ތޫނު ހަތިޔާރުތަކެއް ފުލުހުން ވަނީ އެގެއިން ހޯދާފައެވެ.\nއެކަމަކު ހަމަލާ ދޭން ބޭނުންކުރީ އޭގެ ތެރެއިން ސީދާ ކޮން ހަތިޔާރަކުން ކަމެއް ހާމައެއް ނުކުރެއެވެ. މަހުމޫދަށް ހަމާލާދިނުމުގައި ސާލިމްގެ އިތުރުން އެހެން މީހަކުގެ ބައިވެރިވުން އޮވެދާނެ ކަމަށް ދަނގެތީގެ ގިނަ ރައްޔިތުންގެ ދެކުނަސް އެކަމުގައި އިތުރު އެއްވެސް މީހަކު ބައިވެރިވުމެއް އޮތްކަން ތަހުގީގަށް އަދި މިހާތަނަށް އެނގިފައިނުވާ ކަމަށް ފުލުހުން ވިދާޅުވިއެވެ.\n"ތަހުގީގުން ވަރަށް ބޮޑަށް ބަރޯސާވޭ މިއީ އެންމެ މީހަކުވެގެން ދިން ހަމަލާއެއް ކަމަށް" ސައީދު ވިދާޅުވިއެވެ.\nޑިސެމްބަރު 2, 2021 21:01\nމިއަނިޔާވެރިޔާ ދަންޖައްސާ. ބޭރު މީހުން ދިވެހިން މަރަނީ ކީއްވެ. އަހަރަމެންގެ ވަތަނުގަ ރައްކާތެރިކަން ނެތީތޯ.\nޑިސެމްބަރު 3, 2021 08:05\nއިސްލާމީ ޝަރީއަތަކީ ޓެރަރިޒަމް ކަމަށް ނުވަތަ ހަރުކަށި ފިކުރުކަމަށް ދައުވާ ކުރާ ހާލު ތިޔަކަން ނުވާނެ. އިންސާނުން މިހާރު އުޅެނީ ޑިމޮކްރަސީ މުއްސަނދި ކުރުމުގައި އަވަދިނެތި.\nޑިސެމްބަރު 3, 2021 03:11\nޑިފެންސިވް ވުންޑް އަންމުކޮއް ހުރެއެއްނުންތޯ ވިކްޓިމްގެ އަތްތިލައިގަ އަދި ސާލިމްގެ ނިޔަފަތި ދަށުން މަހުމޫދްގެ ޑީއެންއޭ ނުފެނޭތޯ؟\nޑިސެމްބަރު 3, 2021 11:58\nއަސްލު މަހުމޫދަށް ފުރަތަމަ ދިން އަނިޔާ އިން މަރުނުވާ ނަމަ އެގޭގަ އޮތް ބޭބެ އަށް ނީވޭ ބާ ހަޅޭއް ލަވާ އަޑުވެސް؟


Acidun andhaafaivaa moonu thaku ge thafaathu photo eh\nއެސިޑުން އަންދާފައިވާ މޫނުތަކުގެ ތަފާތު ފޮޓޯ އެއް\nދުވަހަކު ވެސް ފިލައިގެން ނުދާ ވަރުގެ ލައްގަނޑެއް ލައްވާލުމަށް ނުވަތަ ކޮންމެވެސް ސަބަބަކާ ހެދި ބަދަލު ހިފާލަން މީހުންގެ މޫނަށް އެސިޑް ޖެހުމަކީ ބައެއް ގައުމުތަކުގައި އާންމު ކަމެކެވެ. މި ސަރަހައްދުގައި އިންޑިއާ އާއި ޕާކިސްތާނުގައި އެކަން ވަރަށް ބޮޑެވެ.\nއެސިޑް އެޓޭކްތަކާ އެތައްހާސް އަންހެނުންނަކާ ކުރިމަތިލާންޖެހިފައިވާއިރު، ބައެއް މީހުންގެ ލޯ އަނދިރިވެ، މޫނުގެ ސިފަ ވަކިނުވާ ވަރަށް ބަދަލުވެފައިވާއިރު ބައެއް މީހުންނަކީ އެމީހުންގެ އަތުން އެއްވެސް ކަމެއް ނުކުރެވޭ މީހުންނެވެ.\nމިހެން ދިމާވުމުން ގިނަ އަންހެނުން ބާކިވެ ނިކަމެތިވެފައިވާއިރު އެފަދަ މީހުންނާއި ކައިވެނިކުރާނެ ބަޔަކު ވެސް ނުވެ އެވެ.\nސްޓޮޕް އެސިޑް ކެމްޕެއިންގެ ދަށުން ވަނީ މިފަދަ އަނިޔާ ލިބޭ ފަރާތްތަކުގެ އަޑު ދުނިޔެއަށް އިއްވަން ފަށާފަ އެވެ. އެގޮތުން އިންޑިއާގެ ދިއްލީގައި އުޅޭ ފޮޓޯގްރާފައެއް ކަމަށްވާ ނިރާޖް ގެރާ ވަނީ އެފަދަ ބައެއް ފަރާތްތަކުގެ ފޮޓޯތައް ދައްކުވާލާފަ އެވެ.\nއާންމުކޮށްފައިވާ ފޮޓޯތަކުގައި އެފަދަ ފަރާތްތަކުގެ އިހުސާސް އާއި ހިތްަދަތި ދިރިއުޅުން ފޮޓޯ ތަކުން ދައްކުވައިދީފައިވެ އެވެ.


Aqua vita residency ge booking thedhumuge furusathu hulhuvaalaifi\nވިޔަފާރި - އަކުއާ ވީޓާ ރެސިޑެންސީ\nއަކުއާ ވީޓާ ރެސިޑެންސީގެ ބުކިން ހެދުމުގެ ފުރުސަރު ހުޅުވާލައިފި\n2020 ވަނަ އަހަރުގެ މަރޗް މަހަށް މަސައްކަތް ނިމޭނެ ކަމަށް ވަނީ ލަފާކޮށްފައި\nކޮންމެ ފަންގިފިލާއެއްގައި ހުންނަނީ 8 އެޕާޓްމަންޓް\nމިއީ ހުޅުމާލޭ ފޭސް ދޭއްގައި ތަރައްގީ ކުރާ އިމާރާތްތަކެއް\nކ. މާލެ 13 ނޮވެންބަރު 2018 | އަންގާރަ 21:11 4,102\nއަކުއާ ވީޓާ ރެސިޑެންސީގެ ސާމްޕަލް - ރާއްޖެއެމްވީ\nހުޅުމާލޭ ފޭސް ދޭއްގައި ތަރައްގީ ކުރަމުން ގެންދާ، "އަކުއާ ވީޓާ" ރެސިޑެންސީގެ އެޕާޓްމަންޓް ތަކުގެ ބުކިން ހެދުމުގެ ފުރުސަތު އަންގާރަ ދުވަހު ހުޅުވާލައިފިއެވެ.\nމި އެޕާޓްމަންޓްތައް ތަރައްގީ ކުރަނީ، ސްރީލަންކާގެ އަޔެންކާ ހޯލްޑިންގްސް އާއި ރާއްޖޭގެ އެން.ޕީ.އެޗް އިންވެސްޓްމަންޓު ގުޅިގެން އުފެއްދާފައިވާ އެން.ޕީ.އެޗް ޑިވެލޮޕްމަންޓްސް އިންނެވެ. އެ ތަނުގެ ކޮންޓްރެކްޓަރަކީ "ފޯޗިއުން 500" ކުންފުނިތަކުގެ ތެރޭގައި ހިމެނޭ، ޗައިނާގެ އެމް.ސީ.ސީ ކުންފުނިންނެވެ.\nރާއްޖެއެމްވީ އަށް މައުލޫމާތު ދެއްވަމުން އެންޕީއެޗްޑީގެ ސީއޯއޯ ޕްރަސަންނަ ލިޔަނަގޭ ވިދާޅުވީ ބުކިންގް ފީގެ ގޮތުގައި އެޕާޓްމަންޓަށް މިވަގުތު ދައްކަން ޖެހެނީ ޖުމްލަ އަގުގެ 10 އިންސައްތަ ކަމަށާއި އަކަފޫޓަކަށް އެވަރޭޖްކޮށް 254 ޑޮލަރު ނެގުމަށް ނިންމާފައިވާ ކަމަށެވެ. އަދި އިމާރާތަށް ފައިސާ ދައްކަމުން ގެންދަން ޖެހޭނީ އިމާރާތް ފުރިހަމަވާ މިންވަރަށް ކަމަށް ވެސް އޭނާ ވިދާޅުވިއެވެ.\nޖުމްލަ 104 ޔުނިޓްގެ "އަކުއާ ވީޓާ" ރެސިޑެންސީގައި ސާދަ ފަންގިފިލާ ހުންނައިރު، ކޮންމެ ފަންގިފިލާއެއްގައި ހުންނަނީ 8 އެޕާޓްމަންޓްއެވެ. އޭގެތެރޭގައި ހަތަރު ޑިޒައިނަކަށް ހުންނަ ދެ ކޮޓަރި އާއި ތިން ކޮޓަރީގެ އެޕާޓްމަންޓް ހިމެނެއެވެ.\nމީގެ އިތުރުން އިމާރާތުގައި ދިރިއުޅުއްވާ ފަރާތްތަކުން ބޭނުންކުރަން ޒަމާނީ ޖިމްއަކާއި، ޕޫލެއްގެ އިތުރުން ކުޑަކުދިން ކުޅޭ ސަރަހައްދެއް ވެސް ހިމެނެއެވެ. މި އިމާރާތުގެ ހާއްސަ ކަމަށް ބަލާއިރު އިމާރާތް ނިމޭއިރު ހަފްލާތައް ބޭއްވޭ ގޮތަށް ކްލަބް ހައުސް އެއް ހުންނާނެ ކަމަށް ވެސް އެންޕީއެޗްޑީ އިން މައުލޫމާތުދެއެވެ.\nމި އިމާރާތުގެ މަސައްކަތް 2020 ވަނަ އަހަރުގެ މަރޗް މަހު ނިމޭނެ ކަމަށް އެންޕީއެޗްޑީ އިން ވަނީ ލަފާކޮށްފައެވެ.


ޒާންގެ ސްޓެމް ސެލް ތެރަޕީއަށް މަދުވަނީ، 200 ރުފިޔާގެ މަގުން 462 މީހުންގެ ދީލަތި އެހީއެއް!\nއުމުރުން 12 އަހަރުގެ ޒާން ޒަބީރުއަކީ އޯޓިޒަމް ސްޕެކްޓްރަމް ޑިސްއޯޑާ (އޭއެސްޑީ) ތަހަންމަލް ކުރަމުންދާ ކުއްޖެކެވެ. މިއީ ކުއްޖާގެ ހެދިބޮޑުވުމުގައި ހުންނަ ނުކުޅެދުންތެރިކަމެކެވެ. މިއީ ނިއުރޮލޮޖިކަލް ޑިސްއޯޑާއެއް ކަމަށްވާތީ ކުއްޖާގެ ސިކުނޑިއަށް އަސަރުކުރެއެވެ. ވުމާއެކު ކުއްޖާގެ ވާހަކަ ދެއްކުމުގެ ބާރަށާއި އެހެން މީހުންނާއި އޮންނަ ގުޅުމުގެ ބާރަށް ހުރަސްއެޅެއެވެ\nޒާންގެ މަންމަ އައިމިނަތު އިހުސާނާ ބުނެފައިވާ ގޮތުގައި ޒާން ކުޑައިރު ވެސް އެހެން ކުދިންނާއި ތަފާތުތަކެއް ފާހަގަ ކުރެވުނެވެ. ނަމަވެސް އޭރު އެއީ އޯޓިޒަމްގެ އަލާމާތްތަކެއް ކަމެއް ނޭނގެއެވެ.\nބައިނަލްއަޤުވާމީ އޯޓިޒަމް ދުވަހު އެ ބައްޔާއި ގުޅޭގޮތުން ސޯސަލް މީޑިއާގައި ކޮށްފައިހުރި ޕޯސްޓްތަކެއް ފެނި ޒާންގެ ދިރިއުޅުމުގެ ވައްޓަފާޅިއާއި، ޕޯސްޓް ތަކުގައިވާ މަޢުލޫމާތާއި ގުޅުމެއްވާކަމަށް އިހުސާނާއަށް ފާހަގަ ކުރެވުނެވެ. އެހިސާބުން ޒާން ޑޮކްޓަރަށް ދެއްކުމުން ޒާންއަކީ އޯޓިސްޓިކް ކުއްޖެއްކަން ޔަޤީންވިއެވެ. އޭރު ޒާންގެ އުމުރުން ދެ އަހަރު ފުރިއްޖެއެވެ. އިހުސާނާ ބުނެފައިވާ ގޮތުގައި ދަރިފުޅަކީ އެފަދަ ބަލިކަމެއް ހުރި ކުއްޖެއްކަން ފުރަތަމަ ޤަބޫލްކުރަން އޭނާގެ ޒަމީރު ވެސް ދެކޮޅު ހެދިއެވެ.\nމާލީ ދަތިތަކުގެ ސަބަބުން ޒާންގެ ފަރުވާނުފެށި މުއްދަތެއް ދިޔަ ނަމަވެސް ފާއިތުވި ދިހަ އަހަރެއްހާ ދުވަހު ޒާންއަށް ފަރުވާކުރުމުގައި ޒާންގެ އާއިލާއިންވަނީ ކެތްތެރިކަމާއިއެކު ބުރަ މަސައްކަތްތަކެއް ކޮށްފައެވެ. މިގޮތުން އޮކިއުޕޭޝަން ތެރަޕީއާއި، ސްޕީޗް ތެރަޕީއާއި ބިހޭވިއާ ތެރަޕީފަދަ ތެރަޕީތައް ދީގެން ދަރިފުޅުގެ ހާލަތު ރަނގަޅުކުރުމަށް މަސައްކަތްތަކެއް ކުރެވުނު ނަމަވެސް އެ ތެރަޕީތަކުން އަންނަ ހެޔޮބަދަލު ދާއިމަށް ހަރުލައި ނުހުންނަކަށް އިހުސާނާ ވަނީ ފާހަގަކޮށްފައެވެ.\nޒާންއަށް ބަދަލުތަކެއް އައިސް އުންމީދެއް ލިބެންފެށީ އިހުސާނާ ފާހަގަ ކޮށްފައިވާ ގޮތުގައި މީގެ ތިންއަހަރެއްހާ ދުވަސް ކުރިން އިންޑިއާގެ މުމްބާއީއަށް ގޮސް ކުރި ސްޓެމް ސެލް ފަރުވާއަށް ފަހުއެވެ. އެ ފަރުވާގެ ކުރިން ޒާންއަށް އެއްވެސް ކަމެއް އަމިއްލައަށް ނުކުރެވުނު ނަމަވެސް، ފަރުވާއަށް ފަހު ޒާން އަމިއްލައަށް ކައިހެދުމާއި، އަމިއްލައަށް ފެންވެރުމުގެ އިތުރުން ކޮނެމެވެސް ވަރަކަށް ވާހަކަ ދައްކަން ވެސް ވަނީ ފަށާފައެވެ.\nސްޓެމް ސެލް ތެރަޕީއަކީ އެކުއްޖެއްގެ ގާބިލްކަން ހުންނަ ވަރަކުން ރިޕީޓް ކުރަންޖެހޭ ޕްރޮސީޖާއަކަށް ވީއިރު އެއީ އެހާމެ ޚަރަދު ބޮޑު ފަރުވާއެކެވެ. ކިތަންމެ ބޮޑު ޚަރަދެއް ކުރަންޖެހުނު ނަމަވެސް އެ އާއިލާއިންތިބީ މަސައްކަތް ހުއްޓާލާ ގޮތަކަށް ނޫނެވެ.\nސްޓެމް ސެލް ތެރަޕީގެ ޚިދުމަތް ރަނގަޅު އެއްތަނަކީ ޔޫކްރެއިންގެ ސެލް ތެރަޕީ ސެންޓަރ އެމް ސެލްކަމަށް ވާތީވެ އެ އާއިލާއިން އަންނަނީ ކުރިއަށް އޮތް ޑިސެމްބަރ މަހު ފަރުވާއަށް ޔުކްރެއިންނަށް ފުރަން ތައްޔާރު ވަމުންނެވެ. ނަމަވެސް އެ އާއިލާއިން ލަފާކުރާ ގޮތުގައި މި ދަތުރަށާއި ފަރުވާއަށް 20000 (ވިހިހާސް އެމެރިކާ ޑޮލަރު) ޚަރަދުވާނެއެވެ.\nފާއިތުވި މުއްދަތުގައި އެ އާއިލާއިން ޒާންގެ ފަރުވާއަށް ފައިސާ ހޯދުމުގެ ގޮތުން ވަނީ ތަފާތުގިނަ ހަރަކާތްތަކެއް ކުރިއަށް ގެންގޮސްފައެވެ. މި ހަރަކާތްތަކުން މިހާރު ބޭނުންވާ ފައިސާގެ ހަތްދިހަ އިންސައްތަ ހަމަކުރެވިފައިވާކަން އިހުސާނާ ވަނީ ފާހަގަ ކޮށްފައެވެ. ނަމަވެސް މި އޮތްކުރު މުއްދަތުގައި ޒާންގެ ފަރުވާއަށް ބޭނުންވާ ފައިސާ ހަމަކުރުމަށް އެ އާއިލާއިން މަސައްކަތްކުރަމުން އަންނައިރު އެ އާއިލާއިންވަނީ ބޭނުންވާ ޓާގެޓަށް ވާސިލްވުމަށް އެންމެހާ ފަރާތްތަކުގެ އެހީތެރިކަމަށް އެދެމުންނެވެ.\nބާކީ 30% އަށްވާ 92,520 ހޯދުމަށް 200 ރުފިޔާ އަކީވެސް ވަރަށް ބޮޑު އެހީއަކަށް ވާނެއެވެ. 462 މީހުން 200 ރުފިޔާގެ އެހީއެއް ވެދެއްވައިފިނަމަ މިއަދަދު ހަމަވީއެވެ.\nޒާންއާއިގުޅޭ މަޢުލޫމާތު ހިއްސާކުރުމަށާއި ޒާންގެ ފަރުވާއަށް ބޭނުންވާ ފައިސާ ހޯދުމަށް އެ އާއިލާއިން "ޒާން" ގެ ނަމުގައި އަންނަނީ ފޭސްބުކް ޕޭޖެއް ވެސް ހިންގަމުންނެވެ. ޒާންއާއި ގުޅޭ ގިނަ މަޢުލޫމާތި މި ޕޭޖުންވެސް ލިބިލައްވާނެއެވެ.\nA very heartfelt thank you for all those who visited and contributed for zaan. 💙\nWe still havealong way to go and...\nPosted by Zaan on Friday, November 19, 2021\nޒާންއަށް ފައިސާގެ އެހީތެރިކަން ފޯރުކޮށްދެއްވަން ބޭނުންފުޅުވާ ފަރާތްތަކުން ތިރީގައިވާ އެކައުންޓްތަކަށް ފައިސާ ޓްރާންސްފާ ކޮށްގެން ވެސް އެހީތެރިކަން ފޯރުކޮށް ދެވޭނެއެވެ. އެ އާއިލާއިން އެދެނީ ކޮންމެ ފަރާތަކަށް ވެސް ވެދެވެން އޮތް އެހީތެރިކަމެއް ފޯރުކޮށްދެއްވުމެވެ.\nރުފިޔާ އެކައުންޓް ނަމްބަރ: 7770000025637\nޑޮލަރު އެކައުންޓް ނަމްބަރ: 7770000023486\nކޮބާތަ ސަރުކާރު….ކިހާ ދެރަ ކަމެއް..ތިހާވަރުގެ ކަމެއްގައި އެހީއެއް އާސަންދަ އާއި އެންސުޕާ އިން ނުދެވެންވީ ސަބަބެއް ނޭނގުނު. އެއީ ދިވެހިންގެ ފައިސާއެއް ނޫންތަ؟ ބަލަ އެއީ ބޮޑުންގެ އެކަނި ފައިސާއެއް ނޫން.\nރިހުން ފަދަ says:\nނޮވެމްބަރ 22, 2021\nކިހިނެއް ވާނި 3080 މީހުން ކޮންމެ މީހަކު 30ރ ފޮނުވީއާ.\nމަހުގެ މަތީ says:\nކިހިނެއް ވާނީ 3080 މީހުން ކޮންމެ މީހަކު 30ރ ފޮނުވިއްޔާ. ޖީބައް ލުއި މީޒާނަށް ބަރު.\nLeaveaReply to ހ ރައްދު ކެންސަލް


ނަންއަނބުރާ ގެންގޮސްފައިވާ ކެންޑިޑޭޓުން\n15 ޖުލައި 2020, 04:00 އިއުލާން\nލޯކަލް ކައުންސިލްތަކުގެ އިންތިޚާބާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބު\nލޯކަލް ކައުންސިލްތަކުގެ އިންތިޚާބާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބަށް ކުރިމަތިލާފައިވާ ކެންޑިޑޭޓުންގެ ނަން އަނބުރާ ގެންދިއުމުގެ ފުރުޞަތު (މިކޮމިޝަނުގެ ނަންބަރު (IUL)38-AA/38/2020/5 އިޢުލާނުން) ހުޅުވާލުމާ ގުޅިގެން ތިރީގައި މިދަންނަވާ 8 ކެންޑިޑޭޓުން ނަންއަނބުރާ ގެންގޮސްފައިވާތީ، އެކަން ޢާންމުކޮށް އެންގުމަށްޓަކައި އިޢުލާން ކުރީމެވެ.\nހއ. ތަކަންދޫ ކައުންސިލްގެ އަންހެނުންނަށް ޚާއްޞަކޮށްފައިވާ ދެ ގޮނޑި\nކެންޑިޑޭޓް ނަންބަރު7ދިވެހިރައްޔިތުންގެ ޑިމޮކްރެޓިކް ޕާޓީގެ ކެންޑިޑޭޓް، އަރޫޝާ އިބްރާހީމް، ބުރެވިމާގެ / ހއ. ތަކަންދޫ؛ ރަސްމީ ލިޔުންތައް ފޮނުވާނެ އެޑްރެސް: ބުރެވިމާގެ / ހއ. ތަކަންދޫ\nގއ. ނިލަންދޫ ކައުންސިލްގެ އަންހެނުންނަށް ޚާއްޞަކޮށްފައިވާ ދެ ގޮނޑި\nކެންޑިޑޭޓް ނަންބަރު 10 އަމިއްލަގޮތުން ކުރިމަތިލި ކެންޑިޑޭޓް، މަރްޔަމް ޒަހީނާ، ބަހާރުވިލާ / ގއ. ވިލިނގިލި؛ ރަސްމީ ލިޔުންތައް ފޮނުވާނެ އެޑްރެސް: ދެކުނުގެ / ގއ. ނިލަންދޫ އަމިއްލަގޮތުން\nކ. ތުލުސްދޫ ކައުންސިލްގެ މެންބަރު\nކެންޑިޑޭޓް ނަންބަރު 12\nއަމިއްލަގޮތުން ކުރިމަތިލި ކެންޑިޑޭޓް، އަޙްމަދު ޟުޙާ މުޙައްމަދު ޢަލީ، ނަޞްރުވިލާ / ކ. ތުލުސްދޫ؛ ރަސްމީ ލިޔުންތައް ފޮނުވާނެ އެޑްރެސް: ނަޞްރުވިލާ / ކ. ތުލުސްދޫ\nއދ. ދަނގެތީ ކައުންސިލްގެ ރައީސް\nކެންޑިޑޭޓް ނަންބަރު 7\nއަމިއްލަގޮތުން ކުރިމަތިލި ކެންޑިޑޭޓް، ޙުސްނީ އިބްރާހީމް، ފެހިގެ / އދ. ދަނގެތި؛ ރަސްމީ ލިޔުންތައް ފޮނުވާނެ އެޑްރެސް: ފެހިގެ / އދ. ދަނގެތި\nމައްޗަންގޮޅި މެދު ދާއިރާ\nކެންޑިޑޭޓް ނަންބަރު 6\nއަމިއްލަގޮތުން ކުރިމަތިލި ކެންޑިޑޭޓް، މުޙައްމަދު ޝުޢާއު، މއ. ނެވަރކޯން / މާލެ؛ ރަސްމީ ލިޔުންތައް ފޮނުވާނެ އެޑްރެސް: މއ. ނެވަރކޯން / މާލެ\nއަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބު\nށ. މަރޮށި އަންހެނުންގެ ތަރައްޤީއަށް މަސައްކަތްކުރާ ކޮމިޓީ\nކެންޑިޑޭޓް ނަންބަރު5ޕްރޮގްރެސިވް ޕާޓީ އޮފް މޯލްޑިވްސްގެ ކެންޑިޑޭޓް، ސަނިއްޔާ ޔޫސުފް، ވަފާ، ށ. މަރޮށި؛ ކެންޑިޑޭޓަށް ފޮނުވަންޖެހޭ ރަސްމީ ލިޔުންތައް ފޮނުވާނެ އެޑްރެސް: ހ. ހުރަފަ، މާލެ\nރ. އިންނަމާދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީ\nކެންޑިޑޭޓް ނަންބަރު5ދިވެހިރައްޔިތުންގެ ޑިމޮކްރެޓިކް ޕާޓީގެ ކެންޑިޑޭޓް، އާމިނަތު ރީޝާން، ރިވެލި، ރ. އިންނަމާދޫ؛ ކެންޑިޑޭޓަށް ފޮނުވަންޖެހޭ ރަސްމީ ލިޔުންތައް ފޮނުވާނެ އެޑްރެސް: ހ. ޝަރާޝާ (ގްރައުންޑް ފްލޯރ)، މާލެ\nގއ. ކަނޑުހުޅުދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީ\nކެންޑިޑޭޓް ނަންބަރު 1 ދިވެހިރައްޔިތުންގެ ޑިމޮކްރެޓިކް ޕާޓީގެ ކެންޑިޑޭޓް، ރަޝީދާ އިސްމާޢީލް، ނެސްޓް، ގއ. ކަނޑުހުޅުދޫ؛ ކެންޑިޑޭޓަށް ފޮނުވަންޖެހޭ ރަސްމީ ލިޔުންތައް ފޮނުވާނެ އެޑްރެސް: ހ. ޝަރާޝާ (ގްރައުންޑް ފްލޯރ)، މާލެ\n24 ޛުލްޤަޢިދާ 1441


Gaumee Team un libey konme furusatheh ge beynun hifaanana\nގައުމީ ޓީމުން ލިބޭ ކޮންމެ ފުރުސަތެއްގެ ބޭނުން ހިފާނަން\nއަލީ އަޝްފާގް ފޮޓޯ: އަހުމަދު ޝުރާއު | އަވަސް\nގައުމީ ޓީމުން ލިބޭ ކޮންމެ ފުރުސަތެއްގެ ބޭނުން ހިފާނެ ކަމަށް ގައުމީ ޓީމުގެ ކުރީގެ ކެޕްޓަން އަލީ އަޝްފާގް (ދަގަނޑޭ) ބުނެފި އެވެ.\nއޭޝިއަން ކަޕް ކޮލިފައިންގައި މިދިޔަ އަހަރު މާޗް މަހު ބޫޓާން އާ ދެކޮޅަށް ކުޅެން އޮތް މެޗުގެ، ޕްރީ މެޗު ޕްރެސްއަށް ހާޒިރު ނުވުމުން ކަމަށް ބުނެ ގައުމީ ޓީމުގެ ކޯޗް ޕީޓާ ޝެގަޓް ވަނީ އަޝްފާގް ސްކޮޑުން ވަކިކޮށްފަ އެވެ.\nއޭގެ ފަހުން ވޭތުވެދިޔަ 16 މަސް ދުވަހުގެ ތެރޭ އަޝްފާގް އަށް ގައުމީ ޓީމުން އެއްވެސް ފުރުސަތެއް ދީފަ އެއް ނުވެ އެވެ. އިންޑިއާ ގައި 2015 ވަނަ އަހަރު ބޭއްވި ސާފް ޗެމްޕިއަންޝިޕަކީ އޭނާގެ އެންމެ ފަހުގެ ސާފް ޗެމްޕިއަންޝިޕް ކަމަށް ކުރިން ނިންމައިގެން ހުރި އަޝްފާގް މިދިޔަ އަހަރު ޖޫން މަހު ބުނެފައި ވަނީ ސާފް ޗެމްޕިއަންޝިޕްގައިވެސް ގައުމީ ޓީމަށް ކުޅެން ބޭނުންވެގެން އެ ވާހަކަ ކޯޗު ގާތުވެސް ބުނެފައިވާނެ ކަމަށެވެ. އެހެންނަމަވެސް ޝެގަޓްގެ ޓީމުން އޭނާ، އަޝްފާގަށް އަށް ފުރުސަތު ދީފައެއް ނުވެ އެވެ.\nވޯލްޑް ކަޕް އަދި އޭޝިއަން ކަޕް ކޮލިފިކޭޝަން ފެށެން އޮތީ ބާކީ އެއް މަހެވެ. މިއަދު ސޯޝަލް މީޑިއާގައި އާންމު ކޮށްފައިވާ ޕޯސްޓްގައި އަޝްފާގް ބުނީ، ގައުމަށް ހިދުމަތް ކުރުމީ އޭނާ އަބަދުވެސް ފަހްރުވެރި ކަމާއެކު ގަބޫލު ކުރާ ކަމެއް ކަަމަށެވެ.\n"އުންމީދަކީ ކުރިއަށް އޮތް ތަނުގައިވެސް (މި ފެންވަރުގައި) ދެމި ހުރުން،" އަޝްފާގް މިއަދު އާންމު ކުރި ޕޯސްޓްގައި ބުނެފައި ވެއެވެ. "އަދި ގައުމަށް ހިދުމަތް ކުރަން ލިބޭ ކޮންމެ ފުރުސަތެއްގެ ބޭނުން ކުރިއަށް އޮތް ތަނުގައިވެސް އުފަލާއެކު ހިފާނަން."\nއަޝްފާގު މިގޮތަށް ފޭސްބުކްގައި ޕޯސްޓްކުރީ މިހާރު އެވޯޑްސްގައި އޭނާއަށް އެންމެ މޮޅު ކުޅުންތެރިޔާ އާއި ރަން ބޫޓް ލިބުމާ ގުޅިގެންނެވެ. މިއީ އޭނާ އެ އެވޯޑް ހާސިލްކުރި ހަވަނަ ފަހަރެވެ.\nއަޝްފާގް ވަނީ މިދިޔަ އަހަރުގެ މާލޭ ލީގް ނިއު ރޭޑިއަންޓަށް ހޯދައިދީ، މިދިޔަ އަހަރުގެ ދިވެހި ޕްރިމިއާ ލީގް ޓީސީއަށް ހޯދައިދީފަ އެވެ. އެޔާއެކު މިދިޔަ އަހަރުގެ އެންމެ މޮޅު ކުޅުންތެރިޔާގެ އެވޯޑްވެސް އޭނާ ހޯދި އެވެ. އަދި މިދިޔަ އަހަރު އެންމެ ގިނަ ލަނޑު ޖަހައިގެން ރަން ބޫޓް އެވޯޑް ހޯދީވެސް އޭނާ އެވެ.


Apple Time Flies: Varugadha chip akaa eku aa iPad 8 adhi iPad Air launch kohffi - One Online\nއެޕަލް ގެ އާއައިޕެޑް --\nއެޕަލް ޓައިމް ފްލައިސް: ވަރުގަދަ ޗިޕަކާއެކު އާ އައިޕެޑް 8 އަދި އައިޕެޑް އެއާ ތައާރަފުކޮށްފި\nއެޕަލް "ޓައިމް ފްލައިސް"ގައި އާ އައިޕެޑް 8 އަދި އައިޕެޑް އެއާ ވަރުގަދަ ޗިޕަކާއެކު ތައާރަފު ކޮށްފިއެވެ.\nއެޕަލް އިން ރޭ ބޭއްވި ހާއްސަ ރަސްމިއްޔާތުގައި ތައާރަފުކުރި އެންމެ ފަހުގެ އައިޕެޑްގައި އޭ 12 ބަޔޯނިކް ޗިޕެއް ހިމެނޭއިރު މިއީ މިހާ ބާރުގަދަ ޗިޕެއް އެޕަލްގެ އައިޕެޑެއްގައި ހިމެނި ފުރަތަމަ ފަހަރެވެ.\nއެޕަލްގެ އާ އައިޕެޑް8 ތައާރަފު ކުރަމުން އެކުންފުނީގެ މާކެޓިންގެ ނައިބު ރައީސް ގްރެގް ޖޮސްވިއަކް ވަނީ އައިޕެޑްގެ ހާއްސަކަމާއި އޭގައި ހިމެނޭ ފީޗާތައް ދައްކައިލައިފައެވެ.\nއެޕަލްގެ އާ އައިޕެޑް8 ގައި 10.2 އިންޗީގެ ރެޓީނާ ޑިސްޕްލޭއެއް ހިމެނެއެވެ. މީގެ އިތުރުން އެންމެ ފަހުގެ އެޑްވާންސް ކެމެރާއެއްގެ އިތުރުން ވަރުގަދަ ބެޓަރިއެއް ވެސް ހިމެނޭކަމަށް އެޕަލް އިން ބުންޏެވެ.\nމިފަހަރުގެ އައިޕެޑްގައި ހިމެނޭ އެންމެ ފާހަގަ ކޮށްލެވޭ ކަަމަކީ އޭގައި އެކުލެވޭ ބަޔޯނިކް ޗިޕެވެ. އެޗިޕްގެ ސަބަބުން އައިޕެޑް 40 އިންސައްތަ ފާސްޓް ވެފައި ގްރެފިކްސްގެ ފުރިހަމަކަން ދެގުނައަށް ފާހަގަކުރެވޭނެކަމަށް އެޕަލް އިން ބުނެފައި ވެއެވެ. އެޕަލް އިން ބުނީ މީގެ ސަބަބުން އެންމެ ފަހުގެ ވިންޑޯސް ލެޕްޓޮޕްތަކަށް ވުރެވެސް މި އައިޕެޑް ދެގުނަ ފާސްޓު ވާނެކަން ފާހަގަކޮށްފައެވެ.\nބަޔޯނިކް ޗިޕްގެ އިތުރުން އައިޕެޑް8ގައި އައިޕެޑް އޯއެސްގެ އިތުރުން އެޕަލް ޕެންސިލްވެސް ހިމެނެއެވެ. މީއީ ކުރަހާ މީހުންނާއި ނޯޓްކުރުމުގެ އިތުރުން ޑިޒައިން ކުރުމަށްވެސް ފަސޭހަވާނެ ކަމެއް ކަމަށް އެޕަލް އިން ފާހަގަކޮށްފައި ވެއެވެ.\nއެންމެ ފަހުގެ އައިޕެޑް އެއާ --\nއައިޕެޑް އެއާގައި އެޕަލް އިން ވަނީ 10.9 އިންޗީގެ ލިކުއިޑް ރެޓީނާ ޑިސްޕްލޭއެއްގެ އިތުރުން ކެމެރާ އަދި އޯޑިއޯއަށް ވެސް ބޮޑު ކުރިއެރުމެއް ގެނެސްފައެވެ.\nއެޕަލްގެ އައިޕެޑް އެއާގައި މިފަހަރު އޭ14 ބަޔޯނިކް ޗިޕެއް ހިމެނޭނެ ކަމަށް އެކުންފުނިން ބުނެފައި ވެއެވެ. އެޕަލް އިން ބުނީ މިއީ މިހާތަނަށް އުފެއްދި އެންމެ ވަރުގަދަ އައިޕެޑް އެއާ ކަމަށެވެ. އަންނަ މަހު ބާޒާރަށް ނެރުމަށް ހަމަޖެހިފައިވާ އައިޕެޑް އެއާ ގެ ތަފާތު ކުލަތަކެއްވެސް އެޕަލް އިން ވަނީ ދައްކައިލައިފައެވެ.\nއެޕަލް އެއާ މިފަހަރު ތައާރަފު ކޮށްފައި ވަނީ އަޅި ކުލަ، ސްޕޭސް ގްރޭ، ރޯސް ގޯލްޑް، ފެހި އަދި ސްކައި ބްލޫގެ ރީތި ކުލަތަކުންނެވެ.\nއެޕަލް އިން ވަނީ އައިޕެޑްއޯއެސް14 މިއަދުން ފެށިގެން އެޕަލްގެ އައިޕެޑްތަކަށް އަޕްގްރޭޑް ކުރެވޭނެ ކަމަށްވެސް ބުނެފައެވެ.\nއެޕަލްގެ އެންމެ ފަހުގެ އައިޕެޑް8 ޕްރީ އޯޑަރު ޖެހުމަށް މިހާރު އެޕަލްގެ ވެބްސައިޓުގައި ވަނީ ހުޅުވާލައިފައެވެ. މިމަހުގެ 18 ވަނަ ދުވަހުން ފެށިގެން ވިއްކަން ފަށާނެކަމަށް ވެސް އެޕަލް އިން ބުނެފައި ވެއެވެ.\nގުޅޭ ޓެގު އެޕަލް ޓެކްނޮލޮޖީ


އޮފީސް އިމާރާތެއް ކުއްޔަށްހިފުން\nމިޓްރައިބިއުނަލްގެ އޮފީސް ހިންގުމަށްޓަކައި އޮފީސް ސެޓަޕެއް ހެދޭގޮތަށްހުރި 1 ފްލޯ ނުވަތަ ޖެހިޖެހިގެން ހުރި2ފްލޯއިން 4500 އަކަފޫޓަށްވުރެ ކުޑަނޫން ރަނގަޅު ފެންވަރެއްގެ ޢިމާރާތެއް ކުއްޔަށް ހިފުމަށް ބޭނުންވެއެވެ.\nވީމާ މިފަދަ ޢިމާރާތެއް ކުއްޔަށް ދެއްވުމަށް ބޭނުންފުޅުވާ ފަރާތްތަކުން، ކުއްޔަށް ދެވޭނެ މުއްދަތު ބަޔާންކޮށް 19 ޖުލައި 2018 ވާ ބުރާސްފަތި ދުވަހުގެ 11:00 އަށް މިޓްރައިބިއުނަލް (ގ.ފަތުރުވެހި، މަޓީ ބިލްޑިންގ،3ވަނަ ފަންގިފިލާ) އަށް ޕްރޮޕޯސަލް ހުށަހެޅުއްވުން އެދެމެވެ. މިކަމާގުޅޭގޮތުން އިތުރު މަޢުލޫމާތު ސާފުކުރައްވަން ބޭނުންފުޅުވާނަމަ، މި ޓްރައިބިއުނަލްގެ ނަންބަރު: 3308773 ފޯނާ ގުޅުއްވުން އެދެމެވެ. ޢިމާރާތް ކުއްޔަށް ހިފުމުގައި ކުލީގެ އިތުރުން ޢިމާރާތުގެ ފެންވަރަށާއި ލޮކޭޝަނަށް އިސްކަން ދެވޭނެއެވެ.\n03 ޖުލައި 2018\nޕަބްލިޝްކުރި ތާރީޚު: 03 ޖުލައި 2018\nސުންގަޑި: 19 ޖުލައި 2018 1100


7 މަހަށްފަހު ޙަރަމުފުޅު އުމްރާއަށް ހުޅުވާލައިފި7މަހަށްފަހު ޙަރަމުފުޅު އުމްރާއަށް ހުޅުވާލައިފި\nއަލުން އުމްރާއަށް ޙަރަމްފުޅު ހުޅުވާލުމުން ފުރަތަމަ އައި ގްރޫޕް ތަވާފް ފުރިހަމަ ކުރަނީ .- ފޮޓޯ: ހަރަމައިން ޝަރީފައިން\nހަތް މަހަށްފަހު އުމްރާގެ އަޅުކަމަށް ޙަރަމުފުޅު އާއްމުކޮށް ހުޅުވާލައިފިއެވެ.\nކޯވިޑުން ރައްކާތެރިވުމަށް އެޅި ފިޔަވަޅެއްގެ ގޮތުން މުސްލިމުންގެ އެންމެ މުޤައްދަސް ޙަރަމް ކަމަށްވާ، މައްކާގެ މާތްވެގެންވާ މަސްޖިދުލްޙަރަމް ބަންދުކުރީ މިއަހަރުގެ މާރިޗުމަހުގެ 21 ވަނަދުވަހުއެވެ.\nއުމްރާގެ އަޅުކަމަށް އަލުން ޙަރަމުފުޅު ހުޅުވާލީ ސައުދީ ގަޑިން މިއަދު ރޭ ދަންވަރު 12 ޖެހިއިރުއެވެ.3ފިޔަވައްސަކަށް ބަހާލައިގެން ޙަރަމްފުޅު އަލުން ހުޅުވާލާއިރު އުމްރާވުމަށް ފުރަތަމަ ހުއްދަ ދީފައިވަނީ މައްކާގައި އުޅޭ ރައްޔިތުންނަށެވެ. އުމްރާގެ އަޅުކަމަށް އެދޭ މީހުން ރަޖިސްޓްރީވުމަށް ވަކި އެޕެއް ސައުދީ ސަރުކާރުންވަނީ ކަނޑައަޅާފައެވެ. މި އެޕް މެދުވެރިކޮށް މައްކާގެ ރައްޔިތުންނަށް ހުޅުވާލުމުން ފުރަތަމަ ފަސްގަޑިއިރުގެ ތެރޭގައިވެސް 72 ހާހަށްވުރެ ގިނަ މީހުންވަނީ ރަޖިސްޓްރީކޮށްފައެވެ.\nAerial of Masjid Al Haram after Umrah resumed pic.twitter.com/yhNkGMpOwh\n— Haramain Sharifain (@hsharifain) October 3, 2020\nކޮންމެ ދުވަހަކުވެސް އުމްރާވުމަށް އަންނަ މީހުން 12 ގްރޫޕަކަށް ބަހާލާ ކޮންމެ ގްރޫޕަކަށްވެސް އުމްރާ ފުރިހަމަކުރުމަށް ލިބޭނީ3ގަޑިއިރުގެ ވަގުތެއްކަމަށްވެސް ސައުދީ ސަރުކާރުން ވަނީ ކަނޑައަޅާފައެވެ. އަދި މީގެ ކޮންމެ ގްރޫޕެއްގައިވެސް އިސްވެރިއެއްގެ ގޮތުގައި ކަނޑައަޅާފައިވަނީ ސިއްޙީ މާހިރެކެވެ.\nއުމްރާއަށް ހުޅުވާލިނަމަވެސް ތަވާފްކުރާ މީހުން ތަވާފްކުރަން ޖެހޭނީ ކައުބަތުﷲ ގެފުޅުގެ ވަށައިގެން ހަރުކޮށްފައިވާ ރިންގުގެ ބޭރުންނެވެ. އަދި އެއްވެސް މީހަކަށް ގެފުޅުގައި ބޮސްދީ އަތްބީއްސާ ނެހެދޭނެކަމަށާއި ދުވާލަކު 10 ފަހަރަށް ޚަރަމްފުޅު ސްޓެރެލައިޒްކުރާނެކަމަށްވެސް ސައުދީ ސަރުކާރުން ބުނެއެވެ.\nއަލުން އުމްރާއަށް ޙަރަމްފުޅު ހުޅުވާލުމުން ފުރަތަމަ އައި ގްރޫޕް ޙަރަމަށް ވަންނަނީ.- ފޮޓޯ: ހަރަމައިން ޝަރީފައިން\nއާއްމުކޮށް އުމްރާއަށް ޙަރަމްފުޅު ހުޅުވާލިނަމަވެސް ތަވާފްކުރުމަށް ނޫނީ ގެފުޅު ހުންނަ ސަރަހައްދު ނުވަތަ މަތާފް ސަރަހައްދު ބޭނުމެއް ނުކުރެވޭނެެވެ. ޖަމާއަތުގައި ނަމާދުކުރަން ބޭނުންކުރެވޭނީ މިސްކިތުގެ އެތެރޭގެ އެކި ފްލޯރތަކެވެ.\nސައުދީން ބޭރުގެ ރައްޔިތުންނަށް އުމްރާއަށް ހުޅުވާލުމަށް ހަމަޖެހިފައިވަނީ އަންނަ ނޮވެމްބަރު މަހުގެ 1 ވަނަދުވަހުން ފެށިގެންނެވެ. ސައުދީ ސަރުކާރުން ބުނީ އެހެން ޤައުމުތަކުގެ ރައްޔިތުން އުމްރާވުމަށް ކަނޑައަޅާ އުސޫލްތައް ޤައުމުތައް ވަކިވަކިން އެނގޭ ގޮތަށް އާއްމުކުރާނެކަމަށެވެ. އަދި ޤައުމުތަކަށް އުސޫލްތައް ކަނޑައަޅަނީ އެ ޤައުމެއްގައި ކުރިޔަށް އޮތް ހަފްތާތަކުގައި ކޯވިޑްގެ ހާލަތު އޮންނަ ގޮތަކަށް ބަލައިގެންކަމަށްވެސް ސައުދީ ސަރުކާރުން ބުނެއެވެ.\nލޭގެ ޕުރެޝަރު ދަށްވުމާއި ފުލަވަނޮލް ގިނަ ކާނާ އާއި ގުޅުމެއްވޭ: ދިރާސާ\nއަތް ނެތް މީހަކަށް ސްނޫކަރ ކުޅެވިދާނެތަ؟ އިކްރާމް ބުނަނީ އާއެކޭ\nރިޔާސީ ބަހުޘްގެ ފަހު ބުރު އެމެރިކާގައި ބާއްވައިފި\nމިއަދުކުރި މުޒާހަރާއިން ހައްޔަރުކުރި5މީހުން ދޫކޮށްލައިފި\nކޯވިޑް-19 : އިތުރު 84 މީހަކު ޕޮޒިޓިވްވެއްޖެ


Aa dhe bahaaeku hulhumaale bahuge hidhumai fulhaakohfi\nއާ ދެ ބަހާއެކު ހުޅުމާލެ ބަހުގެ ހިދުމަތް އިތުރަށް ފުޅާކޮށްފި\nއެއާޕޯޓަށް ގަޑިއަކު ދެފަހަރު ދަތުރުތައް ކުރެވޭނެ\nދެން 24 ގަޑިއިރު ބަހުގެ ހިދުމަތް ދޭނެ\nދުވާލަކު 11،000 ފަސިންޖަރުން އުފުލޭނެ\nހުޅުމާލޭގެ ބަހުގެ ހިދުމަތަށް އިތުރު ކުރި އާބަސްތައް ޔޫތު މިނިސްޓަރު މިއަދު އިފްތިތާހުކޮށްދެއްވަނީ -- ފޮޓޯ: އަވަސް\nއެމްޓީސީސީއިން ހުޅުމާލޭގައި ފޯރުކޮށްދޭ ބަސް ދަތުރުގެ ހިދުމަތް ފުޅާކޮށް ތަރައްގީ ކުރުމުގެ މަޝްރޫއުގެ ދަށުން ހުޅުމާލެއަށް އާ ދެ ބަސް ތައާރަފްކޮށްފި އެވެ. ތައާރަފުކޮށްފައިވަނީ "މޭން" ބްރޭންޑްގެ ބަސްތަކެކެވެ.\nމިއަދު ހުޅުމާލޭގައި ބޭއްވި ރަސްމިއްޔާތެއްގައި އާ ދެ ބަސް އިފުތިތާހު ކޮށްދެއްވީ، ޔޫތް މިނިސްޓަރު އަހުމަދު ޒުހޫރެވެ.\nއެ ރަސްމިއްޔާތުގައި އެމްޓީސީސީގެ ސީއީއޯ އިބްރާހިމް އަބްދުލް ރައްޒާގު ހަލީމް ވިދާޅުވީ މި ދެ ބަހުގެ ސަބަބުން ހުޅުމާލޭގެ އާންމު ދަތުރުފަތުރުގެ ނިޒާމަށް އިތުރު ފަސޭހަތަކެއް ލިބިގެންދާނެ ކަމަށެވެ.\nއަލަށް ތައާރަފުކުރި ބަސްތަކަކީ އެއްފަހަރާ 44 ފަސިންޖަރުން ލަގެޖާއިއެކު އުފުލޭ ބަސްތަކެކެވެ. ސީއީއޯ ވިދާޅުވީ، އަލަށް ތައާރަފުކުރި ބަސްތަކުގެ ސަބަބުން މިހާރު ހުޅުމާލެއާއި އިބްރާހިމް ނާސިރު އިންޓަނޭޝަނަލް އެއާޕޯޓް (އައިއެންއައިއޭ) އާ ދެމެދު ގަޑިއަކު އެއް ފަހަރު ދޭ ބަހުގެ ހިދުމަތް ގަޑިއަކު ދެ ފަހަރު ބަދަލުވެގެންދާނެ ކަމަށެވެ. މި ބަދަލާއިއެކު ހުޅުމާލެ އާއި އެއާޕޯޓާ ދޭތެރޭ ދުވާލަކު 4300 ފަސިންޖަރުން އުފުލުމުގެ ގާބިލުކަން ލިބިގެންދާނެ އެވެ. އަދި މި ހިދުމަތް 24 ގަޑިއިރު ދިނުމަށް ވަނީ ނިންމާފަ އެވެ.\nއަބްދުލް ރައްޒާގު ވިދާޅުވީ، ހުޅުމާލެ ތެރޭގެ ބަސް ދަތުރުތަކަށް ވެސް ބަދަލު އަންނާނެ ކަމަށެވެ. އަދި ވިދާޅުވީ ޕީކް ގަޑިތަކުގައި ކޮންމެ ރޫޓެއްގައި ވެސް ދެ ބަސް އޮޕަރޭޓް ކުރެވޭނެ ކަމަށާއި މި ބަދަލާއެކު އާންމުން ބަހަށް ކުރާ އިންތިޒާރު ކުރެވެ، ހުޅުމާލޭގެ އެއްތަނުން އަނެއް ތަނަށް ދުވާލަކު 11،000 ފަސިންޖަރުން އުފުލުމުގެ ގާބިލުކަން ލިބިގެންދާނެ އެވެ.\nއަބްދުލް ރައްޒާގު ވަނީ މި އަހަރު ތެރޭގައި ހުޅުމާލޭގެ ދަތުރުފަތުރުގެ ނިޒާމް ތަރައްގީކުރުމަށް މި އަހަރު ގިނަ މަސައްކަތްތަކެއް ކުރެވިފައިވާކަން ފާހަގަކުރައްވާފައެވެ. އެމްޓީސީސީއިން ވަނީ މި އަހަރު ޑަބަލް ޑެކް ފެރީ ތައާރަފްކޮށް، ހުޅުމާލޭގައި ދެ ބަސް ތައާރަފްކޮށްފައެވެ.\nމިއަދު ތައާރަފްކުރެވުނު ދެ ބަހުގެ ސަބަބުން ފަތިހު 5:00 ޖަހާއިރު ހުޅުމާލޭ ފެރީގެ ހިދުމަތް ފެށިގެންދާނެ އެވެ.\nމިއަދު ދެ ބަސް ތައާރަފްކޮށްފައިވާއިރު އަންނަ ޖެނުއަރީ މަހު އެއާކޮންޑިޝަންކޮށް ފެންވަރު ރަނގަޅު ދެ ފެރީ ތައާރަފްކުރާނެ ކަމަށް އެމްޓީސީސީން ބުންޏެވެ.


އެތުލެޓިކޯ އާއި ރެއާލް ބައްދަލުކުރި މެޗު އެއްވަަރުވީ 1-1 ން\nތާވަލުގެ ތިންވަނައިގައި ރެއާލް އޮތީ 54 ޕޮއިންޓާއެކު\n8 މާރޗް 2021 | ހޯމަ 01:03\nއެތުލެޓިކޯ އާއި ރެއާލް ބައްދަލުކުރި މެޗުގެ ތެރެއިން: މި މެޗު އެއްވަަރުވީ 1-1 ން\nސްޕެނިޝް ލީގުގައި އާދީއްތަ ދުވަހުގެރޭ އެތުލެޓިކޯ މެޑްރިޑް އަތުން ފަހު ވަގުތު އެންމެ ފަހުގެ ޗެމްޕިއަން ރެއާލް މެޑްރިޑް ބަލިނުވެ ސަލާމަތްވެއްޖެއެވެ.\nއެތުލެޓިކޯގެ ދަނޑުގައި ކުޅުނު ޑާބީ މެޗު އެއްވަރުވީ 1-1 ގެ ނަތީޖާއަކުންނެވެ.\nމި މެޗުގައި ރެއާލުން މޮޅު ކުޅުމެއް ދެއްކި ނަމަވެސް، މެޗު ފަށައިގެން 15 ވަނަ މިނެޓުގައި އެތުލެޓިކޯއިން ވަނީ ލީޑު ނަގާފައެވެ. މި ލަނޑު އެ ޓީމަށް ކާމިޔާބުކޮށްދިނީ މި ސީޒަނުގައި މޮޅު ކުޅުމެއް ދައްކަމުން އަންނަ ތަޖުރިބާކާރު ފޯވާޑް ލުއިސް ސުއަރޭޒެވެ. މިއީ މި ސީޒަނުގެ ލީގުގައި ސުއަރޭޒް ޖެހި 17 ވަނަ ލަނޑެވެ.\nއެކަމަކު އޭގެ ފަހުން މި މެޗުގައި ރެއާލުން ގިނަ ހަމަލާތަކެއް އުފެއްދިއިރު، އެ ހަމަލާތަކުގެ ހުރަހަކަށްވީ މެޗުގައި މޮޅު ކުޅުމެއް ދެއްކި އެތުލެޓިކޯގެ ގޯލްކީޕަރު ޔެން އޮބްލަކެވެ. އެކަމަކު މެޗު ނިމެން ދެ މިނެޓަށް ވެފައި ވަނިކޮށް ރެއާލުން ވަނީ މެޗުގައި ނަތީޖާ އެއްވަރުކޮށްފައެވެ. އޭރިއާތެރިން ކަސެމީރޯ ދިން ޕާހަކުން މި ލަނޑު އެ ޓީމަށް ކާމިޔާބުކޮށްދިނީ އިތުބާރު ފޯވާޑް ކަރިމް ބެންޒެމާއެވެ.\nމި ނަތީޖާއާއެކު ތާވަލުގެ އެއްވަނައިގައި އެތުލެޓިކޯ އޮތީ ކުޅުނު 25 މެޗުން ލިބުނު 59 ޕޮއިންޓާއެކުއެވެ. ދެވަނައިގައި އޮތް ބާސެލޯނާ އަށް 26 މެޗުން 56 ޕޮއިންޓް ލިބިފައިވާއިރު، ތިންވަނައިގައި ރެއާލް އޮތީ 26 މެޗުން 54 ޕޮއިންޓް ހޯދައިގެންނެވެ.


ބަހްރައިން އަދި ޔޫއޭއީގެ ފޮރިން މިނިސްޓަރުންނާއެކު އެމެރިކާގެ ރައީސް އަދި އިސްރާއީލްގެ ބޮޑުވަޒީރު\nއިސްރާއީލާއެކު ގުޅުން ގާއިމްކުރުމުގެ އެއްބަސްވުމުގައި ބަހްރައިނާއި ޔުނައިޓެޑް އަރަބި އެމިރޭޓްސް (ޔޫއޭއީ) އިން ސޮއިކޮށްފިއެވެ.\nއެމެރިކާއިން މެދުވެރިޔެއްގެ ރޯލް އަދާކުރި މި އެއްބަސްވުންތަކުގައި ސޮއިކުރުމުގެ ރަސްމިއްޔާތު ބާއްވާފައިވަނީ ވައިޓް ހައުސްގައެވެ. މި ރަސްމިއްޔާތުގައި އެމެރިކާގެ ރައީސް ޑޮނާލްޑް ޓްރަމްޕް ބައިވެރިވެވަޑައިގަތެވެ. އިސްރާއީލްގެ ފަރާތުން އެގައުމުގެ ބޮޑުވަޒީރު ބެންޖަމިން ނަތަންޔާހޫ މި އެއްބަސްވުންތަކުގައި ސޮއިކުރެއްވިއިރު ބަހްރައިންގެ ފަރާތުން ސޮއިކުރެއްވީ އެގައުމުގެ ފޮރިން މިނިސްޓަރު އަބްދުﷲތިފް އަލް ޒަޔާނީއެވެ. އަދި ޔޫއޭއީގެ ފަރާތުން ސޮއިކުރެއްވީ އެގައުމުގެ ފޮރިން މިނިސްޓަރު ޝެއިޖް އަބްދުﷲ ބިން ޒައިދް އަލް ނަހްޔާންއެވެ.\nމި އެއްބަސްވުންތަކުގައި އަރަބި ދުނިޔޭގެ މި ދެ ގައުމުން ސޮއިކޮށްފައިވަނީ ފަލަސްތީނާއި އިސްރާއީލާ ދެމެދު ހިނގަމުން އަންނަ ހަމަނުޖެހުންތަކަށް ސުލްހަ ހޯދިފައި ނުވަނީހެވެ. ފަލަސްތީނުން ވަނީ މި އިސްރާއީލާއެކު ގުޅުން ބަދަހިކުރަން މި ދެގައުމުން ނިންމި ނިންމުން ކުށްވެރިކޮށްފައެވެ.\nމި ދެގައުމު ވެގެންގޮސްފައިވަނީ 1979 ވަނަ އަހަރު މިސްރާއި 1994 ވަނަ އަހަރު ޖޯޑަންއިން އިސްރާއީލާއެކު ގުޅުން ބަދަހި ކުރި ފަހުން އެގައުމާއެކު ގުޅުން ބަދަހިކުރި އަރަބި ކަރަށް ނިސްބަތްވާ ފުރަތަމަ ގައުމުތަކަށެވެ.\nފަލަސްތީނުގެ ރައްޔިތުން ދެކޭ ގޮތުގައި މި އެއްބަސްވުންތަކަކީ އިސްރާއީލުން ވެރިވެފައިވާ ފަލަސްތީނުގެ ބިންތަކުން އިސްރާއީލް ބާލައި ފަލަސްތީނަކީ މިނިވަން މުސްތަގިއްލު ގައުމެއްގެ ގޮތުގައި ކަނޑައެޅުމަށް އެގައުމުން ކުރަމުންދާ މަސައްކަތްތަކަށް އަރަބި ގައުމުތަކުން އެއްބާރުލުން ނުދޭކަން ހާމަވެގެންދާ ކަމެކެވެ. މިކަމާއި ގުޅިގެން ފަލަސްތީނުގައި އަންނަނީ މުޒާހަރާކުރަމުންނެވެ.


ރައީސުލްޖުމްހޫރިއްޔާ ރ.ވާދޫ ކައުންސިލާއި އަންހެނުންގެ ތަރައްޤީއަށް މަސައްކަތްކުރާ ކޮމެޓީއާ ބައްދަލުކުރެއްވުން: ވާދޫގައި ބާރު ސްޕީޑުގައި ތަރައްޤީގެ މަސައްކަތްތައް ކުރިޔަށްގެންދަވާތީ ކައުންސިލުން ސަރުކާރާއި ރައީސުލްޖުމްހޫރިއްޔާއަށް ޝުކުރު އަދާކުރެއްވި - The President's Office\nރައީސުލްޖުމްހޫރިއްޔާ ރ.ވާދޫ ކައުންސިލާއި އަންހެނުންގެ ތަރައްޤީއަށް މަސައްކަތްކުރާ ކޮމެޓީއާ ބައްދަލުކުރެއްވުން: ވާދޫގައި ބާރު ސްޕީޑުގައި ތަރައްޤީގެ މަސައްކަތްތައް ކުރިޔަށްގެންދަވާތީ ކައުންސިލުން ސަރުކާރާއި ރައީސުލްޖުމްހޫރިއްޔާއަށް ޝުކުރު އަދާކުރެއްވި\n8 ސެޕްޓެންބަރު 2021، ރިފަރެންސް: 2021-335\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، ރ.ވާދޫ ކައުންސިލާއި އަންހެނުންގެ ތަރައްޤީއަށް މަސައްކަތްކުރާ ކޮމެޓީއާއެކު މިއަދު ބޭއްވެވި ބައްދަލުކުރެއްވުމުގައި އެރަށު ކައުންސިލުން ވަނީ ސަރުކާރުން ވާދޫގެ ތަރައްޤީއަށް ކުރިޔަށްގެންދަވާ ބޮޑަތި ބައެއް މަޝްރޫޢުތައް ފާހަގަކުރައްވައި ސަރުކާރާއި ރައީސުލްޖުމްހޫރިއްޔާއަށް ޝުކުރު އަދާކުރައްވާފައެވެ. މި ބައްދަލުކުރެއްވުން ބާއްވަވާފައި ވަނީ ވާދޫ ކައުންސިލުގެ އިދާރާގައެވެ.\nމި ބައްދަލުކުރެއްވުމުގައި ކައުންސިލުން ވަނީ އެރަށުގެ ތަރައްޤީއަށް ކުރަމުންއަންނަ މަސައްކަތްތަކާއި ކުރިޔަށްރޭވިފައިވާ ތަރައްޤީގެ ޕްލޭންތައް ހިމެނޭ ޕްރެޒެންޓޭޝަނެއް ހުށަހަޅާފައެވެ. މީގެ އިތުރުން ކައުންސިލުން ވަނީ ރަށްގިރުމުގެ މައްސަލައާއި ބަނދަރުގެ ދަތިކަމާއި ފުޓްބޯޅަ ދަނޑު ބޮޑުކުރުމާއި ފުލުހުންގެ ޚިދުމަތް ފުޅާކުރުމާއި އަދި ރަށުގެ ތަރައްޤީއަށް މުހިންމު އެކި މަސައްކަތްތައް ފާހަގަކުރައްވައިފައެވެ. މި ބައްދަލުކުރެއްވުމުގައި ވާދޫ އަންހެނުންގެ ތަރައްޤީއަށް މަސައްކަތްކުރާ ކޮމެޓީން ވަނީ ކޮމެޓީގެ މެންބަރުންގެ އެލަވަންސް ބޮޑުކުރަން ބޭނުންވާކަން ފާހަގަކުރައްވާފައެވެ.\nމި ބައްދަލުކުރެއްވުމުގައި ރައީސުލްޖުމްހޫރިއްޔާ ވަނީ ވާދޫ ކައުންސިލުން ރަށުގެ ތަރައްޤީއަށް ޕްލޭންތައް ތައްޔާރުކޮށް ގިނަ މަސައްކަތްތަކެއް ކުރިޔަށްގެންދަވާތީ އެކަމަށްޓަކައި ކައުންސިލުގެ މެންބަރުންނަށް ތަޢުރީފުކުރައްވާފައެވެ. އަދި ރަށުގެ ތަރައްޤީއަށް ކައުންސިލުން އެކުލަވާލާފައިވާ ޕްލޭންތަކާއި ކުރިޔަށްގެންދާ މަސައްކަތްތަކުގައި ސަރުކާރުގެ އެހީތެރިކަން ފުރިހަމައަށް ލިބިގެންދާނެކަން އެމަނިކުފާނު ފާހަގަކުރެއްވިއެވެ. މީގެ އިތުރުން ކައުންސިލުން ފާހަގަކުރެއްވި ކަންކަމުގައި ކަމާބެހޭ އިދާރާތަކާއި މަޝްވަރާކުރައްވައިގެން ޙައްލު ހޯދައިދިނުމަށް މަސައްކަތްކުރައްވާނެ ކަމުގައި އެމަނިކުފާނު ވިދާޅުވިއެވެ.\nމި ބައްދަލުކުރެއްވުން ނިންމަލާލެއްވުމަށްފަހު ރައީސުލްޖުމްހޫރިއްޔާ ވަނީ ވާދޫގައި އަލަށް އިމާރާތްކުރާ މިސްކިތުގެ މަސައްކަތް ކުރިޔަށްދާގޮތް ބައްލަވާލައްވާފައެވެ. މި މިސްކިތަކީ 300 މީހުންގެ ޖާގައިގެ މިސްކިތެކެވެ. މީގެެ އިތުރުން ރައީސުލްޖުމްހޫރިއްޔާ ވަނީ އެރަށުގައި ނަރުދަނާ ނިޒާމު ޤާއިމުކުރުމުގެ މަސައްކަތް ހިނގާ ސަރަޙައްދަށް ޒިޔާރަތްކުރައްވާފައެވެ.